ހެޕަޓައިޓިސް އޭ | ބަލިތައް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ބަލިތައް ހެޕަޓައިޓިސް އޭ\nވައިރަސްގެ ސަބަބުން ފުރަމޭ ދުޅަވުން = ހެޕަޓައިޓިސް އޭ\nހެޕަޓައިޓިސް އޭ (Hepatitis A) އަކީ ފުރަމޭ ނުވަތަ މޭގަނޑަށް ޖެހޭ ގައިންގަޔަށްއަރާ ވަރަށް ނުރައްކާތެރި ބައްޔެކެވެ. މިއީ މޭގަނޑު ދުޅަކުރާ ވައިރަސް ތަކުގެ ތެރެއިން ހެޕަޓައިޓިސް އޭ ވައިރަސް(Hepatitis virus A) ގެ ސަބަބުން މޭގަނޑު ދުޅަވުމެވެ. މޭގަނޑު ދުޅަވުން އެންމެ އާންމުކޮށް ކުރިމަތިކުރުވާ3ވައިރަހުގެ ތެރޭގައި ހެޕަޓައިޓިސް އޭ ވައިރަސް ހިމެނެއެވެ. ހެޕަޓައިޓިސް ބީ އަދި ހެޕަޓައިޓިސް ސީ އާއި ޚިލާފަށް ހެޕަޓައިޓިސް އޭ ގެ ސަބަބުން ދާއިމީގޮތެއްގައި މޭގަނޑު ދުޅަވުން ކުރިމައްޗެއް ނުކުރުވައެވެ. މޭގަނޑު ދުޅަވެ ބޮޑުވިޔަސް، ދާއިމީ ބައްޔަކަށް ބަދަލުނުވެ ފަސޭހަވެދެއެވެ. ހެޕަޓައިޓިސް ޖެހުމުން އެމީހެއްގެ ހަށިގަނޑުގައި ދިފާޢީ ބާރު އުފައްދައި މުޅި އުމުރަށް އެބަލިން ރައްކާތެރިކޮށް ދެއެވެ. މިއީ ފަސޭހަ ކަމާއެކު ފެތުރޭ ބައްޔަކަށްވުމާއެކު، ހެޕަޓައިޓިސް އޭ ބައެއް ފަހަރު ހަލުވިކަމާއެކު އާބާދީގެ ތެރޭގައި ފެތުރިގެންދިއުމަކީ އެކަށީގެންވާ ކަމެކެވެ.\nތަރައްގީވަމުން އަންނަ ގައުމުތަކުގައި މިބަލި ކުޑަކުދިންގެ ތެރޭގައި އާންމުއިރު، ތަރައްގީވެފައިވާ ގައުމުތަކުގައި މިބަލި ބޮޑަށް އާންމުވެފައިވަނީ ބޮޑެތި މީހުންގެ ތެރޭގައެވެ. މިއީ ދެޖިންސްގެ މީހުންނަށް ވެސް ހަމަހަމަ އުސޫލަކުން ޖެހޭ ބައްޔެއްކަން ފާހަގަ ކުރެވެއެވެ. އަދި ތޮށްޖެހިފައިވާ އާބާދީތަކާއި، ރައްކާތެރިކަމާއެކު ސާފުބޯފެން ނުލިބޭ ހިސާބުތަކުގައި ބަލި ފެތުރޭ މިންވަރު އަވަހެވެ.\nހެޕަޓައިޓިސް އޭ ޖެހޭ ސަބަބު އަދި ފެތުރޭގޮތް\nހެޕަޓައިޓިސް އޭ ވައިރަސް(Hepatitis A virus) އަކީ ހެޕަޓައިޓިސް އޭ ޖައްސާ ވައިރަހެވެ. މިއީ ޕައިކޮނަވައިރަސް އެކެވެ. މާނައަކީ މިވައިރަހުގެ ވިރާސީ ބަހާގެ ގޮތުގައި ހިމެނެނީ " ރައިބޯނިއުކްލިކް އެސިޑް"(Ribonucleic acid) އެވެ. ހެޕަޓައިޓިސް އޭ ވައިރަހަކީ ހޫނު، ކްލޮރިން، އަދި ފޯމަލީން ފަދަ ކެމިކަލްތަކުން މަރާލެވިދާނެ ވައިރަހެކެވެ.\nވައިރަސް ހަށިގަނޑަށް ވަންނަނީ އަނގަ އަދި ހަޖަމުކުރާ ނިޒާމުގެ ބަތާނަ ފުށުގެ ތެރެއިންނެވެ. އެއަށްފަހު 6-2 ހަފްތާގެ މުއްދަތެއްގެ ތެރޭގައި މޭގަނޑަށް ވާޞިލްވެއެވެ. ބަލީގެ އުދަނގޫތައް ފެންނަން ފަށަނީ މޭގަނޑުގެ ތެރޭގައި މިވައިރަސްތައް ގިނަވެ، އިތުރުވާން ފެށުމުންނެވެ. މޭގަނޑުގެ ތެރޭގައި މިވައިރަސް އިތުރުވެ ގިނަވުމަށް މޭގަނޑުގެ ސެލްތަކުގައި ހުންނަ ރައިބޯސޯމް ގެ ބޭނުން ހިފައެވެ. ހަޖަމުކުރާ ނިޒާމުގެ ތެރެއަށް މިވައިރަސްތައް ދޫކުރަނީ މޭގަނޑުން އުފައްދައި ދޫކުރާ ބައިލްގެ ތެރެއިންނެވެ. ބަލިޖެހޭ ގިނަމީހުންގެ މޭގަނޑަށް މާބޮޑު ގެއްލުމެއް ނުލިބި ފަސޭހަވެދެއެވެ.\nހެޕަޓައިޓިސް އޭ ވައިރަސް މައިގަނޑު ގޮތެއްގައި ފެންނަނީ ބަލިޖެހިފައިވަ މީހާގެ ބޮޑުކަމު ނަޖިހުންނެވެ. ބަލިގައިންގަޔަށް އަރަނީ ބަލިޖެހިފައިވާ މީހާގެ ބޮޑުކަމު ނަޖިހާއި ތަޣައްޔަރުވެފައިވާ އަތް، ނުވަތަ އިގިލި ސަލާމަތުންހުރި މީހާގެ އަނގަޔަށްލުމުންނެވެ. މިގޮތަށް ބަލި ފެތުރުމަށް ކިޔަނީ "ބޮޑުކަމުން ނަޖިހުން-އަގަޔަށް ބަލިފެތުރުން"(Faeco-oral transmission) މިހެންނެވެ.\nހެޕަޓައިޓިސް އޭ ފެތުރޭ ބައެއް ގޮތްތައް ތިރީގައި މިވަނީ އެވެ.\n• ބަލިޖެހިފައިވާ މީހާގެ ބޮޑު ނަޖިހާއި ތަޣައްޔަރުވެފައިވާ ކާބޯތަކެތިން : މިސާލަކަށް ވައިރަސްހުރި ބޮޑުކަމު ނަޖިހާއި ތަޣައްޔަރުވެފައިވާ ކާބޯތަކެތި ކައިބޮއި ހަދައިފިނަމަ އެމީހަކަށް ބަލިޖެހިދާނެއެވެ. ފާޚާނާ ކުރުމަށް ފަހު ރަގަޅަށް އަތްނުދޮވެ، ކާތަކެތީގައި އަތްލުމުން ކާތަކެތި ވައިރަހާއި ތަޣައްޔަރު ކުރުވައެވެ. އަދި އެކާތަކެތި އެހެންމީހަކު ކައިފިނަމަ އެމީހަކަށް ބަލިޖެހިދާނެއެވެ.\n• ބަލީގެ ޖަރާސީމާއި ތަޣައްޔަރުވެފައިވާ ފެންބުއިން\n• ބަލިޖެހިފައިވާ ނަޖިހާއި ތަޣައްޔަރުވެފައިވާ ކޯރަކުން ހިފާފައިވާ ފަރުމަސް ފަދަ ތަކެތި ރަގަޅަށް ނުކައްކައި ނުވަތަ ރޮލާ ކައިފިނަމަ އެމީހަކަށް ބަލިޖެހިދާނެ އެވެ.\n• ބަލީގެ ޖަރާސީމާއި ތަޣައްޔަރުވެފައިވާ ލޭއެޅުން\n• ބަލިޖެހިފައިވާ މީހަކާއެކު އަނގަ، ނުވަތަ ފުރަގަސްފަރާތް ބޭނުންކޮށްގެން ޖިންސީގުޅުން ހިންގުން\nބަލީގެ ވައިރަސް ހަށިގަނޑަށް ވަންނަތާ 1 ހަފްތާ ފަހުން އެމީހެއްގެ ފުށުން ބަލިފަތުރަން ފަށާނެ އެވެ. އަލާމާތްތައް ނުފެނުނަސް އެމީހެއްގެ ފުށުން ބަލި ފަތުރާނެކަން ހަދާންކުރަން ޖެހޭނެ އެވެ.\nހެޕަޓައިޓިސް އޭ ޖެހުމުގެ ފުރުޞަތު ބޮޑު ފަރާތްތައް\n• ހެޕަޓައިޓިސް އޭ ޖެހިފައިވާ މީހަކާ އެއްގެއެއްގައި އެކުގައި އުޅޭމީހުން\n• ހެޕަޓައިޓިސް އޭ ޖެހިފައިވާ މީހުންނާއެކު ޖިންސީގުޅުންހިންގާ މީހުން\n• ތަރައްގީވަމުން އަންނަ ގައުމުތަކަށް އާންމުކޮށް ދަތުރުކުރާ މީހުން\n• އެއްޖިންސުން ގުޅުން ހިންގާ މީހުން\n• މަސްތުވާ ތަކެތި ބޭނުންކުރާ މީހުން\n• މަސައްކަތުގެ މާހައުލުގައި ބަލިޖެހިފައިވަ މީހަކާ އެކު އުޅޭމީހުން\nހެޕަޓައިޓިސް އޭ އަލާމާތްތައް\nބަލީގެ އުދަނގޫތައް ފެންނަން ހޭދަވާ މުއްދަތު (Incubation period): ބަލީގެ ޖަރާސާމް ހަށިގަނޑަށް ވަނުމަށްފަހު، ހަށިގަނޑުގައި ގިނަވެ، އިތުރުވެ، އޭގެ ސަބަބުން ބަލީގެ އުދަނގޫތައް ބަލިމީހާ އަށް ކުރިމަތިކުރުވުމަށް ވަކި މުއްދަތެއް ބޭނުން ވެއެވެ. އެގޮތުން ހެޕަޓައިޓިސް އޭ ވައިރަސް ބަލިމީހާގެ ހަށިގަނޑަށް ވަނުމާއި، އަލާމާތްތައް ފާޅުވުމާއި ދެމެދު 40-15 ދުވަހާއި ދެމެދުގެ މުއްދަތެއް ހޭދަވެއެވެ.\nހެޕަޓައިޓިސް އޭ ޖެހޭ ގިނަ މީހުންގެ ފުށުން އެއްވެސް އަލާމާތެއް ނުފެންނާނެއެވެ. ބައެއް ފަހަރު ވަރަށް ކުޑަކޮށް އުދަގޫތައް ފެނިލާފައި އެއީ ހެޕަޓައިޓިސް އޭ ކަން ފާހަގަ ނުވެވެސް ހިގައިދާނެ އެވެ. ކުޑަކުދިންނަށްވުރެ ބޮޑެތި މީހުންގެ ފުށުން ބަލީގެ އަލާމާތްތައް ފެނުމުގެ ފުރުޞަތު ބޮޑެވެ. ބަލީގެ އަލާމާތްތައް ނުފެނުނު ނަމަވެސް އެމީހާގެ ފުށުން ބަލީގެ ޖަރާސީމު އަދި ބަލި ފަތުރަމުން ގެންދާނެއެވެ. އާންމު ގޮތެއްގައި ހެޕަޓައިޓިސް އޭގެ އުދަނގޫތައް ދެމިހުންނަނީ ގާތްގަނޑަކަށް2މަސް ދުވަހުގެ މުއްދަތަށް ކަމަށްވިޔަސް ބައެއް ފަހަރު މިމުއްދަތު9މަސްދުވަހުގެ މުއްދަތަށް ދިގުދެމި ދިއުމަކީ ވެދާނެ ގޮތެކެވެ.\nހެޕަޓައިޓިސް އޭ ޖެހުމުން ފެންނަ އަލާމާތްތަކުގެ ތެރޭގައި:-\n• ވަރުބަލިވެ ވާޅުވުން\n• ގައިން ބިހިނެގުން، ގައިކެހުން\n• މީހާ ރީނދޫވުން : ގައިގެ ހަމުގެ ކުލަޔާއި ލޯ ރީނދޫވެފައިހުރުން\n• ބަނޑުގައި ރިހުން : ރިހުން ހުންނާނީ ބަނޑުގެ ކަނާތް ފަރާތުން މަތިން މޭގަނޑު އޮންނަ ހިސާބުގައެވެ.• ބޮޑުކަމުދާ ތަކެތީގެ ކުލަ ފަނޑުވުން\n• މޭގަނޑު ގުރުޑުވެ ހުލިވުން• މޭގަނޑުގައި ލަކުނުލުން • ހަށިގަނޑުން ފެންހުސްވުން : މިއީ އާދަޔާ ޚިލާފަށް ހޮނޑުލައި ބޭރަށްހިންގުމުން މެދުވެރިވާ ކަމެކެވެ. އެގޮތުން ފެނިދާނެ އަލާމާތްތަކުގެ ތެރޭގައި:-• ވަރަށް ބޮޑަށް ކަރުހިއްކުން• ކުޑަކަމު ފާހާނާކުރަންޖެހޭލެއް މަދުވުން،ނުވަތަ ކުޑަކަމުދެވޭލެން މަދުވުން،• ހަންގަނޑު ހިކި،ދޫވެ، ނިކަމެތިވުން،• އަނގަޔާއި ދޫ ހިކިފައި ހުރުން• ލޯވަޅުވަނުން • ވަރުބަލިކަން އިހްސާސްވުން، • ބޯއެނބުރުން، ބޮލުގައ ރިހުން• ކުޑަކަމުދާތަކެތީގެ ކުލަ ގަދަކޮށް ހުރުން • އަވަސް އަވަހަށް ފުންކޮށް ނޭވާލުން• ވިންދު ބަލިވުން / ލަސްލަހުން ވިންދު ޖެހުން • ލޭދަށްވުން / ލޭގެ ޕްރެޝަރު ދަށްވުން• ވާނުވާ ނޭގުން\nހެޕަޓައިޓިސް އޭ ޖެހިފައިވާ މީހަކު ކޮންމެހެން ޑޮކްޓަރަށް ދައްކަންޖެހޭ ބައެއް ޙާލަތްތައް\nހެޕަޓައިޓިސް އޭ ދެނެގަތުން\nހެޕަޓައިޓިސް އޭ ޖެހިފައިވާ ކަން ދެނެގަތުމަށް ލޭގެ ޓެސްޓެއް ހެދެއެވެ. މިޓެސްޓުގެ އެހީގައި ހެޕަޓައިޓިސް އޭ އެންޓިޖަން، އަދި ހެޕަޓައިޓިސް އޭ އާއި ދެކޮޅަށް ހަށިގަނޑުގައި ދިފާޢީ ބާރު (ހަށިދަމަނަތައް) އުފެދިފައިވާ ވޭތޯ ދެނެގަނެވޭނެ އެވެ. އަދި މީގެ އިތުރުން ލޭގެ ޓެސްޓުގެ އެހީގައި މޭގަނޑުގެ މަސައްކަތް ހުރިނެތްގޮތް ބަލައި ދެނެގަނެވެއެވެ. މާބޮޑަށް ހޮނޑުލެވި ބޭރަށްހިންގުން ކުރިމަތިވެފައިވާނަމަ، ހަށިގަނޑުގައިވާ ލޮނުގެ ބަޔަށް ބަދަލު އައިސްފައިވޭތޯ ވެސް ބަލާނެއެވެ.\nހެޕަޓައިޓިސް އޭގެ ފަރުވާ\nހެޕަޓައިޓިސް އޭ ޖެހުމުން ބަލީގެ ކުރީކޮޅު ގިނައިން އަރާމުކުރުމާއި ދިޔާތަކެތި ގިނައިން ބުއިން މުހިއްމެވެ. ކަސްރަތު ކުރުމާއި، ފުރިހަމައަށް ނިދުމާއި، ރަގަޅުކާނާ ބޭނުންކުރުމަކީ ވެސް ސަމާލުކަން ދޭންޖެހޭ ކަންކަމެވެ. ގިނައިން ދިޔާތަކެތި ބުއިމަކީ ހަށިގަނޑުން ފެސްހުސްވުމަށް ހުރަސްއަޅާނެ ކަމެކެވެ. މޭގަނޑަށް ގެއްލުން ދެނިވި ކަންތައްތަކާއި ދުރުހެލިވާން ޖެހެއެވެ. އެގޮތުން ބަނގުރާ ބުއިން މަސްތުވާތަކެތި ބޭނުންކުރުން ފަދަ އަމަލުތަކާ ދުރުހެލިވާން ޖެހެއެވެ. ޕެނަޑޯލް ފަދަ ބޭސްތައް ހެޕަޓައިޓިސް ޖެހިފައި ތިބޭ މީހުން ބޭނުންކުރުމަކީ ރަގަޅު ކަމެއް ނޫނެވެ. ހޮނޑުލެވި ބޭރަށްހިންގާނަމަ ބައެއް ފަހަރު އެދުމަތިކޮށްގެން ފަރުވާދޭން ޖެހެއެވެ. އަދި ކުރިމަތިވާ އުދަނގޫތައް ކުޑަކުރުމަށް ބޭސް ދެވެއެވެ.\nހެޕަޓައިޓިސް އޭ އިން ރައްކާތެރިވުން\nހެޕަޓައިޓިސް އޭ އިން ރައްކާތެރިވުމަށް ވެކުސިނެއް ތައްޔާރު ކުރެވިފައިވެއެވެ. މީގެ އިތުރުން ވެސް ހެޕަޓައިޓިސް އިން ރައްކާތެރިވުމަށް އަންނަނިވި ކަންތައްތަކަށް ސަމާލުކަން ދެވިދާނެ އެވެ.\n(ހ) - ގިނަގިނައިން އަތްދޮވުން : ސައިބޯނި ބޭނުންކޮށްގެން އަތްދޮވެ ހެދުމަކީ އަތުގައި ހަރުލައި ތަތްވެފައި ހުންނަ ލޮލަށް ނުފެންނަ ކުދިކުދި ޖަރާސީމްތައް ނެތިކޮށްލާނެ ކަމެކެވެ. އަތަށް ފެންކޮޅެއް އަޅައިލުމުން އަތްދޮވެވުނީ ކަމަށް ބަލައިގެން ނުވާނެއެވެ. އޭގެ ބަދަލުގައި އެންމެ މަދުވެގެން 20 ސިކުންތު ވަންދެން ފެންއަޅައި ސައިބޯނި ލައިގެން އަތްދޮންނަށް ވާނެއެވެ.\nބައެއް ތަރުކާރީ އާއި މޭވާފަދަ ކާނާ ބޭނުން ކުރާއިރު ރަގަޅަށް ދޮވެގެން ނުވަތަ ހޫނު ފެނުން ދޮވެގެން ބޭނުން ކުރާށެވެ. އަނެއްބައި ތަރުކާރީ ފެނުކައްކައިގެން ވަރަށް ރަގަޅަށް ރޯ ފިލުވައިގެން ކާށެވެ. ގެރިމަސް ނުވަތަ ކަނޑުމަސް ވެސް ގިނައިރު ކެއްކުމަށްފަހު ތާޒާކަންމަތީ ހުއްޓާ ކާށެވެ. ފެން ނުވަތަ ކައްކާ ތަކެތި 85 ޑިގްރީ ސެލްޒިއަސް އަށް ހޫނުކޮށްފިނަމަ، އޭގައި ހެޕަޓައިޓިސް އޭ ވައިރަސް ހުރި ނަމަވެސް މަރުވެދާނެ އެވެ.\n(ނ) - ރައްކާތެރި ގޮތުގައި ބޯފެން ބޭނުންކުރުން\n- ކައްކައިގެން ބޯފެން ބޭނުންކުރުން: ބޯފެން ކައްކައިގެން ބޭނުންކުރުމަކީ ފެނުގައި ހުރެދާނެ ބެކްޓީރިޔާ ވައިރަސް ފަދަ ޖަރާސީމްތައް މަރާ ނައްތާލާނެ ކަމެކެވެ.- ފުޅީގައި ބަންދުކުރި ފެން ބޭނުންކުރުން އަދި ގަނޑުފެންވެސް ކެއްކިފެނުގައި ތައްޔާރުކޮށްގެން ބޭނުންކުރާށެވެ.- ސާފު ބޯފެން ލިބޭނޭ ވަޞީލަތެއް ހަމަޖެހިފައި ހުރުން- ފެންވަރާށާއި، އެހެނިހެން ކަންކަމުގައި ބޭނުންކުރެވޭ ފެންވަޅުތަކަށް ކްލޮރިން އެޅުން: މިގޮތަށް ކްލޮރިން އެޅުމުން ފެނުގައި އެކުލެވޭ ޖަރާސީމްތަކުގެ ދިރުން ނައްތާލައެވެ.\n(ރ) - ޢާންމު ސާފުތާހިރު ކަމަށް ރައްކާތެރިވުން : އާންމު ސާފު ތާހިރުކަމަށް ރައްކާތެރިވުމުގެ ގޮތުން ކުރެވިދާނެ ކަންތައްތަކުގެ ތެރޭގައި ކުނިބުނި އެކަށޭނަ ގޮތެއްގައި ނައްތާލުން ، އަދި ނަޖިސް އެކަށޭނަ ގޮތެއްގައި ނައްތާލެވޭނެ ނިޒާމެއް ގާއިމްކުރުން ހިމެނެއެވެ. މިސާލަކަށް އަތިރިމައްޗަށް ބޮޑުކަމު ނުދިއުން، ގޯތިތެރެއަށް ވެސް ކުޑަކުދިން ބޮޑުކަމުދިޔަ ނުދިނުން ފަދަ ކަންތައް ކުރެވިދާނެ އެވެ. އެއީ މިފަދަ ކަންކަމަކީ ތަފާތު ބަލިތައް ފެތުރުމަށް އެހީތެރިވެދޭ ކަންކަމަށްވާތީ އެވެ.\n(ބ) – އެހެނިހެން ކަންތައްތައް : އެގޮތުން އަންނަނިވި ކަންތައްތަކަށް ސަމާލުކަން ދެވިދާނެ އެވެ.\n• ލޭއެޅުމުގެ ކުރިން އަބަދުވެސް ހެޕަޓައިޓިސް އޭ ޓެސްޓުކޮށްފައިވާ ލޭއެޅުން : ދިވެހިރާއްޖޭގައި ޞިއްޙީ ޚިދުމަތްދޭ ހުރިހާ މަރުކަޒުތަކުން ވެސް ލޭއަޅަނީ ޓެސްޓުކޮށްފައެވެ. ދިވެހިރާއްޖެއިން ބޭރުން ބޭސްފަރުވާއާއި އޮޕަރޭޝަން ކުރަން ދާނަމަ، މިފަދަ ވަޞީލަތްތައް ލިބެންހުންނަ ތަންތަނުން ނޫނީ ލޭއެޅުމަކީ ރަގަޅު ކަމެއް ނޫނެވެ.\n• ބަލިޖެހިފައިވާ މީހުންނާއެކު ރައްކާތެރި ގޮތުގައި އަނބިފިރިކަމުގެ ގުޅުންހިންގުން : ޖިންސީ ގުޅުން ހިންގާއިރު ހުރަސް ބޭނުންކުރުމުން އެކަކު ގައިން އަނެކަކު ގަޔަށް ބަލިއެރުން ކުޑަކުރެވެއެވެ.\nހެޕަޓައިޓިސް އޭ އިން ރަައްކާތެރިކޮށްދޭ ވެކްސިން\nހެޕަޓައިޓިސް އޭ އިން ރައްކާތެރިވުމަށް ހެޕަޓައިޓިސް އޭ ވެކްސިން(Hepatitis A vaccine) ގެ ނަމުގައި ވެކުސިނެއް އުފައްދާފައި ވެއެވެ. އަދި މިހާރު ހެޕަޓައިޓިސް އޭ އަދި ހެޕަޓައިޓިސް ބީ އިން ރައްކާތެރިވުމަށް ދެބައްޔަށް ބޭނުންކުރެވޭނެ އެއް ވެކުސިނެއް ވެސް ތަޢާރަފްކޮށްފައި ވެއެވެ. ހެޕަޓައިޓިސް އޭ ވެކްސިން ގެ ދެޑޯޒު ދެވެއެވެ. ދެވަނަ ޑޯޒު ދޭނީ ފުރަތަމަ ޑޯޒު ދިންތާ 18-6 މަހުގެ މުއްދަތެއް ހޭދަވުމަށްފަހު ގައެވެ. އެހެން ވެކްސިންތަކާ އެކުވެސް މިވެކްސިން ދެވިދާނެ އެވެ. ވެކްސިން ދޭތާ 4-2 ހަފްތާއި ދެމެދުގެ މުއްދަތެއްގެ ތެރޭގައި ހަށިގަނޑުގައި ބައްޔާއި ދެކޮޅަށް ދިފާޢީ ބާރު އުފައްދައެވެ. ވެކްސިންގެ ސަބަބުން ގާތްގަނޑަށް 20 އަހަރު ދުވަހުގެ މުއްދަތަށް ހަށިގަނޑުގައި އުފެދޭ ދިފާޢީ ބާރު ދެމިހުރެއެވެ. މިވެކްސިން ވައިރަސް އަށް ހުށަހެޅުމުގެ ކުރިން ދިނުން މުހިއްމެވެ. ވައިރަސް ހުށަހެޅުމަށްފަހު ދިން ނަމަވެސް މިވެކްސިން އިން ފައިދާ އެއް ނުކުރާނެ އެވެ. އެއް އަހަރުން ދަށުގެ ކުދިންނަށް މިވެކްސިން ދިނުމަކީ އެދެވިގެންވާ ކަމެއް ނޫނެވެ.\nއެމެރިކާގެ ސީޑީސީ އިން އަންނަނިވި ފަރާތްތަކަށް މިވެކްސިން ދިނުމަށް ލަފާދީފައި ވެއެވެ.\n• އުމުރުން އެއް އަހަރުން މަތީގެ ކުޑަކުދިން\n• މަސައްކަތުގެ ގޮތުން ވައިރަސް ހުށަހެޅިދާނެ ފަދަ ތަންތަނުގައި މަސައްކަތްކުރާ މީހުން\n• ތަރައްގީވަމުން އަންނަ ގައުމުތަކަށް ދަތުރުކުރާ ފަރާތްތައް\n• އެއްޖިންސުން ގުޅުންހިންގާ ފިރިހެނުން\n• މަސްތުވާތަކެތި ބޭނުންކުރާ މީހުން\n• ލޭގަނޑުކުރާ މާއްދާ މަދުވުމުގެ ސަބަބުން ލޭއަޅާމީހުން\nއިމިޔޫން ސީރަމް ގްލޯބިޔުލިން\nކުރިން ބަލިޖެހިފައިނުވާ މީހަކު ވައިރަސް އަށް ހުށަހެޅިއްޖެނަމަ، އިމިޔޫން ސީރަމް ގްލޯބިޔުލިން ދެވިދާނެއެވެ. މީގައި ވައިރަސް އަށް ހަލާކުކޮށްލުމުގެ ބާރު އެކުލެވޭ ހަށިދަމަނަތައް ހުރެއެވެ. މިމާއްދާ ދެނީ އިންޖެކްޝަނެއްގެ ގޮތުގައި އެންމެ ފަހަރަކު އެވެ. ވައިރަސް އަށް ހުށަހެޅޭތާ އެންމެ ލަސްވެގެން2ހަފްތާގެ ތެރޭގައި މިމާއްދާ ދޭންވާނެ އެވެ.2އަހަރުން ދަށުގެ ކުދިންނަށް ވެސް ރައްކާތެރިކަމާއެކު ދެވިދާނެއެވެ. މާބަނޑު މީހުންނާއި ގާތުންކިރުދޭ މައިންނަށް ވެސް ދެވިދާނެ އެވެ. އިމިޔުނޯގްލޯބިޔުލިން ގެ ސަބަބުން އުފެދޭ ދިފާޢީ ރައްކާތެރިކަން، ދެމިހުންނަނީ ގާތްގަނޑަކަށް3މަސް ދުވަހުގެ މުއްދަތަށެވެ.\n· އިންޓަނެޓްގެ ބައެއް މެޑިކަލް ވެބްސައިޓްތައް


ފުލުހުންގެ އިންސްޓިޓިއުޓް އޮފް ލޯ އެންފޯސްމަންޓް އެންޑް ސެކިއުރިޓީން ޑިގްރީއަށް ކިޔަވައިދެއްވަން ފެށްޓެވުމުގެ ރަސްމިއްޔާތުގައި ރައީސުލްޖުމްހޫރިއްޔާގެ ނައިބު އަލްފާޟިލް މުޙަންމަދު ވަޙީދުއްދީން ދެއްކެވި ވާހަކަފުޅު - The President's Office\n24 މާރިޗު 2013، ރިފަރެންސް: PRO/NRWD/2013/3\nއާދެ! ވަޑައިގެން ތިއްބެވި އެންމެހާ ބޭފުޅުން. އޭގެތެރޭގައި އަޅުގަނޑު ހަމަ ޚާއްޞަކޮށްލަން ބޭނުން، އަޅުގަނޑުމެންގެ އެކުވެރި ޒުވާން ހޯމް މިނިސްޓަރ، އެޑިޔުކޭޝަން މިނިސްޓަރ އަދި އަޅުގަނޑުމެންނާ ވަރަށް ގާތްކޮށް ކައިރިން މަސައްކަތް ކުރައްވާ ކޮމިޝަނަރ އޮފް ޕޮލިސް. އާދެ! ކުރީގެ އެޑިޔުކޭޝަން މިނިސްޓަރ އަދި ޔޫތު މިނިސްޓަރ ޒާހިރު. އާދެ! ހަމަ އެންމެ ކުރީގެވެސް އެޑިޔުކޭޝަން މިނިސްޓަރ ލަޠީފް. އާދެ! ދެންވެސް ވަޑައިގެން ތިއްބެވި ހުރިހާ ބޭފުޅުން. އަޅުގަނޑުމެންގެ ޔުނިވަރސިޓީގެ ވަރަށް އިސް ބޭފުޅެއް ކަމުގައިވާ ޙަމީދު. އާދެ! އަޅުގަނޑަކީ ޔުނިވަރސިޓީގައި ކައުންސިލްގައި މަސައްކަތްކުރި މީހަކަށްވާތީ، ވަރަށް އުފާވޭ ތިޔަބޭފުޅުން ފެނުނީމާ. އާދެ! މިހުރިހާ ބޭފުޅުންނަށް\nއާދެ! މިއަދަކީ ތިޔަ ހުރިހާ ބޭފުޅުންވެސް ވާހަކަފުޅު ދެއްކެވި ފަދައިން، ވަރަށް އުފާވެރި ދުވަހެއް. ސަބަބުތަކެއްނެތިއެއް ނޫން. ދިވެހި ސިފައިންނާއި ދިވެހި ފުލުހުންނާ ދިމާލަށް ނުވަތަ ނިސްބަތްކޮށް ތަފާތު ޢިބާރާތްތަކުން، ތަފާތު ބަސްތަކުން، ތަފާތު ނުރުހުމުގެ ޝުޢޫރުތައް ވަރަށްގިނަ ދުވަސް މަތިން ވަނީ ފާޅުކުރެވިފައި. އަދި މިއަދު ތިޔަބޭފުޅުން ތިޔަ އަޅުއްވާ ފިޔަވަޅަކީ، އަޅުގަނޑު ދަންނަވާނީ، ބައިނަލްއަޤްވާމީ މުޖްތަމަޢުގައި ދިވެހިންނަށް ފައިތިލަ ސާބިތު ކުރެވޭނެ ފިޔަވަޅެކޭ. އާދެ! މިހެން އަޅުގަނޑު މިދެންނެވީ، ވެސްޓަރން އޮސްޓްރޭލިއާގެ މިނިސްޓްރީ އޮފް ވެސްޓަރން އޮސްޓްރޭލިއާ ސިޑްނީގެ ބޭފުޅުން ތިޔަބޭފުޅުންނަށް އެ ދެއްވަމުން ގެންދަވާ ތަޢުލީމަކީ، ވަރަށްގިނަ ދުވަހު އެބޭފުޅުންގެ ތަޖްރިބާއާ އެކުގައި، އެބޭފުޅުން ވަރަށްގިނަ ދުވަހު ތަޖްރިބާ ކުރައްވާފައިވާ ނިޒާމެއްގެ ތެރެއިން އުނގެނިފައި ހުރި އެއްޗެއް ތިޔަބޭފުޅުންނަށް އުނގަންނައިދެއްވަނީ.\nއާދެ! އަޅުގަނޑު މިއަދު ހަމަ ފާހަގަކޮށްލަން ބޭނުން ވަރަށް މުހިންމު ދެތިން ނުކުތާ. އާދެ! ދިވެހިރާއްޖޭގައި އަޅުގަނޑުމެން ޑިމޮކްރަސީއެއް ގެނައުމުގެ ބޭނުމުގައި ވެރިކަމެއް ބަދަލުކުރީ. ޤާނޫނުއަސާސީއެއް ބަދަލުކުރި. އަދި ތަފާތު މިނިވަން މުއައްސަސާތައް އަޅުގަނޑުމެން ޤާއިމްކުރިން. ކޮބައިތޯ މީގެ ނަތީޖާއަކީ؟ އަޅުގަނޑުމެން ގަބޫލުކުރަންޖެހޭނެ ޙަޤީޤަތަކީ، މިކަންކަން އަޅުގަނޑުމެން ކުރުމުގެ ކުރީގައި، މާތްވެގެންވާ ކީރިތި ރަސޫލާ އަޅުގަނޑުމެންނަށް އަންގަވައިދެއްވާފައި އޮތްގޮތަށް ނުވަތަ ޙަދީޘްފުޅު ކުރައްވާފައި އޮތްގޮތަށް، އެންމެ ތުއްތުއިރުއްސުރެން މަރުވަންދެން ތަޢުލީމް އުނގެނޭށޭ، އެބައި ނުވަތަ އުނގަންނައިދިނުމުގެ ބައި އަޅުގަނޑުމެންނަށް އުނިކުރެވިގެންދިޔަތަން. ކައުންސިލަރުން އުފެއްދިއިރުގައި، އެ ކައުންސިލަރުންނަކަށް ކިޔަވައެއްނުދެވުނު. އުނގަންނައެއްނުދެވުނު. އެކަމަކު މިއަދު އަޅުގަނޑުމެން އެ ނިކަމެތި ކައުންސިލަރުންނާ ދިމާލަށް އިނގިލި ދިއްކުރަން ބޭނުންވޭ. އަޅުގަނޑު ދަންނަވާނީ، އިނގިލި ދިއްކުރަންޖެހޭނީ އެހެން ބަޔަކާ ދިމާއަށޭ. އަޅުގަނޑުމެން ޑިމޮކްރަސީ ގެނައުމަށްޓަކައި، ޤާނޫނުއަސާސީ އިޞްލާޙު ކުރިއިރު، އަޅުގަނޑުމެން އުނގަންނައިދޭންވީ ވަރަށް، ކިޔަވައިދޭންވީވަރަށް، ޑިމޮކްރަސީއަކީ ކޮންއެއްޗެއްކަން، އެއީވެސް ވަކި ޙުދޫދެއްގެ ތެރޭގައި، ވަކި ޤާނޫނެއްގެ ތެރޭގައި، ވަކި އުޞޫލުތަކެއްގެ ތެރޭގައި، މާތްވެގެންވާ އިސްލާމްދީނުގެ އަސާސާ އެއްގޮތަށް ހިނގަންވީ ކަމެއްކަން އަޅުގަނޑުމެންނަށް އޮތީ އުނގަންނައިދޭންވީ ފަރާތްތަކަށް އުނގަންނައިނުދެވި.\nއާދެ! އެހެންވީމާ، އަޅުގަނޑު މިދެންނެވީ މިއަދު ތިޔަބޭފުޅުން ތިޔަ އަޅުއްވާ ފިޔަވަޅަކީ ޙަޤީޤަތުގައި ވަރަށް މުހިންމު، ވަރަށް ފައިދާހުރި މިޞްރާބަކަށޭ ތިޔަބޭފުޅުން ތިޔަ ވަޑައިގަންނަވަނީ. އެއީ މިކަމުގެ ނަތީޖާއަކަށްވާނީ، ތިޔަބޭފުޅުންނަކީ އުނގެނިފައި ތިބި ބަޔަކަށްވުން. އަދި މިއަދު އަޅުގަނޑު ފާހަގަކުރަން، މީގެތެރޭގައި މިކަން އުނގެނިގެން މިދަނީ ހަމައެކަނި ފުލުހުންގެ މުއައްސަސާއެއްގައި ތިބި ބަޔަކަށް ނޫން. އާދެ! ދެންމެ ހޯމަ މިނިސްޓަރުގައި ދެއްކެވި ވާހަކައިގައި، އަޅުގަނޑުމެންނަށް ވިސްނިގެން ހިނގައްޖެ ނުވަތަ އަޅުގަނޑުމެންނަށް އެނގިއްޖެ، އުނގެނެންޖެހެނީ ހޭލުންތެރިކަން އަންނަންވީ ހަމައެކަނި އެންމެ މުއައްސަސާއަކަށް ނޫންކަން. އެތައް ބަޔަކަށް މި އުނގެނުން އެނގިގެން ނޫނީ، އިންސާނާއަކަށް ޙައްޤު ރައްދުކޮށްދެވޭކަށް ނެތްކަން. ފުލުހުން ކިތަންމެ މަސައްކަތެއް ކުރި ކަމުގައިވިޔަސް، ދޭންވީ ހުނަރުތަކާއި ވިސްނުމާ އެނގެންވީ ފަރާތްތަކަށް މި ނުއެނގޭ ކަމަށްވަނީނަމަ ނުވަތަ ގަބޫލު ނުކުރެވެނީ ކަމަށްވަނީނަމަ، ނުއެނގުމުގެ ނުއެނގުމުގެ ތެރެއިން ނަމަވެސް، ހިތާމައަކީ ޙައްޤު ޙައްޤު މީހާ، ޙައްޤު ލިބެންވީ ފަރާތަށް ލިބޭތޯއޭ!\nއާދެ! އެހެންވީމާ، އަޅުގަނޑު މިދެންނެވީ މިއަދު އެޅޭ ފިޔަވަޅަކީ، ދިވެހިރާއްޖޭގެ ތަފާތު މުއައްސަސާތައް ބައިވެރިވެގެން، އަޅުގަނޑު ދަންނަވާނީ، މިއީ، މީގެ 10، 15، 16، 20 އަހަރު ކުރިން މިޤައުމުގައި ފަށްޓަންވީ ކަމެކޭ. އެހެންވީމާ، މިއަދު މިކަން ފަށްޓަވައިދެއްވާ ކަމަށްޓަކައި، ކުރިއަށް ގެންދަވާ ކަމަށްޓަކައި އަޅުގަނޑު، ކޮމިޝަނަރ އޮފް ޕޮލިސް އެ ނެންގެވި، އެޅުއްވި ފިޔަވަޅަށް އަޅުގަނޑު ހަމަ ވަރަށް އިޚްލާޞްތެރިކަމާއެކީގައި ޝުކުރު ދަންނަވަން. އެއީ މިގޮތަށް ސަރުކާރުގެ މިފަދަ މުއައްސަސާތަކާއި އަދި މިނިވަން މުއައްސަސާތަކާއި އަދި ޖުޑީޝަލް ސިސްޓަމާ، މިކަންކަން ފުރިހަމަވެގެން ނޫނީ ޙަޤީޤީ ޑިމޮކްރަސީއެއް މި ޤައުމުގައި އަޅުގަނޑުމެންނަށް ޤާއިމެއް ނުކުރެވޭނެ. ދެން އަޅުގަނޑު ވަރަށް އުފާކުރަން، އަބަދުވެސް ފައިސާގެ ދަތިކަމާއި، ބަޖެޓް ނެތުމާއި، މިފަދަ ކަންކަމަކީ މިހާރު އަޅުގަނޑުމެންނަށް ރެޔާ ދުވާލު އިވޭ އަޑުތައް. މީގެތެރެއިންވެސް ކަމެއް ކުރަން ބޭނުންވާ ކަމަށްވަނީނަމަ، އެކަމަކާއިގެން މަސައްކަތް ކުރަން ބޭނުންވާ ކަމަށްވަނީނަމަ، އެކަން ކުރެވޭނެކަން މިއަދު ކޮމިޝަނަރ ވަރަށް ރަނގަޅަށް ސާބިތުކޮށްދެއްވައިފި. އަޅުގަނޑު އުންމީދު ކުރަން، ކޮމިޝަނަރަކީވެސް، ޕޮލިސް ކޮމިޝަނަރަކީވެސް، ކޮމިޝަނަރ އޮފް ޕޮލިސްއަކީވެސް އެން.ޑީ.އޭ.ގެ މެންބަރަކަށްވާއިރު، ނޭޝަނަލް ޑްރަގް ކޮންޓްރޯލް ކުރުމުގައިވެސް އަޅުގަނޑުމެންނަށް މިފަދަ ޙިކުމަތާއި މަސައްކަތް ކުރުމުގެ މަގު ފަހިކޮށްދެއްވާނެ ކަމަށް.\nއާދެ! އަޅުގަނޑު މިހެން މިދެންނެވީ އެއީ މިއަދު އަޅުގަނޑުމެންނަށް މި ޤައުމަށް ދިމާވެފައި އޮތް އެންމެ ބޮޑު އެއް މައްސަލަ. އަޅުގަނޑަށް އެނގިފައިވާ ގޮތުގައި، މިއަންނަ މަހުގެ 16ގެ ކުރީގައި ޖަލުގައި ރީހެބް ޕްރޮގްރާމްތަކެއް ޖަލެއްގައި ފެށިގެންވެސްދާނެ. އެކަމުގައިވެސް ހޯމް މިނިސްޓަރާއި އަދި ހޯމް މިނިސްޓަރާ ގުޅިފައި ހުރި މުއައްސަސާތަކާއި، މިކަމުގައި ދޭ އެއްބާރުލުމަށް އަޅުގަނޑު މިއަދު ހަމަ އިޚްލާޞްތެރިކަމާ އެކީގައި ޝުކުރު އަދާކުރަން.\nއާދެ! މިކަހަލަ ގޮތަކަށް މިކަންތައްތައް ނިމިގެންދާއިރުގައި ނުވަތަ ފެށިގެންދާއިރުގައި، އަޅުގަނޑުމެން އެބަ ފާހަގަކޮށްލަންޖެހޭ، އަޅުގަނޑުމެންނަށް ލިބޭ، ބޭރުން އެ ލިބޭ އެހީތަކާއި އެފަރާތްތައް. އެއީ އެފަރާތްތަކުގެ އެހީތައް އަޅުގަނޑުމެންނަށް އެގޮތަށް ނުލިބޭ ކަމަށްވަނީނަމަ، އަޅުގަނޑުމެންނަށް ދަތިތަކެއް ހުންނާނެ. އަޅުގަނޑު އެހީތަކެކޭ މިދަންނަވަނީ، އެއްގޮތަކަށްވެސް ފައިސާގެ އެހީއެއް ނޫން. އަޅުގަނޑަކީ ޙަޤީޤަތުގައި ބޭރުން ފައިސާއަށް އެދުމަށް، މި ސަރުކާރު އެދުމަށް ވަރަށް ޚިޔާލު ތަފާތު މީހެއް. އަޅުގަނޑު ގަބޫލުކުރާ ގޮތުގައި، މި ޤައުމުގެ ކޮންމެ ރައްޔިތަކަށް މިހާރު 6800 ޑޮލަރު ޖީޑީ.ޕީ. ލިބޭއިރު، އެ ޙިއްޞާވާންޖެހޭނީ މުޅި ހުރިހާ ރައްޔިތުންނަށް. އޭގެ ނަތީޖާއަކަށްވާންވާނީ، ބޭރު ޤައުމުތަކަށް ސަލާން ނުޖަހައި، މި ޤައުމު އަމިއްލަ ފައިމައްޗަށް ތެދުވުން. އެހެން ތެދުވެގެން ނޫނީ، ޙަޤީޤީ މިނިވަންކަން މި ޤައުމަކަށް ނުލިބޭނެ. އެހެންވީމާ، ޓެކްސް ނެގުމުގެ ނިޒާމާ، މިކަންކަމަކީ ތަރައްޤީއާއި ކުރިއެރުމުގައި އަޅުގަނޑުމެން ގެންނަންޖެހޭ ބަދަލުތައް ކަމުގައި އަޅުގަނޑުމެން ގަބޫލުކުރަންޖެހޭނެ.\nއާދެ! މިގޮތުން ދަންނަވާ ކަމަށްވަނީނަމަ، މިހާރު މިވަނީ ތަފާތު އެކިއެކި ޕްރޮގްރާމްތަކާ އެއްޗެހި ފަށްޓަވާފައި. މި ފަށްޓަވާފައި އޮތްއިރުގައި، އަޅުގަނޑުމެންނަށް އެބަ މަޖުބޫރުވޭ، ސަރުކާރުގެ ހިންގުމުގެ ތެރެއިން މިކަންކަމަށް ފައިސާ ލިބޭނެފަދަ ގޮތްގޮތް ހަމަޖެއްސުން. ހަމަނުޖެއްސޭ ކަމަށްވަނީނަމަ، އަޅުގަނޑުމެންނަށް މިކަންކަން ކުރިއަކަށް ނުގެންދެވޭނެ. ވީމާ، އަޅުގަނޑުމެންނަށް މިއަދު މިކަންކަމުގެ މައްޗަށް ވިސްނައި، ރައްޔިތުންނަށް ކަންކަން ފަހިކޮށްދެވޭނީ، މަދު ރައްޔިތުންނަކަށް ނުވަތަ މަދު ރައްޔިތުންތަކަކަށް ލިބޭ ފައިސާއިން ގިނަ ރައްޔިތުންތަކަކަށް ޙިއްޞާކޮށްގެންކަން އެއީ އަޅުގަނޑުމެން ހިތުގެ އަޑިން ގަބޫލުކުރަންޖެހޭނެ ކަމެއް.\nއާދެ! އަޅުގަނޑު މިހިސާބުން ކޮންމެވެސް އެއްޗެއް އިނގިރޭސިބަހުން އަޅުގަނޑު ދަންނަވާލަން ބޭނުން.\nWith the permission of the audience I would like to thank those who are here from the University of Western Sydney, Australia, for your contributions. And I am very glad that you have taken the step not to criticise us, but to help us, and to teach us what true democracy is. How do you implementademocratic system inanation? Through disciplined, educated, intelligent police force. Through educated councillors and other independent establishments. This is very essential inademocratic system.\nTherefore I would like to thank you very much for taking the initiative to come to the Maldives and to help us,avery young democracy in the Maldives. What you have achieved in your nation today was not achieved inavery short time, onavery short period of time. You have passed through many obstacles, difficulties, different races and religions. But fortunately in the Maldives this is one race, one religion. Maybe it is easier to implement or to educate the people.\nBut I sometimes wondered if you could reach the Middle East today you would be contributing immensely for their development and for their democracy, they are trying to search for. But I am very happy that you are here today and educating our police force. I have no doubt they are young, dynamic, very determined young generation. They are determined to learn, they are determined to explore, they are determined to experiment. And I have no doubt they will show great results.\nOnce again I would like to thank you for your contributions and I would also like to pledge on behalf ofavery good friend of mine Champaa Afeef and M.U. Maniku and myself. We would support you in these areas in whatever way we can.\nއާދެ! އަޅުގަނޑުގެ ދުޢާއަކީ އަޅުގަނޑުމެން ލޯބިވާ މި ދިވެހި ޤައުމަށް އަދަށްވުރެ ފެހި މާދަމައެއް ދެއްކެވުން. އަޅުގަނޑުމެންގެ ވިސްނުމަށް، އެއް އިންސާނެއްގެ އަގު އަނެއް އިންސާނަކަށް ވަޒަންކޮށް ދަސްކުރުމުގެ ހުނަރު މާތްﷲ އަޅުގަނޑުމެންނަށް ދެއްވުން. އަދި މި ދުނިޔޭގައި އަޅުގަނޑުމެންނަށް ފެނުނު އެންމެ އަގުހުރި ޑިމޮކްރެޓިކް ލީޑަރެއް ކަމުގައިވާ ކީރިތި ރަސޫލާގެ މަގުން ހިނގުމުގައި އަޅުގަނޑުމެންނަށް ފައިތިލަ ސާބިތު ކުރުމުގެ ފުރްޞަތު މާތްﷲ ދެއްވުން.


Imad Latheef ge Column: Gulf hafolhun etherayh Qatar alun genaumuge sihrrakee kobaa? - One Online\nސައުދީ އަރަބިޔާގެ ވަލީ އަހުދު މުހައްމަދު ބިން ސަލްމާނާއި ގަތަރުގެ އަމީރު ތަމީމް ބިން ހަމަދު (ކ)\nގަތަރާއި ސައުދީ އަރަބިޔާގެ ވެރިން މިދިޔަ އަންގާރަދުވަހު ބައްދަލުކުރައްވައި ވާހަކަފުޅުތަކެއް ދައްކަވައިފިއެވެ. މަންޒަރު ދެކޭންތިބި މީހުންނަށް ހީކުރެވުނީ ޒަމާންތަކަކަށްފަހު މިދެގައުމު އެއްގަލަކަށް އަރައި އަރައިރުންތައް އެއްފަރާތްކޮށް ރަހުމަތްތެރިކަމާއި އަވަށްޓެރިކަމުގެ ގުޅުންތައް އަލުން ގާއިމުކުރުމުގެ ވަގުތު އައީ ކަމުގައެވެ. ގަތަރުގެ އަމީރާއި ސައުދީ ވަލީއަހުދުގެ ހައިރާންކުރުވަނިވި ބައްދަލުކުރެއްވުން އައީ ސައުދީއަރަބިޔާގައި ބޭއްވުނު ގަލްފު ކޯޕަރޭޝަން ކައުންސިލްގެ ސަމިޓުގެ އަރިމަތިންނެވެ. މިއީ ފަހަކަށް އައިސް މި ޖަމާއަތުގެ އެއްވުމެއްގައި ގަތަރުން ބައިވެރިވި ފުރަތަމަ ފަހަރެވެ.\nގަލްފުގެ ގައުމުތަކުގެ ވެރީންނާއި ގަތަރުގެ އަމީރު ޒަމާންތަކަކަށްފަހު އެއްތަންވެ ގަތަރާއި ސައުދީ އަރަބިޔާގެ ވެރިންގެ މެދުގައި ވާހަކަފުޅުތަކެއް ދެކެވުނަސް ދެގައުމުގެ ގުޅުން ގޯސްވެ އެކުވެރިކަމާއި އަޚުވަންތަކަމުގެ ވައުފަށް ކަނޑައިލާން މެދުވެރިވި ސަބަބު އޮތްގޮތަށް އަދިވެސް އޮތީއެވެ. ސައުދީންގެ ޝަރުތުތަކަށް ގަތަރު ދީލައިލުމުގެ ވާހަކައެއް ނެތެވެ. އޮތީ ސައުދީން ދޫދިނުމުގެ ވާހަކަތަކެވެ. އެހެންވީމާ ގަބޫލުކުރެވެނީ މިއީ ހާލަތާއި ވަގުތުގެ ގޮތުން ކުރިމަތިވީ މަޖްބޫރީއެއްގެ ތެރެއިން ބޭއްވުނު ބައްދަލުވުމެއް ކަމުގައެވެެ. އަރައިރުންތަކުން ނަތީޖާއެއް ނުނެރެވި ލޮޑުވެފައި ތިއްބައި ދުނިޔޭގެ އޮޔާއި ވަޔަށް އައި ބަދަލެއްގެ ސަބަބުން ބޭއްވުނު ބައްދަލުވުމެއް ކަމުގައެވެ.\nގަތަރާއި ސައުދީ އަރަބިޔާގެ ގުޅުން ގޯސްވީ މީގެ ތިންއަހަރު ކުރިންނެވެ. ގަތަރުގެ މައްޗަށް ބޮޑެތި ތުހުމަތުތަކެއްކޮށް ގުޅުން ކަނޑައިލީއެވެ. ދަތިކުރުމުގެ ފިޔަވަޅުތަކެއްވެސް އެޅީއެވެ. ގަތަރު އެކަހެރިކޮށް ކުޑަކަކޫ މައްޗަށް ތިރިކުރުމުގެ ގޮތުން ހަރުކަށި ފިޔަވަޅުތަކެއްވެސް އެޅީއެވެ. ސައުދީ އަރަބިޔާގެ އެދުމަށް ގަލްފުގެ ގައުމުތަކުގެ ތެރެއިން ޔުނައިޓެޑް އަރަބް އެމިރޭޓްސް އާއި ބަހުރޭނުންވެސް ގަތަރާއި ގުޅުން ކަނޑައިލީއެވެ. މިސްރުންވެސް ހަމަ މިގޮތަށް އަމަލުކުރީއެވެ. ގަތަރުގެ މައްޗަށް ހަރުކަށިވެގެންވާ ބޮޑެތި ބޮޑެތި ޝަރުތުތަކެއްވެސް ކުރިމަތިކުރީއެވެ.\nގަތަރު އެކަހެރިކޮށް ނިކަމެތި ކުރުމުގެގޮތުން އެޅި ފިޔަވަޅުތަކުގެ ނަތީޖާ ސުމެކެވެ. އީރާނާއި ތުރުކީއާ ދުރުހެލިވެގަތުމުގެ ސިޔާސަތެއް ގަތަރުން ނުގެންގުޅުނެވެ. އަލްޖަޒީރާ ޓީވީ ބަންދެއް ނުކުރިއެވެ. ފަލަސްތީނުގެ ޒައާމަތަށް ގަތަރުން ކުރާ ތާއީދު ބަދަލެއްވެސް ނުކުރިއެވެ. ސައުދީ އަރަބިޔާއާއި އެމިރޭޓްސް ދައްކާ މަގުން ލޯމަރާލައިގެން ތިބެ ކުރިޔަށް ދިއުމުގެ ވިސްނުމެއްވެސް ގަތަރުން ނުގެންގުޅުނެވެ. ލޮޅުންއެރީ އަރަބީންގެ އެއްބައިވަންތަ ކަމަށެވެ. ބޭޒާރުވީ ސައުދީ އަރަބިޔާގެ ސިޔާސަތުގެ ނުކިއްސަރުކަމެވެ. އެހެންވީމާ ކުރީގެ ނޭއްގާނީ ސިޔާސަތު ބަދަލުކޮށް ގަލްފުގެ އެކުވެރިކަމުގެ ހަފޮޅުން އެތެރެޔަށް ގަތަރު އަލުން ގެނައުން ފިޔަވައި އެހެން ގޮތެއް ސައުދީ އަރަބިޔާއަކަށް ނެތެވެ.\nއެމެރިކާގެ ރައީސް ޓްރަމްޕުގެ ވެރިކަމުގެ ދައުރުވެސް މިހިރަގެން ނިމެނީއެވެ. އެހެންވީމާ ގަތަރާ ގުޅުން ގާއިމުކޮށް މާޟީ ހަނދާން ނައްތައިލުމުގެ ވަގުތުވެސް ބޯމަތިވީއެވެ. ސައުދީ އަރަބިޔާއާއި އެމިރޭޓްސް ގުޅިގެން ގަތަރު ބޮއިކޮޓްކޮށް ގަތަރު ކުޑަކަކޫމައްޗަށް ތިރިކުރުމުގެ ގޮތުން އެޅި ފިޔަވަޅުތަކުގެ ހަގީގީ މަގްސަދަކީ އެދެގައުމު ދައްކާ މަގުން ހިނގާން ގަތަރަށް މަޖްބޫރުކުރުމެވެ. އީރާނާއި ތުރުކީއާ ފެޔަށް ޖެހޭން މަޖްބޫރު ކުރުމެވެ. ފަލަސްތީނުގެ ޖަމާއަތްތަކަށް ތާއީދު ކުރުން ހުއްޓުވުމެވެ. މިކަމެއް ނުވިއެވެ. ކުރިޔަށްވުރެވެސް ބޮޑަށް ގަތަރު ވަނީ އީރާނާއި ތުރުކީއާ ގާތަށް ޖެހިފައެވެ.\nގަތަރު ބޮއިކޮޓްކުރުމަށް 2017 ވަނަ އަހަރު އެޅި ފިޔަވަޅުތަކުން ގަތަރަށް ކުރިމަތިވި ގެއްލުންތައް ކިތަންމެ ބޮޑަސް އެ ފިޔަވަޅުތަކުން ގަތަރު ކުޑަކަކޫ މައްޗަށް ތިރިކޮށެއް ނުލެވުނެވެ. އެޔަށްވުރެ ގަތަރުގެ ތަނަވަސްކަމާއި ފޯރުންތެރިކަން ބޮޑެވެ. އަދި ދުރުވިސްނުމާއި ހިކުމަތު އަމަލީވެސް ބޮޑެވެ. ގަތަރުގެ ސައިޒު ވަރަށް ކުޑައެވެ. އާބާދީ މަދެވެ. އެހެންނަމަވެސް ގަތަރަކީ ގަލްފުގައިވާ އެންމެ މުއްސަނދި ގައުމެވެ. މިސަބަބަށްޓަކައި ސައުދީ އަރަބިޔާއާއި އެމިރޭޓްސްއިން ގަތަރު އެކަހެރިކޮށް ސަރަހައްދު ބަންދުކޮށްގެން އަދި އިތުރު ވިހިތިރީސް އަހަރަށް ދެމިތިއްބަސް ގަތަރު ބަނޑަކަށް ނުޖެހޭނެއެވެ. މިކަން އެދެގައުމަށް މޭރުންވި ކަމަށް ފެންނަނީ މާފަހުންނެވެ. ވަގުތުވެސް ފާއިތުވީފަހުންނެވެ.\nއެމެރިކާގެ ރައީސްކަމުގެ އައު ދައުރަކަށް ޑޮނަލްޑް ޓްރަމްޕު އިންތިޚާބުވީނަމަ ފަހަރުގައި ސައުދީ އަރަބިޔާގެ ކުރީގެ ހަރުކަށި ސިޔާސަތު ދެމެހެއްޓުން އެކަށީގެންވެއެވެ. އެކަމަކު ޖޯ ބައިޑެންގެ ރިޔާސަތު ފެށުމަށްފަހު އީރާނާމެދު ގެންގުޅޭނީ ތަންކޮޅެއް މަޑުމައިތިރި ސިޔާސަތެއްކަން ކަށަވަރުވާތީއާއި ގަތަރުގެ މައްސަލައިގައި ސައުދީން ގެންގުޅޭ ހަރުކަށިކަމަށް ބައިޑެންގެ ސަރުކާރުން ތާއީދު ނުކުރާނޭކަން ކަށަވަރުވާތީ ގަތަރަށް ދޫދީގެން ހަފޮޅުން އެތެރެކުރުން ނޫން އެހެންގޮތެއް މިހާރަކު ނެތެވެ.\nއެމެރިކާގެ ރައީސްކަމާ ޖޯ ބައިޑެން މިމަހުގެ ވިހިވަނަ ދުވަހު ހަވާލުވެވަޑައިގަންނަވާނެއެވެ. ޖޯ ބައިޑެންގެ ޚާރިޖީ ސިޔާސަތު ތަންފީޒު ކުރާނޭ ޓީމު މިހާރުވެސް ވަނީ އެކުލަވާލައިފައެވެ. އެ ޓީމުން ސައުދީ އަރަބިޔާއާއި އެމިރޭޓްސްއަށް ވަރަށް ސާފުބަހުން އެމެރިކާގެ އައު ސިޔާސަތުގެ އަމާޒުތައް ވަނީ ކިޔައިދީފައެވެ. އަދި ގަލްފުގެ މައްސަލަ ހައްލުކުރަން އެދެގައުމު އިސްވެ މަސައްކަތްތަކެއް ފެށުމަށްވެސް ވަނީ އަންގައިފައެވެ. ގަލްފުގެ ސަމިޓުގައި ބައިވެރިވާން ގަތަރަށް ދައުވަތުދީގެން ގަތަރުގެ އަމީރު ސައުދީ އަރަބިޔާއަށް ގެންގޮސްގެން ޒައިތޫނި އޮފިކޮޅެއް ފޯރުވުމުގެ ފަހަތުގައި އޮތީ މިސަބަބެވެ.\nގަލްފުގެ ސަމިޓުގެ އަރިމަތިން ގަތަރުގެ އަމީރާއެކު ސައުދީ ވަލީއަހުދު ބޭއްވި ބައްދަލު ކުރެއްވުމުގައި ގުޅުންތައް އަލުން އިއާދަކުރުމުގެ ކުރިން ކުރަން ލާޒިމު ކަންކަމުގެ މައްޗަށް އެކުލެވޭ އަހުދުނާމާއެއްގައި ވަނީ ސޮއިކޮށްފައެވެ. އޭގައި ގިނައިން ހިމެނެނީ ގަތަރުގެ ޝަރުތުތަކެވެ. މީގެ ތެރެއިން އެއްކަމަކީ ސައުދީ އަރަބިޔާ އާއި ގަތަރު ގުޅޭ އިން އަލުން ހުޅުވައިލުމެވެ. އެ އިމުގައި ކަންޒުކޮނެ ގަތަރު ޖަޒީރާއަކަށް ހެދުމުގެ މަޝްރޫއު ހުއްޓައިލުމެވެ.\nސައުދީ އަރަބިޔާ އާއި އެމިރޭޓްސް އާއި ބަހުރޭނާއި މިސްރުގެ ވައިގެ ސަރަހައްދު ގަތަރުގެ މަތިންދާބޯޓުތަކަށް އަލުން ހުޅުވައިލުމެވެ. ސައުދީ އަރަބިޔާއިން އަންގައިގެން މަޖުބޫރުކޮށްގެން ގަތަރާ ގުޅުން ކަނޑައިލި ގައުމުތަކުންވެސް އަލުން އެ ގުޅުންތައް އިއާދަކުރުމެވެ. ގަތަރުގެ މުދަލާއި ފައިސާ މިނިވަންކުރުމެވެ. ކުރިޔަށްއޮތް ދެތިންމަހުގެ ތެރޭގައި މިހުރިހާ ކަމެއް ކުރުމަށް ސައުދީ އަރަބިޔާއާއި އެމިރޭޓްސްއިން ވަނީ އެއްބަސްވެފައެވެ.\nގުޅޭ ޓެގު ސައުދީ އަރަބިއާ މެދު އިރުމަތި ޤަތަރު ގަލްފް، މެދުއިރުމަތި


SunOnline: Yemen ge hanguraamaigai sarukaarunnai houthin hifehetti haahakah vure gina meehun dhookollaifi\nޔަމަނުގެ ހަނގުރާމައިގައި ސަރުކާރުންނާއި ހޫޘީން ހިފެހެއްޓި ހާހަކަށް ވުރެ ގިނަ މީހުން ދޫކޮށްލައިފި\nރުގިއްޔާ މުހައްމަދު މޫސާ 17 Oct 2020, 06:40\nޔަމަނުގެ ސަރުކާރުން މިނިވަން ކުރި ހޫޘީ ހަނގުރާމަވެރިން ގެންދިޔައީ ސަންއާ އަށް -- ފޮޓޯ: އޭއެފްޕީ\nސަންއާ (އޮކްޓޯބަރު 16): ޔަމަނުގެ ދާހިލީ ހަނގުރާމައިގެ ތެރޭ އެގައުމުގެ ސަރުކާރުންނާއި ހޫޘީން ހިފަހައްޓާފައިވާ 1،000 އަށް ވުރެ ގިނަ މީހުން ފާއިތުވި ދެ ދުވަސް ތެރޭ ދޫކޮށްލައިފި އެވެ.\nއިންޓަނޭޝަނަލް ކޮމިޓީ އޮފް ދަ ރެޑް ކްރޮސް (އައިސީއާރުސީ) އާއި އދ.ގެ ބެލުމުގެ ދަށުން މިދިޔަ ދެ އަހަރު ތެރޭ ޔަމަނުގެ ސަރުކާރާއި ހޫޘީންނާ ދެމެދު ބޭއްވި މަޝްވަރާތަކަށް ފަހު އެ ދެ ފަރާތުން ސިޔާސީ ހައްޔަރީން ދޫކޮށްލަން އެއްބަސްވުމެއް ހެދި އެވެ. އަދި އައިސީއާރުސީން ބުނި ގޮތުގައި އެ އެއްބަސްވުމުގެ ދަށުން ބުރާސްފަތި ދުވަހު އެ ދެ ފަރާތުން 700 އަށް ވުރެ ގިނަ މީހުން ދޫކޮށްލުމަށް ފަހު، އިއްޔެ 352 މީހަކު ވަނީ މިނިވަންކޮށްފަ އެވެ.\nޔަމަނުގެ ރައީސް އަބްދުއްރައްބު މަންސޫރު ހާދީގެ ސަރުކާރުން ދޫކޮށްލި ހޫޘީ ހަނގުރާމަވެރިން ގެންދިޔައީ ސަންއާއަށެވެ. އަދި ހޫޘީން ދޫކޮށްލި ސަރުކާރަށް ތާއިދު ކުރާ މީހުން ގެންދިޔައީ އަދަނަށެވެ.\nއދ.އިން ޔަމަނަށް ކަނޑައަޅާފައި ހުންނަ ހާއްސަ މަންދޫބު މާޓިން ގްރިފިތްސް ވިދާޅުވި ގޮތުގައި ހައްޔަރުކޮށްފައިވާ މީހުން ބަދަލު ކުރުމަށް ކުރިއަށް ގެންދިޔަ އޮޕަރޭޝަނަކީ "އުއްމީދުން ފުރިފައިވާ" ދަތުރެކެވެ. ނަމަވެސް ހަނގުރާމައާ ގުޅިގެން ދެ ފަރާތުން ހިފަހައްޓާފައިވާ އެތައް ހާސް މީހުން އަދި ވެސް ތިބި ކަމަށާއި އިތުރު މީހުން މިނިވަން ކުރުމަށް ދެ ފަރާތުން ވީހާ ވެސް އަވަހަށް މަޝްވަރާ ކުރުމަށް ގްރިފިތްސް ގޮވާލެއްވި އެވެ.\nމީގެ އިތުރުން ހޫޘީ ތަރުޖަމާނު މުހައްމަދު އަބްދުލް ސަލާމް ވަނީ އެ އޮޕަރޭޝަނުގެ ސަބަބުން ޔަމަނުގައި ސުލްހަ ގާއިމު ކުރުމުގެ އުއްމީދު އާލާވެފައިވާ ކަަމަށް ބުނެފަ އެވެ. އަދި ރައީސް ހާދީގެ އިންފޮމޭޝަން މިނިސްޓްރީން ވަނީ އިދިކޮޅު ފަރާތްތަކުން ހިފަހައްޓާފައިވާ މީހުން މިނިވަން ކުރުމުގެ މަސައްކަތް ކުރިއަށް ގެންދާނެ ކަމަށް ބުނެފަ އެވެ.\nދެހާސް ސާދަ ވަނަ އަހަރު ހޫޘީން ޔަމަނުގެ ވެރިރަށް ސަންއާ ހިފުމަށް ފަހު އެމީހުންގެ ވެރިކަމެއް ގާއިމު ކުރި ފަހުން އެގައުމުގައި ފެށުނު ހަނގުރާމައިގައި މިހާތަނަށް 110،000އަށް ވުރެ ގިނަ މީހުން ވަނީ މަރުވެފަ އެވެ. އަދި އެތައް މިލިއަން މީހުންނަށް ކާނާ ނުލިބި، ބަލިމަޑުކަމާ ކުރިމަތިލާނެ ވަސީލަތްތައް ވަނީ ނެތިފަ އެވެ.\nޔަމަނުގެ ރައީސް ހާދީގެ ވެރިކަން ރުޖޫއަ ކުރުމަށް ސައުދީ އަރަބިއާ އިސްވެ އޮންނަ ކޯލިޝަނަކުން ވަނީ 2015 ވަނަ އަހަރު އެ ހަނގުރާމައިގައި ބައިވެރިވެފަ އެވެ.\nޔަމަނުގެ ހަނގުރާމަ މޮނިޓާ ކުރާ ޔަމަން ޑާޓާ ޕްރޮޖެކްޓުން މިދިޔަ އަހަރު ބުނި ގޮތުގައި ސައުދީ އިސްވެ އޮވެ ދޭ ބޮމުގެ ހަމަލާތަކުގައި އަނިޔާވި ނުވަތަ މަރު އާއްމު ރައްޔިތުންގެ އަދަދު 17،000 އަށް ވުރެ އިތުރުވާނެ އެވެ.\nޔަމަން ހަނގުރާމައިގެ ތެރޭ ހިފެހެއްޓި ބަޔަކު ދޫކޮށްލައިފި\nޔަމަނުގައި ހޫޘީން ހިފެހެއްޓި އެމެރިކާ2މީހަކު ދޫކޮށްލައިފި\nހޫތީން 18 އަހަރު ނުފުރޭ ކުދިން ރެކްރޫޓްކޮށްފައިވޭ: އދ


Mi Aharuge May Mahun Feshigen Teacherunge Musaara Bodu Kuranee މިއަހަރުގެ މޭ މަހުން ފެށިގެން ޓީޗަރުންގެ މުސާރަ ބޮޑުކުރަނީ – Huvadhoo News Mi Aharuge May Mahun Feshigen Teacherunge Musaara Bodu Kuranee Huvadhoo News\nމިއަހަރުގެ މޭ މަހުން ފެށިގެން ޓީޗަރުންގެ މުސާރަ ބޮޑުކުރަނީ\nރިޔާސީ ބަޔާން އިއްވުމަށް މިއަދު މަޖިލީހުގައި ކުރިޔަށް ދިޔަ ޖަލްސާގެ ތެރެއިން- ފޮޓޯ: ރައިސް އޮފީސް\nއަންނަ މޭ މަހުން ފެށިގެން ތައުލީމީ ދާއިރާގެ ހުރިހާ މުވައްޒަފުންގެ މުސާރަ ބޮޑުކުރަން ސަރުކާރުން ނިންމާފައިވާ ކަމަށް، ރައީސް އިބްރާހީމް މުހައްމަދު ސޯލިހު މިއަދު މަޖިލީހުގައި ދެއްވި ރިޔާސީ ބަޔާނުގައި ހާމަ ކުރައްވައިފިއެވެ.\nމިއަދު ރައްޔިތުންގެ މަޖިލީހުގައި ވާހަކަފުޅު ދައްކަވަމުން ރައީސް ވިދާޅުވީ، ގައުމު ބިނާކުރުމުގައި އެންމެ ބޮޑު މަސައްކަތެއް ކުރަނީ ޓީޗަރުން ކަމަށާއި، އެހެންވެ ޓީޗަރުންނަށް އެކަށީގެންވާ އުޖޫރައެއް ދިނުމަކީ ސަރުކާރުގެ ވައުދެއް ކަމަށެވެ. އަދި އަންނަ މޭ މަހުން ފެށިގެން ތައުލީމީ ދާއިރާގެ ހުރިހާ މުވައްޒަފުންގެ މުސާރަ ބޮޑު ކުރަން ނިންމާފައިވާ ކަމަށް ރައީސް ވަނީ ވިދާޅުވެފައެވެ. ރައީސް ވިދާޅުވި ގޮތުގައި އަންނަ މޭ މަހުން ފެށިގެން ޓީޗަރުންގެ މުސާރައަށް 56 ޕަސެންޓު ކުރިއެރުން އަންނާނެއެވެ.\nމިބަދަލާއެކު، ގްރެޖުއޭޓް ލެވަލްގެ ސެކަންޑަރީ ޓީޗަރެއްގެ މުސާރަ އިތުރުގަޑި ނުލާ 12,628 ރުފިޔާ އިން 19,740 ރުފިޔާއަށް ބޮޑުވެގެންދާނެ ކަމުގައި އެމަނިކުފާނު ވިދާޅުވެފައި ވެއެވެ. މިއީ 56 ޕަސެންޓުގެ ކުރިއެރުމެކެވެ.\nޓީޗަރުން ހޭދަކުރާ ވަގުތާ އެކަށޭނަ ގޮތުން، މި އަހަރުގެ ބަޖެޓުގައި ހިމަނައިގެން، މުސާރައާއި ޢިނާޔަތްތައް ބޮޑުކުރުމުގެ މަސައްކަތް ކުރައްވާނެ ކަމުގައި، މި ހިނގަމުންދާ ދިޔާސީ އަހަރު ފެށުމުގެ ގޮތުން ހުޅުމާލެ ރެހެންދި ސްކޫލުގައި ބޭއްވި ރަސްމިއްޔާތެއްގައި ވާހަކަފުޅު ދައްކަވަމުން، ރައީސް ކުރިން ވިދާޅުވެފައި ވެެއެވެ.\nމުދައްރިސުން އުފުއްލަވާ ޤައުމީ ވާޖިބުގެ ޒިންމާ ބޮޑުކަން ފާހަގަކުރުމާއިއެކު، މުދައްރިސުންގެ މުސާރަޔަށް ހެޔޮ ބަދަލެއް ގެނައުމަކީ ރައީސް އިބްރާހިމް މުހައްމަދު ސާލިހުގެ ރިޔާސީ ވައުދުފުޅެއްވެސް މެއެވެ.\nރައީސް އިބްރާހިމް މުހައްމަދު ސޯލިހު ރިޔާސީ ބަޔާން


Addu Equatorial Hospitalah naruhun hoadhanee - AO News\nއައްޑޫ އިކުއަޓޯރިއަލް ހޮސްޕިޓަލަށް ނަރުހުން ހޯދަނީ\nއޭއީއެޗްގައި މަސައްކަތް ކުރަމުން އަންނަ ނަރުހުން: ފޮޓޯ އޭއީއެޗް\nއައްޑޫ އިކްއަޓޯރިއަލް ހޮސްޕިޓަލް (އޭއީއެޗް) އަށް ވަގުތީ ނަރުހުންތަކެއް ހޯދަން އިއުލާންކޮށްފި އެވެ.\nއޭއީ އެޗްއަށް 10 ނަރުހުން ހޯދުމަށް އިއުލާން ކޮށްފައިވަނީ މި ވަގުތަށް ވެސް ނަރުހުންގެ ދަތިކަން ހުރުމާ އެކު، ކުރިން ވެސް ނަރުހުންތަކެއް ހޯދަން ކުރަމުން ދިޔަ މަސައްކަތުގެ ދަށުން ކަމަށް އެ ހޮސްޕިޓަލުން ބުނެއެވެ.\nހޮސްޕިޓަލަށް ނަރުހުން ހޯދުމަށް ބޭނުންވެގެން މިއަދު ކޮށްފައިވާ އިއުލާނުގައި ބުނެފައިވަނީ މި ވަޒީފާތަކަށް ކުރިމަތިލާން ޝައުގުވެރިވާ ނަރުހުންނަށް ކުރިމަތިލުމުގެ ފުރުސަތު މި މަހުގެ 27 ވަނަ ދުވަހާ ހަމައަށް ހުޅުވާލާފައިވާ ކަމަށެވެ.\nއެގޮތުން3މަސް ދުވަހުގެ މުއްދަތަށް ވަގުތީ ކްލިނިކަލް ނާސް/ސީނިއާ ރެޖިސްޓާޑް ނާސް އަދި ރެޖިސްޓާޑް ނާސްގެ މަގާމަށް ފުރުސަތު ވަނީ ހުޅުވާލާފައެވެ. މި މަގާމުތަކުގެ މުސާރަ އުޅެނީ 9،060ރ. އާއި 10،940ރ. އާ ދެމެދުގަ އެވެ. މީގެ އިތުރުން މަސައްކަތަށް ނުކުންނަ ކޮންމެ ދުވަހަކަށް ސާވިސް އެލަވަންސްގެ ގޮތުގައި 188ރ. ލިބޭނެ އެވެ.\n“މާބަނޑުމީހުންގެ ސްކޭން ކުރަންޖެހޭ ދުވަހަށް، އެ އިންތިޒާމު ހަމަޖައްސާނެ”\nއޭއީއެޗް އިން ކޮވިޑް-19 އާއި ގުޅޭ މަސައްކަތްތަކަށް ވޮލެންޓިއަރުން ހޯދަނީ\nއައްޑޫ އިކުއިޓޯރިއަލް ހޮސްޕިޓަލްގެ ގަވާނިން ބޯޑުގެ އިފްތިތާހީ ބައްދަލުވުން ބާއްވައިފި\nއައްޑޫ ހޮސްޕިޓަލުން އެންޑޮސްކޮޕީގެ ހިދުމަތް ދޭން ފަށައިފި


Thimarafushi athun varugadha Maziya ah libunee undhagoo molheh\nތިމަރަފުށި އަތުން ވަރުގަދަ މާޒިޔާއަށް ލިބުނީ އުނދަގޫ މޮޅެއް\nމާޒިޔާ އާއި ތިމަރަފުށި ކުޅުނު މެޗުގެ ތެރެއިން - ފޮޓޯ: މާޒިޔާ\nމާލީ މައްސަލަތަކާ ހުރެ އުނދަގޫ ހާލަތެއްގައި އޮތް ތ. ތިމަރަފުށި ޓީމު އަތުން އުނދަގުލުން މާޒިޔާ މޮޅުވެއްޖެ އެވެ.\nތިމަރަފުށި ޓީމާ ދެކޮޅަށް ނިކުތް ފުރަތަމަ ޑިވިޝަންގެ ބައެއް އެހެން ޓީމުތަކުން ވަނީ އެ ޓީމުގެ މައްޗަށް ތަފާތު ބޮޑުކޮށް މޮޅުވެފަ އެވެ. މިދިޔަ ހަފުތާގައި އީގަލްސްއިން ވަނީ ތިމަރަފުށި ކޮޅަށް ނުވަ ލަނޑު ޖަހާފަ އެވެ. ނިއު ރޭޑިއަންޓުން ތިމަރަފުށި ކޮޅަށް 10 ލަނޑު ވައްދާލި އެވެ.\nމާޒިޔާއިން ލަނޑެއް ޖެހިޔަ ނުދީ، މެޗުގެ ފުރަތަމަ ހާފުގައި ތިމަރަފުށިން މާޒިޔާ ހިފަހައްޓާލި އެވެ. މާޒިޔާގެ ފުރަތަމަ ލަނޑަކީ ތިމަރަފުށީގެ ބިދޭސީ ކުޅުންތެރިޔާ އަޑެޔޮޖީ ޓުންޑެ އަތުން ބައިކޮޅަށް ވަން ލަނޑެކެވެ.\nމެޗުގެ 66 ވަނަ މިނެޓްގައި މާޒިޔާގެ އަލީ ޝާމިސް މަޑުމަޑުން ފޮނުވާލި ބޯޅަ ޓުންޑެ ދިފާއު ކުރަން އުޅުމުގެ ތެރޭގައި ބޯޅަ ވަނީ ބައިކޮޅަށެވެ.\nދެ ވަނަ ލަނޑެއް ޖެހުމަށް މާޒިޔާއަށް ގިނަ ވަގުތުތަކެއް ހޭދަވި އެވެ. ދެ ވަނަ ލަނޑު ކާމިޔާބު ކުރީ މެޗުގެ 80 ވަނަ މިނެޓްގައި ކޯނޭލިއަސް ސްޓްވާޓް ‘ކޯނޭ’ އެވެ.\nމޮޅާއެކު މާޒިޔާ ވަނި 13 ޕޮއިންޓް ހަމަ ކޮށްފަ އެވެ. ނަމަވެސް ތާވަލުގެ މަގާމަކަށް ބަދަލެއް ނާދެ އެވެ. އެ ޓީމު އޮތީ ހަތަރު ވަނައިގަ އެވެ. ނިއު ރޭޑިއަންޓަށް ވެސް ވަނީ ލިބިފައި ވަނީ 13 ޕޮއިންޓެވެ. ނިއު ތިން ވަނައިގައި އޮތީ ލަނޑުގެ ތަފާތުން ކުރި ލިބިގެންނެވެ.


ސަމާ ޢީދު ޗެލެންޖް ކަޕް 2017: ފުރަތަމަ ދުވަސް - Kumundhoo Online I www.kumundhoo.com\nHome ކުޅިވަރު ސަމާ ޢީދު ޗެލެންޖް ކަޕް 2017: ފުރަތަމަ ދުވަސް\nސަމާ ޢީދު ޗެލެންޖް ކަޕް 2017: ފުރަތަމަ ދުވަސް\n/ 6/25/2017 07:58:00 PM\nއަލް ވަހުދަތު - އެސް.އޯ.ޕީ (ހަތަރުވަނަ މެޗް-ގްރޫޕް ސްޓޭޖް):\nމިމުބާރާތުގެ ހަތަރުވަނަ މެޗް (ގްރޫޕް ސްޓޭޖް) ގައި ބައްދަލުކުރީ އަލް ވަހުދަތު އާއި އެސް.އޯ.ޕީ އެވެ. މިމެޗްގެ ނަތީޖާއަކީ 2-2 އެވެ.\nއަލް ވަހުދަތުގެ ލަނޑުތައް ޖަހާދީފައިވަނީ އެޓީމްގެ ޖާޒީ ނަންބަރު 23 މުޢާޒު އަޙްމަދު (1 ލަނޑު) އާއި އެ ޓީމްގެ ޖާޒީ ނަންބަރު9އަޙްމަދު އަބޫބަކުރު (1 ލަނޑު) އެވެ.\nއެސް.އޯ.ޕީގެ ލަނޑުތައް ޖަހާދީފައިވަނީ އެ ޓީމްގެ ޖާޒީ ނަންބަރު 23 ފަރުޙާން ޢަބްދުލް ޙަމީދު (2 ލަނޑު) އެވެ.\nމިމެޗްގެ މޭން އޮފް ދި މެޗަށް ހޮވިފައިވަނީ އެސް.އޯ.ޕީގެ ޖާޒީ ނަންބަރު 23 ފަރުޙާން ޢަބްދުލް ޙަމީދު އެވެ. މޭން އޮފް ދި މެޗުގެ ޓްރޮފީ އާއި އިނާމް ޙަވާލުކޮށްދެއްވީ ކުމުންދޫ ކައުންސިލްގެ ނައިބް ރައީސް ޢަލީ ޤާސިމް އެވެ.\nއައްޓޯ އެފް.ސީ - އެފް.ސީ އުލްފަތު (ތިންވަނަ މެޗް-ގްރޫޕް ސްޓޭޖް):\nމިމުބާރާތުގެ ތިންވަނަ މެޗް (ގްރޫޕް ސްޓޭޖް) ގައި ބައްދަލުކުރީ އައްޓޯ އެފް.ސީ އާއި އެފް.ސީ އުލްފަތު އެވެ. މިމެޗް 5-3 ކާމިޔާބުކުރީ އައްޓޯ އެފް.ސީ އެވެ.\nއައްޓޯ އެފް.ސީގެ ލަނޑުތައް ޖަހާދީފައިވަނީ އެޓީމްގެ ޖާޒީ ނަންބަރު 99 މާހިދު ޢަބްދުއްރައްޒާޤް (1 ލަނޑު) އާއި އެ ޓީމްގެ ޖާޒީ ނަންބަރު7ނާސިފް ޙުސައިން (2 ލަނޑު) އާއި އެ ޓީމްގެ ޖާޒީ ނަންބަރު 37 ހުސްނީ މުބާރަކް (1 ލަނޑު) އާއި އެ ޓީމްގެ ޖާޒީ ނަންބަރު 25 އިބްރާހީމް މުޙައްމަދު (1 ލަނޑު) އެވެ.\nއެފް.ސީ އުލްފަތުގެ ލަނޑުތައް ޖަހާދީފައިވަނީ އެޓީމްގެ ޖާޒީ ނަންބަރު7މުޙައްމަދު ޝަނީޒް (3 ލަނޑު) އެވެ. މިމެޗްގައި މިޓީމްގެ ޖާޒީ ނަންބަރު 14 އަޙްމަދު މުޙައްމަދު އަށް ރީދޫ ކާޑެއް ދައްކާފައިވެއެވެ.\nމިމެޗްގެ މޭން އޮފް ދި މެޗަށް ހޮވިފައިވަނީ އެފް.ސީ އުލްފަތުގެ ޖާޒީ ނަންބަރު7މުޙައްމަދު ޝަނީޒް އެވެ. މޭން އޮފް ދި މެޗުގެ ޓްރޮފީ އާއި އިނާމް ޙަވާލުކޮށްދެއްވީ މަސްޖިދުލް އައްވާރުގެ އިމާމް އަޙްމަދު ރަޝީދު އެވެ.\nލަޔަން - އަލް މޫމަތި (ދެވަނަ މެޗް-ގްރޫޕް ސްޓޭޖް):\nމިމުބާރާތުގެ ދެވަނަ މެޗް (ގްރޫޕް ސްޓޭޖް) ގައި ބައްދަލުކުރީ ލަޔަން އާއި އަލް މޫމަތި އެވެ. މިމެޗް 4-0 ކާމިޔާބުކުރީ ލަޔަން އެވެ.\nލަޔަންގެ ލަނޑުތައް ޖަހާދީފައިވަނީ އެޓީމްގެ ޖާޒީ ނަންބަރު7މުޙައްމަދު އިރުޝާދު (3 ލަނޑު) އާއި އެ ޓީމްގެ ޖާޒީ ނަންބަރު 10 އާދަމް ޝަރީފް (1 ލަނޑު) އެވެ.\nމިމެޗްގެ މޭން އޮފް ދި މެޗަށް ހޮވިފައިވަނީ ލަޔަންގެ ޖާޒީ ނަންބަރު7މުޙައްމަދު އިރުޝާދު އެވެ. މޭން އޮފް ދި މެޗުގެ ޓްރޮފީ އާއި އިނާމް ޙަވާލުކޮށްދެއްވީ ކުމުންދޫ ސްކޫލްގެ ޕްރިންސިޕަލް މުޙައްމަދު އާދަމް އެވެ.\nއެފް.ސީ ބީޗް ސިޓީ - ޒީރު ސްޕޯޓްސް (ފުރަތަމަ މެޗް-ގްރޫޕް ސްޓޭޖް):\nމިމުބާރާތުގެ ފުރަތަމަ މެޗް (ގްރޫޕް ސްޓޭޖް) ގައި ބައްދަލުކުރީ އެފް.ސީ ބީޗް ސިޓީ އާއި ޒީރު ސްޕޯޓްސް އެވެ. މިމެޗް 4-0 ކާމިޔާބުކުރީ އެފް.ސީ ބީޗް ސިޓީއެވެ.\nއެފް.ސީ ބީޗް ސިޓީގެ ލަނޑުތައް ޖަހާދީފައިވަނީ އެޓީމްގެ ޖ ޖާޒީ ނަންބަރު 8 މުޙައްމަދު އާދަމް (2 ލަނޑު) އާއި އެ ޓީމްގެ ޖާޒީ ނަންބަރު 10 އާދަމް ޝަރީފް (1 ލަނޑު) އާއި އެ ޓީމްގެ ޖާޒީ ނަންބަރު 19 ޝިނާން އިބްރާހީމް (1 ލަނޑު) އެވެ.\nމިމެޗްގެ މޭން އޮފް ދި މެޗަށް ހޮވިފައިވަނީ އެފް.ސީ ބީޗް ސިޓީގެ ޖާޒީ ނަންބަރު 8 މުޙައްމަދު އާދަމް އެވެ. މޭން އޮފް ދި މެޗުގެ ޓްރޮފީ އާއި އިނާމް ޙަވާލުކޮށްދެއްވީ ކުމުންދޫ ކައުންސިލްގެ ރައީސް އަމީން މުޙައްމަދުއެވެ.\nސަމާ ޢީދު ޗެލެންޖް ކަޕް 2017 މިއަދު ހަވީރު4ޖެހިއިރު ފަށައިފިއެވެ. އަދި މި މުބާރާތް ހުޅުވުމުގެ ރަސްމިއްޔާތުވެސް ވަނީ ބާއްވާފައެވެ. މިރަސްމިއްޔާތުގައި ޝަރަފްވެރި މެހެމާނެއްގެ ގޮތުގައި ވަޑައިގެންނެވީ ކުމުންދޫ ކައުންސިލްގެ ރައީސް އަލްފާޟިލް އަމީން މުޙައްމަދު އެވެ. މިރަސްމިއްޔާތަށް ފަހު މުބާރާތުގެ މެޗްތަކުގެ ކުޅުން ކުރިއަށް ގެންގޮސްފައިވެއެވެ.


Koalishange verikamehgai kulhudhuhfuhtah tharahgeege gina mashroouthakeh annaanekan yageen, shahkehves nei: latheef\nކޯލިޝަންގެ ވެރިކަމެއްގައި ކުޅުދުއްފުއްޓަށް ތަރައްގީގެ ގިނަ މަޝްރޫއުތަކެއް އަންނާނެކަން ޔަގީން، ޝައްކެއްވެސް ނެތް: ލަތީފް\nކޯލިޝަންގެ ވެރިކަމެއްގައި ކުޅުދުއްފުއްޓަށް ތަރައްގީގެ ގިނަ މަޝްރޫއުތަކެއް އަންނާނެކަމަށާއި އެއީ ޝައްކުވެސް ކުރައްވާކަމެއް ނޫންކަމަށް ކުޅުދުއްފުށީ ކައުންސިލްގެ ރައީސް ވިދާޅުވެއްޖެ އެވެ.\nގުޅިފައިވާ ޕާޓީތަކުން ކުޅުދުއްފުށީގައި ރޭ ބޭއްވި ކަންމަތީ ބައްދަލުވުމުގައި ވާހަކަދައްކަވަމުން ކުޅުދުއްފުށީ ކައުންސިލްގެ ރައީސް އަބުދުލް ލަތީފް ހަސަން ވިދާޅުވީ ކޯލިޝަންގެ ރިޔާސީ ކެންޑިޑޭޓަކަށް ހުންނެވީ އެމްޑީޕީގެ ބޭފުޅެއްކަމަށާއި އެމްޑީޕީގެ ވެރިކަމުގެ ތިން އަހަރު ތެރޭގައި އެންމެ ގިނަ ތަރައްގީގެ މަޝްރޫއުތައް ހިންގާފައިވާ އެއްރަށަކީ ކުޅުދުއްފުށީ ކަމަށެވެ.\nއޭނާ ވިދާޅުވީ ކޯލިޝަންގެ ކެންޑިޑޭޓަކީ އެމްޑީޕީއަށް ނިސްބަތްވެވަޑައިގަންނަވާ ބޭފުޅަކަށްވާތީ އެ ވެރިކަމުގައި ކުޅުދުއްފުއްޓަށް ގިނަ ކަންތައްތަކެއް ކޮށްދެވާނެކަމާމެދު ޝައްކު ނުކުރާކަމަށާއި އެއީ ޔަގީން ކަމެއްކަމަށެވެ. އަދި އެކަން އެމްޑީޕީގެ ވެރިކަމުގެ ތިން އަހަރުގެ ތެރޭގައި ފެނިގެން ގޮސްފައިވާކަމަށް ލަތީފް ވިދާޅުވި އެވެ.\nއެހެންވީމާ އަޅާ ކިޔަން ޖެހެނީ އެމްޑީޕީގެ ތިން އަހަރު އާއި ރައީސް ޔާމީންގެ މިފަސް އަހަރު ކުޅުދުއްފުށީގައި ހިންގާފައިހުރި ތަރައްގީގެ މަޝްރޫއުތަކަށް ކަމަށް ވިދާޅުވަމުން ލަތީފް ވިދާޅުވީ އެމްޑީޕީގެ ވެރިކަމުގައި އެންމެ ގިނަ ތަރައްގީގެ ޕްރޮޖެކްޓަށް ހިންގާފައިވާ އެއް ރަށަކީ މިރަށް ކަމަށެވެ.\nއޭނާ ވިދާޅުވީ ކޯލިޝަން ވެރިކަމެއް އަތުވެއްޖެނަމަ ކުރީގެ ދިޔަ3އަހަރަށްވުރެ ގިނަ ތަރައްގީގެ މަޝްރޫއުތައް ކުޅުދުއްފުއްޓަށް ފެނިގެންދާނެކަމަށެވެ.\n” އިބުރާހިމް މުހައްމަދު ސޯލިޙް އިންތިހާބު ކާމިޔާބުކޮށް ވެރިކަމަށް ވަޑައިގެންފިނަމަ އެމްޑީޕީގެ ކުރީގެ ތިން އަހަރަށްވުރެ ގިނަ ތަރައްގީގެ ޕްރޮޖެކްޓްތައް ކުޅުދުއްފުއްޓަށް ފެނިގެންދާނެ. އަޅުގަނޑު ޝައްކެއް ނުކުރަން، އެއީ ޔަގީންކަމެއް.” ކުޅުދުއްފުށީ ކައުންސިލްގެ ރައީސް ވިދާޅުވި އެވެ.\nރައީސް ޔާމީންގެ ސަރުކާރުން އެންމެ ބޮޑު އިހުމާލެއްވެފައިވަނީ ކުޅުދުއްފުއްޓަށް ކަމަށާއި އެންމެ ގިނަ ވައުދުތަކެއްވެވަޑައިގަތުމަށްފަހު ވައުދު ފުއްދާފައިނުވާކަމަށެވެ. ލަތީފް ވިދާޅުވީ ރައީސް ޔާމީންގެ ފަސްއަހަރު ވެގެންދިޔައީ ކުޅުދުއްފުށީ ރައްޔިތުންނަށް ފޮނި ހުވަފެންތަކެއް ދެއްކުމުގައި ކަމަށެވެ.\nރައީސް ޔާމީން ކުޅުދުއްފުށީ ރައްޔިތުންނަށް ވައުދުވި އެއްވެސް ކަމެއް މިއަދާ ހަމައަށްވެސް ވެފައިނުވާކަމަށް އޭނާ ވިދާޅުވި އެވެ.\nއޭނާ ވިދާޅުވީ ރައީސް ޔާމީން ވެރިކަމަށް ވަޑައިގަތުމަށް އެންމެ ގިނަ ވައުދުވެފައިވާ އެއް ރަށަކީ ކުޅުދުއްފުށީ ކަމަށާއި އެގޮތުން ހޮސްޕިޓާ ޓާޝަރީކޮށް، އިތުރު މަގުތައް ހެދުމާއި ބަނދަރު ބޮޑުކުރުން ފާހަގަކުރެއްވި އެވެ. ފުރަތަމަ ދެ އަހަރު ތެރޭގައި ނިންމަން ވިދާޅުވި އެއާޕޯޓްގެ މަސައްކަތް ފަސް އަހަރުވެގެންދާއިރުވެސް ނިންމާނުލެވި އެކަމުގެ ސަބަބުން ބައެއް ރައްޔިތުންނަށް ބޮޑެތި ތަކުލީފުތަކެއް ކުރިމަތިވެފައިވާކަމަށް ލަތީފް ވިދާޅުވި އެވެ.\nލަތީފް ވިދާޅުވީ އެއާޕޯޓް މަޝްރޫއުއަކީ އިހްލާސްތެރިކަމާއެކު ސަރުކާރުން ހިންގި މަޝްރޫއުއެއް ނަމަ ފަސް އަހަރުވެގެންދާއިރު އެއާޕޯޓަށް އަރާ ސަރަހައްދުގައި ހުރި 18 ގޯތީގެ ރައްޔިތުން ތިބެންޖެހޭނީ ދާއިމީ ހިޔާވަހިކަމެއްގަ ކަމަށެވެ. ނަމަވެސް އެހެން އެކަން ނުވެ، ކޯޓުން އައި ހުކުމާއެކު މަޖުބޫރީ ހާލަތުގައި އެ ރައްޔިތުންނަން ޖެހުނީ ގެދޮރު ދޫކޮށް، ކުލީ ގެތަކަށް ބަދަލުވާންކަމަށް އޭނާ ވިދާޅުވި އެވެ.\nހޮސްޕިޓަލުގެ ވައުދަށް އަލިއަޅުވާލައްވަމުން ލަތީފް ވިދާޅުވީ އިންޑިޔާ ބަޔަކާ ހަވާލުކޮށްގެން ހިންގީ ބޮޑު ޖަރީމާއެއްކަމަށާއި އެކަމުގެ ސަބަބުން ހޮސްޕިޓަލުގެ ފެންވަރު 30 އަހަރުގެ ފަހަތަށް ގޮސްފައިވާކަމަށެވެ. ބަނދަރު ބޮޑުކުރުމުގެ މަޝްރޫއުއަށް އެކި ތާރީހްތައް ސަރުކާރުން ދެމުން ގޮސް ފަސް އަހަރުވެގެންދިޔައިރު އެމަޝްރޫއު ފެށިފައިވެސް ނުވާކަން ލަތީފް ފާހަގަކުރެއްވި އެވެ.\nލަތީފް ވިދާޅުވީ ކުޅުދުއްފުށީގެ ރައްޔިތުންނަށް ބޯހިޔާވަހިކަން ފޯރުކޮށްދިނުމަށްޓަކާ ރައީސް ޔާމީން އެއްވެސް މަޝްރޫއުއެއް ހިންގާފައިނުވާކަމަށެވެ. ނަޝީދުގެ ވެރިކަމުގައި އިމާރާތްކޮށްފައިހުރި ރޯހައުސްތައް ވީރާނާކޮށްލުމަށްފަހު އިންތިހާބާ ދިމާކޮށް ތަޅުދަނޑި ހަވާލުކުރިޔަސް އެގެތަކުގައި މީހުންނަކަށް ދިރިއެއް ނޫޅެވޭނެކަމަށެވެ. ގެތަކުގައި ދިރިއުޅެވޭނީ ރަޖިސްޓްރީކުރުމަށްފަހު ކަމަށާއި ނަމަވެސް ރަޖިސްޓްރީ ކުރެވެން އަންނަނީ އެގްރިމެންޓެއްގެ ދަށުން ގޯތިތައް އޭގެ ވެރިންނަށް ލިބިގެންކަމަށް ލަތީފް ވިދާޅުވި އެވެ. ލަތީފް ވިދާޅުވީ މިއަދާ ހަމައަށް އާއިރު ރޯހައުސްތައް ލިބުނު ފަރާތްތަކާމެދު އެގްރިމެންޓަކާ ހަމައަށް ސަރުކާރުން ދެވިފައިނުވާކަމަށެވެ.\nރޯހައުސް ލިބުނު ފަރާތްތަކުގެ ހުރި ކަންބޮޑުވުންފާޅުކުރައްވަމުން ލަތީފް ވިދާޅުވީ އެ ގެތަކުގެ ކަރަންޓްލާފައިވަނީ ސަރުކާރުގެ އެންމެ މަތީ ރޭޓް ބިލުކުރެވޭގޮތަށް ކަމަށާއި ކަރަންޓް ބިލު ކުޑަކުރެވެންވެސް އަންނަނީ އެގްރިމެންޓް ހެދި ރަޖިސްޓްރީވުމަށްފަހުކަމަށެވެ. އެ ގެތަކުގެ ވެރި ފަރާތްތަކާ ތަޅުދަނޑި ހަވާލުކޮށްފައިވަނީ ރަމްޒީގޮތުން، އިންތިހާބާ ދިމާކޮށް ރައްޔިތުންގެ ސިކުނޑިތަކާ ކުޅެލުމަށްކަމަށް އޭނާ ވިދާޅުވި އެވެ.\nހައުސިންގ މިނިސްްޓްރީގެ ދަށުން ހިންގާ ކުޅުދުއްފުށީ ޕަބުލިކް ވޯކްސްގައި ހުރި މަގު ހަދަން ބޭނުންކުރާ ވެލިކަލްތައް އެހެން ރަށަށްކަށް ބަދަލުކޮށްފައިވާ ކަމަށާއި އެހެންވުމުން ރަށުގެ މަގުތައް އެއްވަރުކޮށް ފަސްގަނޑު ޖެހެން ނެތް ކަމަށެވެ. އެ ވެހިކަލްތަކަކީ ރައީސް މައުމޫނުގެ ވެރިކަމުން ފެށިގެން ކުޅުދުއްފުށީގައި ގެންގުޅޭ ވެހިކަލްތަކެއްކަން ފާހަގަކުރައްވަމުން އޭނާ ވިދާޅުވީ މިރަށުގެ މަގުތައް އެއްވަރުކޮށްލަންވެސް ވެހިކަލްތައް ގެނެވިފައިނުވާ ކަމަށެވެ.\nކުޅުދުއްފުށީގެ ތަރައްގީއަށް މި ސަރުކާރުން އަމަލުކުރަމުންދަނީ ވަރަށްވެސް ބޭއިންސާފުންކަމަށާއި ކުޅުދުއްފުށީގެ އެއްވެސް ރައްޔިތަކުން ރައީސް ޔާމީނަށް ވޯޓްދޭން ނުޖެހޭނެކަމަށް ލަތީފް ވިދާޅުވި އެވެ.


India Ge Fuluhuhn Duty Kuraa Vaguthu Hinithunve Noolhumah Angaifi - Vaguthu\nއިންޑިޔާގެ ފުލުހުން ޑިއުޓީ ކުރާ ވަގުތު ހިނިތުންވެ ނޫޅުމަށް އަންގައިފި\nއަވައްޓެރި އިންޑިޔާގެ އެއަރޕޯޓް ތަކުގައި މަސައްކަތް ކުރާ ފުލުހުން ޑިއުޓީ ކުރާ ވަގުތު ތަކުގައި ހިނިތުން ނުވެ، މަސައްކަތް ކުރުމަށް އަންގައިފިއެވެ.\nއިންޑިޔާގެ ނޫސްތަކުން ބުނެފައިވަނީ މިފަދަ ގޮތަކަށް ނިންމީ ނިރުބަވެރި ހަމަލާތައް ގިނަވަނީ އެއަރޕޯޓްތަކުގައި މަސައްކަތް ކުރާ މުވައްޒިފުންނަކީ މީހުންނާ ގުޅޭ ރަޙްމަތްތެރި ބަޔަކަށް ވުމުން ކަމަށް ބެލެވިފައިވާ ތީ ކަމާށެވެ. އިންޑިޔާގެ އެއަރޕޯޓްތަކުގެ ސެކުއިރިޓީ ބަލަހަށްޓާ ސެންޓްރަލް އިންޑަސްޓްރިއަލް ސެކުއުރިޓީ ފޯސްއިން ބުނެފައިވަނީ އެ އިދާރާއިން ބޭނުންވަނީ މީހުންނާ ރަޙްމަތްތެރި ޚިދުމަތް ދިނުމަށްވުރެ، ދިމާވެދާނެ ނުރައްކަލަކަށް ބަލައިގެން ޚިދުމަތް ދިނުމަށް ކަމަށެވެ.\nސެންޓްރަލް އިންޑަސްޓްރިއަލް ސެކުއުރިޓީ ފޯސްގެ ޑިރެކްޓަރ ޖެނެރަލް ބުނެފައިވަނީ މާގަދަޔަށް ޕަސެންޖަރުންނާ އެކީ ހިނިތުންވެ، ރަޙްމަތްތެރި ކަމާއެކު ޚިދުމަތް ދޭނަމަ އެއެއަރޕޯޓް ހުށަހެޅިގެންދާނީ ނިރުބަވެރިންގެ ހާތްޔަކަށް ކަމަށެވެ. އަދި އިންޑިޔާގެ އެއަރޕޯޓްތަކަކީ އެންމެނަށްވެސް ރައްކާތެރި ތަނަކަށް ހެދުމަށް އިންޑިޔާއިން މަސައްކަތް ކުރަމުންދާ ކަމަށް އޭނާ ބުނެފައިވެއެވެ. އަދި ވަނީ މިއީ މިފަދަ ގޮތަކަށް އިންޑީޔާގެ ފުލުހުން އަމަލު ކުރުމުގެ ޤަވާއިދަށް އިސްލާޙް ގެނައި ފުރަތަމަ ފަހަރު ނޫން ކަން ވެސް އޭނާ ވަނީ ފާހަގަކޮށްފައެވެ.\nއިންޑިޔާގެ ނޫސްތަކުން މިގެނައި ބަދަލު ސިފަކޮށްފައިވަނީ، "ރަޙްމަތްތެރި ކަމުން ހަރުކަށި ކަމަށް" ޚިދުމަތް ދޭންތިބި ފުލުހުން ގެންދިޔަ ކަމެއްގެ ގޮތުގައެވެ.\nއިންޑިޔާއިން މިފަދަ ގޮތަކަށް ނިންމި ނަމަވެސް ދުނިޔޭގެ އެހެން ހިސާބުތަކުގައި އެއަރޕޯޓްގައި މަސައްކަތް ކުރާ މުވައްޒިފުންނަކީ މީހާވެސް މީހުންނާ ރަޙްމަތްތެރި ބަޔަކަށް ހެދުމަށްދަނީ މަސައްކަތް ތަކެއް ކުރެވެމުންނެވެ. މިގޮތުން ބަލާއިރު 2014 ވަނަ އަހަރު އަވަށްޓެރި ނޭޕާލުގައި 400 ފުލުހުންނަށް ވަނީ މީހުންނާ ރަޙްމަތްތެރި ކަމާއިއެކު ޚިދުމަތް ދޭނެ ގޮތް ދަސްކޮށްދޭ ކޯހެއް ބާއްވާފައެވެ.\nއޮކްޓޯބަރ 10, 2018 00:31\nކުޅީގެ މީހުން އުޅޭ ތަނެއް. ފުލުހުން ތިބެންވީ ޥަޅި ހިފައިގެން. ބޯދާ ހިޔާލް ކުޅި މޯދީ.


ކުދި އަދި މެދު ފަންތީގެ ވިޔަފާރީގެ ޤާނޫނަށް 1 ވަނަ އިޞްލާޙު ގެނައުމުގެ ބިލު ރައީސުލްޖުމްހޫރިއްޔާ މިއަދު ތަސްދީޤުކުރައްވައިފި - The President's Office\nކުދި އަދި މެދު ފަންތީގެ ވިޔަފާރީގެ ޤާނޫނަށް 1 ވަނަ އިޞްލާޙު ގެނައުމުގެ ބިލު ރައީސުލްޖުމްހޫރިއްޔާ މިއަދު ތަސްދީޤުކުރައްވައިފި\n20 ޖުލައި 2021، ރިފަރެންސް: 2021-241\nކުދި އަދި މެދު ފަންތީގެ ވިޔަފާރީގެ ޤާނޫނު (ޤާނޫނު ނަންބަރު: 6/2013)އަށް 1 ވަނަ އިޞްލާޙު ގެނައުމުގެ ބިލު ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް މިއަދު ތަސްދީޤު ކުރައްވައިފިއެވެ.\nމި ބިލަކީ، 2021 ޖުލައި 8 ވީ ބުރާސްފަތި ދުވަހު ބޭއްވި ރައްޔިތުންގެ މަޖިލީހުގެ މި އަހަރުގެ ދެވަނަ ދައުރުގެ 21 ވަނަ ޖަލްސާގައި ފާސްކުރެއްވި ބިލެކެވެ. މި ބިލުގައި އެންމެ ކުދި، ކުދިއަދި މެދުފަންތީގެ ވިޔަފާރި ގިންތިކޮށްފައިވާ މިންގަނޑުތަކަށް އިޞްލާޙު ގެނެސްފައިވެއެވެ. ހަމަ އެހެންމެ ޤާނޫނުގެ މަޤްޞަދުތައް ހާސިލުކުރުމަށްޓަކައި، އެންމެ ކުދި، ކުދި އަދި މެދު ފަންތީގެ ވިޔަފާރިތަކަށް ފަހި މާޙައުލެއް ޤާއިމުކުރުމަށް ޤާނޫނުގެ ދަށުން އެކަށައަޅާ ސިޔާސަތުތަކާއި އެ ވިޔަފާރިތަކާ ގުޅޭގޮތުން ސަރުކާރުން ހިންގާ ޕްރޮގްރާމްތަކާއި ޙަރަކާތްތައް ވިލަރެސްކޮށް، ރާވައި، ހިންގުމަށްޓަކައި، މިނިސްޓްރީގެ ބެލުމުގެ ދަށުން ހިނގާ، ސަރުކާރުގެ ސައްތައިންސައްތަ ޙިއްޞާވާ ކުންފުންޏެއް ޤާއިމުކުރަންވާނެކަމަށާއި އެ ކުންފުންޏަކީ ރައީސުލްޖުމްހޫރިއްޔާގެ ޤަރާރު ނަންބަރު 3/2017 (20 މާޗް 2017) އިން އުފައްދާފައިވާ ބިޒްނަސް ސެންޓަރ ކޯޕަރޭޝަން ލިމިޓެޑް (ބީ.ސީ.ސީ) ކަމުގައިވެސް މި އިޞްލާހުގައި ވެއެވެ. މީގެ އިތުރުން މި އިޞްލާހަށް އަމަލުކުރަން ފަށާ ތާރީޚުން ފެށިގެން3މަސްދުވަހުގެ ތެރޭގައި އެންމެ ކުދި، ކުދި އަދި މެދު ފަންތީގެ ވިޔަފާރި ތަރައްޤީކުރުމުގެ ޚިދުމަތް ދެމުންދާ މަރުކަޒުތައް ބީ.ސީ.ސީއިން އަލުން ޤާއިމުކުރުމާއެކު، އެންމެ ކުދި، ކުދި އަދި މެދު ފަންތީގެ ވިޔަފާރި ތަރައްޤީކުރުމުގެ ޚިދުމަތް ދިނުމަށް އިތުރަށް ބޭނުންވާނެ މަރުކަޒުތައް، ދިވެހިރާއްޖޭގެ އެކި ސަރަޙައްދުތަކުގައި، ބީ.ސީ.ސީއިން ޤާއިމުކުރަންވާނެކަމުގައިވެސް އިޞްލާހުގައި ވެއެވެ.\nކުދި އަދި މެދު ފަންތީގެ ވިޔަފާރީގެ ޤާނޫނުގެ އަށްވަނަ ބާބު ކަމުގައިވާ "ވަޒީފާ އަދާކުރާ ފަރާތްތަކާގުޅޭ" ބާބު ވަނީ އުނިކުރައްވާފައެވެ. މީގެ އިތުރުންވެސް ޤާނޫނުގެ އެކި މާއްދާތަކަށް އިތުރު ތަފްޞީލުތަކާއި އިޞްލާޙުތައް މި ބިލުގައި ގެނެސްފައިވެއެވެ.\nކުދި އަދި މެދު ފަންތީގެ ވިޔަފާރީގެ ޤާނޫނަށް 1 ވަނަ އިޞްލާޙު ގެނައުމުގެ ބިލު ރައީސުލްޖުމްހޫރިއްޔާ މިއަދު ތަސްދީޤުކުރެއްވުމާއި ގުޅިގެން މި ޤާނޫނު ވަނީ ދިވެހި ސަރުކާރުގެ ގެޒެޓުގައި ޝާއިއުކުރައްވާފައެވެ. ކުދި އަދި މެދު ފަންތީގެ ވިޔަފާރީގެ ޤާނޫނަށް 1 ވަނަ އިޞްލާޙާއެކު ޤާނޫނަށް އަންނަ ބަދަލުތަކާ ގުޅިގެން އެކުލަވާލަންޖެހޭ ގަވާއިދުތައް، މި ޤާނޫނަށް ޢަމަލުކުރަން ފަށާ ތާރީޚުން ފެށިގެން3މަސްދުވަހުގެ ތެރޭގައި އެކުލަވާލަން ޖެހެއެވެ. ކުދި އަދި މެދު ފަންތީގެ ވިޔަފާރީގެ ޤާނޫނަށް 1 ވަނަ އިޞްލާޙު ގެނައުމުގެ ޤާނޫނަށް ޢަމަލުކުރަން ފެށުމަށް ހަމަޖެހިފައި ވަނީ ޤާނޫނު ފާސްވެ، ތަޞްދީޤުކޮށް، ދިވެހި ސަރުކާރުގެ ގެޒެޓުގައި ޝާއިޢުކުރާ ތާރީޚުން ފެށިގެންނެވެ.\nރައީސުލްޖުމްހޫރިއްޔާ އ.ދ. ގެ ޢާންމު މަޖިލީހުގެ 76 ވަނަ ސެޝަނުގައި ބައިވެރިވެ ވަޑައިގެންނެވުމަށް ނިއުޔޯކަށް ކުރެއްވި ދަތުރުފުޅު ނިންމަވާލެއްވުމަށްފަހު ރާއްޖެ ވަޑައިގެންފި\n28 ސެޕްޓެންބަރު 2021, ޚަބަރު\n27 ސެޕްޓެންބަރު 2021, ޚަބަރު\nރައީސުލްޖުމްހޫރިއްޔާގެ ނައިބު، ލ އަތޮޅު، އަތޮޅު ކައުންސިލާއި ބައްދަލުކުރައްވައިފި\nރައީސުލްޖުމްހޫރިއްޔާގެ ނައިބު ވެލާނާ އިންޓަރނޭޝަނަލް އެއާޕޯޓަށް ޒިޔާރަތްކުރައްވައި އެތަނުގައި ޚިދުމަތްދޭ މުވައްސަސާތަކުގެ މަސައްކަތްތައް ބައްލަވާލައްވައިފި\n26 ސެޕްޓެންބަރު 2021, ޚަބަރު\nރައީސުލްޖުމްހޫރިއްޔާގެ ނައިބު ށ. ފޭދޫ ކައުންސިލާ ބައްދަލުކުރެއްވުން: ކައުންސިލަރުން ރަށުގެ ތަރައްޤީއަށް އެންމެ މުހިންމުކޮށް ބޭނުންވާ ކަންކަން ޙިއްޞާކުރެއްވި


Fail Vumuge Ge Zinmaa Nagaa, Mariya Isthiufaa Dheyn Jehey!?\nޑިފެންސް މިނިސްޓަރ މާރިއާ ފޮޓޯ:---\nއިންޓެލް ފެއިލިވުމުގެ ޒިންމާ ނަގާ، މިނިސްޓަރު މާރިޔާ އިސްތިއުފާ ދޭން ޖެހޭ!؟\nމެމްބަރު އިލްޔާސް، ހަމަލާގެ މައުލޫމާތު ހިއްސާ ކުރެއްވި\nސިފައިންނާއި ފުލުހުން ވިދާޅުވީ މި ހަމަލާއާ ގުޅުންހުރި އިންޓެލްއެއް ނުލިބޭ ކަމަށް\nއާއްމުން ގޮވާލަނީ މިނިސްޓަރު މަގާމުން އެކަހެރިވެ، މިނިވަން ތަހުގީގަކަށް ފުރުސަތު ދޭން\n15 މޭ 2021 - 20:26:30\nމި މަހު6ވަނަ ދުވަހު، ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދަށް ދެވުނު ހަމަލާއަކީ މި ރާއްޖޭގައި ފަހުގެ ތާރީހެއްގައި ދެވުނު އެންމެ ނުރައްކާތެރި ހަމަލާއެވެ. މިފަދަ ނުރައްކާތެރި ހަމަލާއެއް ރާވާ، އިންތިޒާމުކޮށް، އެކަން ކުރިއަށް ގެންދިއައިރު ދިވެހި ސަލާމަތީ ބާރުތަަކަށް އެކަމުގެ ހިލަމެއް ނުވަނީ ތޯ، ހަމަލާދިން ވަގުތުން ފެށިގެން ވެސް ގިނަ ބަޔަކު ދިއައީ ސުވާލު އުފައްދަމުންނެވެ.\nނަޝީދަށް ދެވުނު ހަމަލާގެ "ގޯލްޑަން އަވަރސް" ގައި ފުލުހުންނާއި ސިފައިން ވެސް ވިދާޅުވަމުން ގެންދެވީ ޖުމްލަ ގޮތެއްގައި އެއް ވާހަކަ އެކެވެ. އެއީ ސީދާ ނަޝީދަށް އަމާޒުކޮށް މިފަދަ އުދުވާނީ ހަމަލާއެއް ދޭން އުޅޭ ކަމަށް އެފަރާތުގެ އިންޓެލްއަށް މައުލޫމާތު ލިބިފައި ނުވާކަމަށެވެ.\nފުލުހުންގެ ޕްރެސް ކޮންފަރެންސްގައި ވާހަކަ ދައްކަވަމުން ކޮމިޝަނަރ އޮފް ޕޮލިސް، މުހައްމަދު ހަމީދު ވިދާޅުވީ، ރައީސް ނަޝީދަށް މިކަހަލަ ހަމަލާއެއް އަމާޒު ވެދާނެ ކަމުގެ އެއްވެސް އިންޓެލް އެއް ނުލިބޭ ކަމަށެވެ. އަދި އެފަދަ މައުލޫމާތު ލިބުނު ނަމަ އެކަމަށް ފިޔަވަޅު އަޅުއްވާނެ ކަމަށާއި އެކަން ހުއްޓުވުން ކުރެވުނު ހުރިހާ ކަމެއް ކުރައްވާނެ ކަމަށެވެ.\n"އިންޓެލްގެ މަސައްކަތެއް ނުހުއްޓޭ. އެއީ ހުއްޓޭނެ މަސައްކަތެއް ވެސް ނޫން. އެކަމަކު އަޅުގަނޑުމެންނަކަށް ރޭގެ އިންޓެލްއެއް ނުލިބޭ. އެ ނުލިބުނީ ކީއްވެގެންތޯ އެކަން ބަލާ ފަރާތްތަކުން ބަލަން ޖެހެނީ. އޭގެ ޕޯސްޓްމޯޓަމެއް ހަދަން ޖެހޭނީ" -- ކޮމިނަޝަރ އޮފް ޕޮލިސް\nހަމަލާއާ ގުޅިގެން ސިފައިން ބޭއްވި ޕްރެސްގައި ޗީފް އޮފް ޑިފެންސް ފޯސް، އަބްދުﷲ ޝަމާލް ވިދާޅުވީ، ރައީސް ނަޝީދާއި ގުޅޭ އިޓެލިޖެންސް މައުލޫމާތު ތަކަކީ އަބަދުވެސް ލިބޭ އެއްޗެއް ކަމަށާއި ނަމަވެސް ސީދާ، މިފަދަ ހަމަލާއަކަށް ތައްޔާރުވަމުންދާ ކަމުގެ މައުލޫމާތެއް ލިބިފައި ނެތް ކަމަށެވެ.\n"އެބޭފުޅާ [ރައީސް ނަޝީދު] އާއި ގުޅޭ އިންޓެލިޖެންސް އިމްޕުޓްސް އަކީ އަބަދުމެ އަންނަ އިންޕުޓްތަކެއް. އެބޭފުޅާ އަކީ ހައި ރިކްސްބޭފުޅެއް. އެބޭފުޅާއަށް އަންނަ ތްރެޓްތަކުގެ މައުލޫމާތު އަޅުގަނޑުމެންނަށް އަބަދުމެ ލިބޭ. އަދި ލިބިގެން އެކަމާ ގުޅިގެން ގިނަ ފިޔަވަޅުތައް އެޅިގެންދަނީ" -- ޝަމާލް\nސަލާމަތީ ހިދުމަތްތަކުގެ ޕްރެސްއަށް ފަހު އިންޓެލިޖެންސް ފެއިލްވި ގޮތުގެ ވާހަކަތައް ގަދަވެ، އެންމެ ފަހުން އިންޓެލް ޔުނިޓުތައް ފެއިލްވި ސަބަބު ބަލަން އޮޑިޓެއް ހަދަން ވެސް ވަނީ ނިންމާފައެވެ. ނަމަވެސް ކުއްލިއަކަށް ފެންމަތިވާން ފެށީ އިންޓެލިގެންސާއި ގުޅޭ، މުޅިން އާ ވާހަކަތަކެކެވެ. އެއީ ހަމަލާގެ ދުވަސްތަކެއް ކުރިން، ސީދާ ޑިފެންސް މިނިސްޓަރ މިނިސްޓަރު މާރިޔާއަށް، ރައްޔިތުންގެ މަޖިލީހުގެ މެމްބަރަކު ގުޅުއްވާ، ރައީސް ނަޝީދަށް ހަމަލާއެއް ދޭން އުޅޭކަމުގެ ތަފްސީލު ހިއްސާ ކުރެއްވި ވާހަކަ އެވެ.\nހަމަލާއެއްގެ އިންޒާރު ކުރީބައިގައި ޑިފެންސް މިނިސްޓަރަށް ލިބިފައިވާ ކަމަށް ހަބަރު ފެތުރެން ފެށުމާއިއެކު ޑިފެންސް މިނިސްޓަރު ވަނީ އެ ވާހަކަތަކަކީ ތެދުފުޅެއް ކަމަށް ވިދާޅުވެފައެވެ. އަދި މެމްބަރަކު އެކަމަނާއަށް ގުޅުއްވާ "މާރީ ރައީސަށް ބައްލަވައްޗޭ" ވިދާޅުވި ކަމަށް މީޑިއާއަކަށް ދެއްވި އިންޓަވިއުއެއްގައި އެކަމަނާ ވިދާޅުވެފައެވެ.\n"އަޅުގަނޑު ދެންނެވިން އަޅުގަނޑުމެން ތިކަން ބަލަމުން ދާނަމޭ، ތިކަމަކީ ޖިނާއީ ކަމަކަށްވާތީ މެންބަރުވެސް ތިވާހަކަ ސީޕީއަށް އަންގަވައްޗޭ" -- މާރިއާ ދީދީ\nޑިފެންސް މިނިސްޓަރު މާރިޔާއަށް މައުލޫމާތު ހިއްސާ ކުރެއްވި މެމްބަރަކީ، އައްޑޫ ހުޅުދޫ ދާއިރާގެ މެމްބަރު، އިލްޔާސް ލަބީބެވެ. މާރިޔާގެ މި އިންޓަވިއުއާއެކު، އިލްޔާސް ނިންމެވީ އެކަމާއި ގުޅޭ ބަޔާނެއް ނެރުއްވަވާ، ރައްޔިތުންނަށް ވެގެން އުޅޭ ގޮތެއް ސާފުކޮށްދެއްވާވަށެވެ. އެގޮތުން މިކަމާއި ގުޅިގެން ނެރުއްވި ބަޔާނުގައި އިލްޔާސް ވިދާޅުވީ، ރާއިސް ނަޝީދަށް ހަމަލާއެއް ދިނުމަށް ބަޔަކު ރާވަމުންދާ ރޭވުމެއްގެ މައުލޫމާތު ލިބި އެ މައުލޫމާތު ރައީސް ނަޝީދާއި ހިއްސާ ކުރައްވާފައިވާކަމަށެވެ. އަދި ރައީސް ނަޝީދުގެ އިރުޝާދުގެ މަތިން އޭގެ ތަފްސީލު ޑިފެންސް މިނިސްޓަރު މާރިއާ އާއި ވެސް ހިއްސާ ކުރައްވާފައިވާނެ ކަމަށެވެ.\nއިލްޔާސްގެ ބަޔާނުގައި އޭނާ ވަނީ ޕޮލިސްއަށް މައުލޫމާތު ހިއްސާ ކުރަން އެންގި ކަމަށް ބުނާ ބުނުން ދޮގު ކުރައްވާފައެވެ. އެކަމާއި ގުޅިގެން އިލްޔާސް ވިދާޅުވީ، ރައީސްގެ ސަލާމަތީ ކަންކަން ބެލެހެއްޓުމުގެ ގާނޫނީ ޒިންމާ ހަވާލުވެފައި އޮތް ޑިފެންސް މިނިސްޓްރީއާ މައުލޫމާތު ހިއްސާ ކުރުމުން ޕޮލިސް ކޮމިޝަނަރ ނުވަތަ އިތުރު ފަރާތަކަށް މައުލޫމާތު ހިއްސާ ކުރަން އަންގާފައި ނުވާ ކަމަށެވެ.\nއިލްޔާސްގެ މި ބަޔާނާއި އެކު މި މައްސަލާގައި ކުރިން ނޭގޭ އެތަކެއް ކަންތަކެއް އާއްމުންނަށް މިހާރު އެނގިގެން ހިނގައްޖެއެވެ. މީގެ ކުރިން ދިވެހި ސިފައިން ހަލަމާއާ ގުޅޭ ގޮތުން ދެއްކި ވާހަކަތަކާއި، މިހާރު ޑިފެންސް މިނިސްޓަރު މާރިޔާ ދައްކަވާ ވާހަކަފުޅު ދިމާއެއް ނުވެއެވެ. ހައި ރިސްކު، ސެކިއުރިޓީ ދެއްވާ ބޭފުޅެއްގެ ސަލާމާތާއި ގުޅޭ މިވަރުގެ މައުލޫމާތެއް ލިބި އެކަމަށް އެކަށީގެންވާ ފިޔަވަޅެއް ނޭޅި، ބޮޑު ހާދިސާއެއް ހިނގާ، މީހެއްގެ ފުރާނަ ނުދިޔައީ ހަމަ ކިރިއާ އެވެ.\nމިކަންކަން ރައްޔިތުންނާއި ހިސާބަށް ތިލަވާން ފެށުމުގެ ކުރިން ވެސް ރައްޔިތުންގެ މަޖިލީހުގެ ރައީސް، ރައީސް ނަޝީދުގެ ދަރިކަލުން މީރާ، ކުރެއްވި ޓްވީޓެއްގައި ވަނީ ބޮޑެތި ތުހުމަތު ތަކެއް ކޮށްފައެވެ. އެގޮތުން މިރާގެ ޓްވީޓުގައި އޭނާ ވަނީ މިހަމަލާގެ އަޑީގައި ތިބި މީހުންނާއި ޑިފެންސް މިނިސްޓާރާއި ގުޅުވާ، "އިންސައިޑް ޖޮބް" އެއް ކަމަށް ތުހުމަތު ކުރައްވާފައެވެ. މި ތުހުމަތުތަކާއި ގުޅޭ ގޮތުން ނޫސްވެރިން ކުރެއްވި ސުވާލަށް ޖަވާބު ދެއްވަމުން ޗީފް އޮފް ޑިފެންސް ފޯސް، އަބްދުﷲ ޝަމާލް ދިވާޅުވީ މިހަމަލާގައި ސިފައިންގެ އަތެއް ނުވާނެ ކަމުގެ ޔަގީންކަން އަރުވާކަމަށެވެ.\nރައީސް ނަޝީދަކީ ދައުލަތުގެ އެންމެ ހައި ޕްރިއޮރިޓީ، އަދި އެންމެ ވަރުގަދަ ސެކިއުރިޓީ ދެމުން އަންނަ ބޭފުޅުންގެ ތެރެއިން ހިމެނޭ ބޭފުޅެއް ކަމަށް ސިފައިން ވިދާޅުވެއެވެ. ނަމަވެސް ނަޝީދަށް ދެވުނު ސިކުއިރިޓީގެ ދޯދިޔާކަން، ހަމަލާގެ މަންޒަރު ދައްކުވައިދޭ ވީޑިއޯއިން ވެސް ވަރަށް ރަނގަޅަށް ސާފުވެގެންދެއެވެ. އެގޮތުން ވީޑިއޯއިން ފެންނަ ގޮތުގައި ނީލޯފަރުމަގުން ހިންގަވާފައި ވަޑައިގަންނަވާއިރު ނަޝީދާއި ބޮޑީގާޑުގެ ދެމެދަށް، އެމަގުން ހިންގާފައިދިޔަ އާއްމު މީހަކު، އެއްވެސް ހުރަހަކާ ނުލާ ވަދެގެން ދެއެވެ. އަދި ފަހަތުން އަންނަ ސައިކަލުތައް ވެސް ތިބެނީ ހަމަ އެމަނިކުފާނާއި އެހާމެ ގާތުގައެވެ. މިއީ ދުނިޔޭގެ އެހެން ގައުމުތަކުގައި މިފަދަ ހައި ލެވެލް ސިކުއިރިޓީ ދެވޭ ބޭފުޅުން ހިންގަވާފައި ވަޑަގައިންނަވާއިރު ފެނިގެންދާ މަންޒަރެއް ނޫނެވެ.\nރައީސް ނަޝީދަށް ދެވުނު ހަމަލާއަށް މިއަދު 10 ދުވަސް ފުރިފައިވާއިރު މިނިސްޓަރު މާރިޔާގެ އިސްތިއުފާއަށް ގޮވާލާ އަޑުތައް ވަނީ ގަދަވާން ފަށާފައެވެ. އެގޮތުން ސޯޝަލް މީޑިއާގައި ޝުއޫރު ފާޅު ކުރަމުންދާ މީހުން ބުނާ ގޮތުގައި ޑިފެންސް މިނިސްޓަރ މާރިޔާ ބޮޑުތަނުން "ފެއިލް ވެއްޖެ" އެވެ. އަދި ސިފައިންގެ އިސް މަގާމެއްގައި ފެއިލްވެފައިވާ މީހަކު ހުރުން އެއީ ދިވެހި ސިފައިންގެ މުއައްސަސާއަށް ރައްޔިތުންގެ މެދުގައި އޮންނަ، އިތުބާރާއި ޔަގީންކަން ގެއްލިގެންދާނެ ކަމެކެވެ. އަދި ހަމައެހެންމެ މި މައްސަލައާ ގުޅުން ހުރި އެންމެހާ ކަންކަން އެންމެ ފުރިހަމައަށް ތަހުގީގު ކުރުމަށް ވެސް ހުރަސް އެޅިގެންދާނެ ކަމެކެވެ.\nރައީސް ނަޝީދަށް ދިން ހަމަލަމިނިސްޓަރު މާރިޔާފުލުހުންސިފައިން\nބާގިރު ހޯދަން އަނެއްކާވެސް ފުލުހުން އިއުލާންކޮށްފި\nއަސްކަރީ އަދުލުގެ ނިޒާމު އިފްތިތާހުކޮށްފި


Watford Athun Arsenal Ah Faseyha Molheh - Vaguthu\nވޮޓްފޯޑް އަތުން އާސެނަލް އަށް ފަސޭހަ މޮޅެއް\nޕްރިމިއަރ ލީގުގައި ރޭ ވޮޓްފޯޑް އާއި ބައްދަލުކުރި މެޗު 0-3 އިން އާސެނަލް އިން ކާމިޔާބުކޮށްފިއެވެ.\nރޭގެ މޮޅާއެކު ލީގުގެ ހަވަނައިގައި އާސެނަލް މިހާރު އޮތީ 48 ޕޮއިންޓާ އެކުއެވެ. ރޭގެ މެޗުން ބަލިވި ވޮޓްފޯޑް އޮތީ 36 ޕޮއިންޓާ އެކު ލީގުގެ 10 ވަނައިގައެވެ.\nއާސެނަލްގެ ފަރާތުން ރަނގަޅު ކުޅުމެއް ރޭގެ މެޗުގައި ފެނިގެންދިޔައިރު މެޗުގެ އަށްވަނަ މިނެޓްގައި މުސްތާފީ ވަނީ އެޓީމަށް ލީޑު ނަގާދީފައެވެ. އަދި ދެވަނަ ހާފްގެ ކުރީކޮޅު އޮބަމަޔަންގް ވަނީ އާސެނަލްގެ ދެވަނަ ގޯލު ކާމިޔާބުކޮށްދީފައެވެ.\nމި ގޯލު ކާމިޔާބުކުރިތާ މާގިނަ އިރުތަކެއް ނުވަނީސް ވޮޓްފޯޑް އަށް ވަނީ ޕެނަލްޓީ އެއް ލިބިގެން ގޮސްފައެވެ. ނަމަވެސް އެޓީމުގެ ކެޕްޓަން، ޑީނީ ފޮނުވާލި އެ ޕެނަލްޓީ އާސެނަލްގެ ކީޕަރު ޗެކް ވަނީ ދިފާއުކޮށްފައެވެ. އާސެނަލްގެ ތިންވަނަ ގޯލު މެޗުގެ 77 ވަނަ މިނެޓްގައި ކާމިޔާބުކޮށްދިނީ ރޭގެ މެޗުގައި މޮޅު ކުޅުމެއް ދެއްކި ހެންރިކް މިކިތާރިޔަންއެވެ.\nރޭގެ މެޗަކީ ދެ މެޗަށްފަހު ލީގުގައި އާސެނަލް އިން ހޯދި ފުރަތަމަ މޮޅެވެ. ލީގުގައި އެންމެފަހުން މެންޗެސްޓަރ ސިޓީ އާއި ބްރައިޓަން އާއި ދެކޮޅަށް ކުޅުނު މެޗުތަކުން އާސެނަލް ވަނީ ބަލިވެފައެވެ.\nއާސެނަލްގެ އިތުރުން ރޭ ޓޮޓެންހަމް އިން ވަނީ ފަހަތުން އަރާ 1-4 އިން ބޯންމަތްގެ މައްޗަށް ކުރި ހޯދާފައެވެ. ރޭގެ މެޗުގައި ޓޮޓެންހަމް އިން ކާމިޔާބުކުރި ހަތަރު ގޯލުގެ ތެރެއިން ދެ ގޯލު ކާމިޔާބުކޮށްދިނީ ސޮންއެވެ. އަނެއް ދެ ގޯލު ކާމިޔާބުކޮށްދިނީ ޑެލެ އަލީ އާއި އައުރިއޭއެވެ.\nމި މޮޅާއެކު 61 ޕޮއިންޓާ އެކު ޓޮޓެންހަމް މިހާރު ވަނީ ލީގުގެ ތިންވަނަ މަގާމަށް އަރާފައެވެ. ބޯންމަތް އޮތީ 33 ޕޮއިންޓާ އެކު ލީގުގެ 12 ވަނައިގައެވެ.


މޭ އެކެއްގައި ނިކުންނާނީ ނަތީޖާ ނެރެން ކަމަށް އެމްޑީޕީގެ ޗެއަރޕާސަން ވިދާޅުވެއްޖެ – Maldivian Democratic Party\nމޭ އެކެއްގައި ނިކުންނާނީ ނަތީޖާ ނެރެން ކަމަށް އެމްޑީޕީގެ ޗެއަރޕާސަން ވިދާޅުވެއްޖެ\nމޭ އެކެއްގައި އަނިޔާވެރިކަމާ ދެކޮޅު ގައުމީ ހަރަކާތުން ނިކުންނާނީ ނަތީޖާ ނެރެން ކަމަށް ދިވެހިރައްޔިތުންގެ ޑިމޮކްރެޓިކް ޕާޓީގެ (އެމްޑީޕީ)ގެ ޗެއަރޕާސަން އަލީ ވަހީދު ވިދާޅުވެއްޖެއެވެ.\nއައްޑޫ ސިޓީގެ ހިތަދޫ ރޯޔަލް ޕްލަސް ކުރިމަތިން އޮންނަ ފަސްގަނޑުގައި މިރޭ ގައުމީ ހަރަކާތުން ބޭއްވި ޖަލްސާގައި ވާހަކަފުޅުދައްކަވަމުން އަލީ ވަހީދު ވިދާޅުވީ ރާއްޖޭގެ އަޤްލަބިއްޔަތު އޮތީ ގައުމީ ހަރަކާތާއެކު ކަމަށާއި، މެއި މަހުގެ އެއް ވަނަ ދުވަހު ނިކުންނާނީ ހަތަރެއް ޖަހާއިރު ނިކުމެ ހައެއް ޖަހާއިރު ގެއަށް ވަންނާކަށް ނޫން ކަމަށާއި، އެދުވަހު ގެއަށް ވަންނާނީ ނަތީޖާ ނެރުމަށްފަހު ކަމަށެވެ.\nމި ސަރުކާރުން ސިޔާސީ ލީޑަރުންނަށް ކުރާ އަނިޔާތަކާ ބެހޭ ގޮތުންނާއި އައްޑޫއާ މެދު މިސަރުކާރުން ވަމުންދާ އިހުމާލާއި ބެހޭ ގޮތުން ވެސް މިރޭގެ ޖަލްސާގައި އަލީ ވަހީދު ވާހަކަފުޅުދެއްކެވިއެވެ. އެގޮތުން މި ޖަލްސާގައި އަލީ ވަހީދު ވިދާޅުވީ މާމިގިލީ ދާއިރާގެ މެންބަރު ގާސިމް އިބްރާހީމްގެ އެކައުންޓްތައް ފުރީޒްކޮށްފި ނަމަ މުޅި ސަރުކާރު ވެސް ފުރީޒް ކުރާނޭ ކަމަށެވެ.މިހާރު ބްރީކިންގ ނިއުސްގެ ގޮތުގައި އަންނަނީ ހުސް އައްޑޫ ސިޓީގައި އެކްސިޑެންޓެއް ހިނގައިގެން އުޅޭ ވާހަކަ ކަމަށާއި، އެހެން ނަމަވެސް އެކްސިޑެންޓްވެ ޒުވާނުން މަރުވަމުންދާއިރު ވެސް އައްޑޫ ސިޓީގެ ލިންކް ރޯޑްގައި ހިނގާ އެކްސިޑެންޓްތަކާއި މެދު މިހާރު މިއޮތް ސަރުކާރުން އެއްވެސް އެއްޗެއް ބުނެފައި ނުވާ ކަމަށް އަލީ ވަހީދު ވިދާޅުވިއެވެ.\nމީގެ އިތުރުން މުޅި ރާއްޖެއަށް ބެލި ނަމަވެސް ކިޔަވައިގެން ތިބި އެންމެ ގާބިލް މީހުން ގިނަ އެއް ތަނަކީ އައްޑޫ ސިޓީ ނަމަވެސް މި ސިޓީއަށް ނިސްބަތްވާ ބޭފުޅުން ކެބިނެޓްގައި ވެސް ނިސްބަތުން މަދުކަމަށް ވިދާޅުވިއެވެ. އަދި މި ސަރުކާރުން އަމަލުކުރަމުންދާ ގޮތުން އައްޑޫ ސިޓީގައި ހުރި އިމާރަތްތައް ދަނީ ވީރާނާވަމުން ކަމަށް ވެސް އަލީ ވަހީދު ވިދާޅުވިއެވެ.\nމި ޖަލްސާގައި އެމްޑީޕީގެ ޗެއަރޕާސަން އަލީ ވަހީދުގެ އިތުރުން އެ ޕާޓީގެ ނައިބު ރައީސް މުޙައްމަދު ޝިފާޒް ވެސް ވާހަކަފުޅުދެއްކެވިއެވެ.\nޝިފާޒު ވިދާޅުވީ ޖަލަށްލާފައި ވަނީ އެމްޑީޕީގެ ރައީސް ކަމަށާއި، އެހެން ކަމުން އެމަނިކުފާނު ސަލާމަތްވަންދެން އެމްޑީޕީން އެމަނިކުފާނު މިނިވަންކުރުމަށް މަސައްކަތްކުރާނޭ ކަމަށެވެ. މީގެ އިތުރުން މާދަމާ ހަވީރު ހިތަދޫ ސުކޫލުކުރިމަތީގައި އައްޑޫގެ ރައްޔިތުން ކަރަންޓް ސަބްސިޓީ އާއި ދެކޮޅަށް މުޒާހަރާ ކުރަން ހަމަޖެހިފައިވާ ކަމަށާއި، އެއީ އަނިޔާވެރިކަމާއި ދެކޮޅަށް އައްޑޫގެ ރައްޔިތުން ކުރައްވާ މަސައްކަތް ކަމަށް އެމްޑީޕީގެ ނައިބު ރައީސް ޝިފާޒް ވިދާޅުވިއެވެ.\nމިރޭގެ ޖަލްސާ ނިންމާފައިވަނީ ރައީސް ނަޝީދާއި، އަނިޔާ ލިބެމުންދާ އެންމެހާ ފަރާތްތަކުގެ ސަލާމަތާއި ރައްކާތެރިކަމާއި މިނިވަން ކަމަށް އެދި ކުރި ޚާއްޞަ ދުޢާއަކުންނެވެ.


MNDF Southern area gai service core ge component qaaim kohffi.\nއެމްއެންޑީއެފް ސަދަން އޭރިއާގައި ސަރވިސްކޯރގެ ކޮމްޕޯނެންޓެއް ޤާއިމުކޮށްފި\nއެމްއެންޑީއެފް ސަދަން އޭރިއާގައި މިއަދު ހެނދުނު މިކަމަށްޓަކައި ބޭއްވި ޚާއްޞަ ރަސްމިއްޔާތު ޝަރަފުވެރިކޮށްދެއްވީ ޗީފް އޮފް ޑިފެންސް ފޯސް މޭޖަރ ޖެނެރަލް ޢަބްދުﷲ ޝަމާލްއެވެ. ސާރވިސްކޯރގެ މިކޮމްޕޯނަންޓްގެ ބޭނުމަކީ ރައްޔިތުންނާއި ގާތުން އަވަސް ކަމާއި އެކު ޚިދުމަތް ފޯރުކޮށްދިނުމަށް އޭރިއާގައި ހިންގާ ތަފާތު އޮޕަރޭޝަންތަކަށް، ބޭނުންވާ ލޮޖިސްޓިކް ސަޕޯރޓް ފޯރުކޮށްދިނުމެވެ.\nމިއަދު ޤާއިމުކުރެވުނު ސާރވިސްކޯރ ކޮމްޕޯނަންޓްގެ ސަބަބުން އެމްއެންޑީއެފް ސަދަން އޭރިއާގައި ހިންގާ އޮޕަރޭޝަންތައް އިތުރު ކުރިއެރުންތަކެއް ލިބިގެންދާނެއެވެ. މިއީ ސިފައިންގެ އާ ކެޕްސްޓޯން ޑޮކްޓަރީން ގައިވާ ގޮތުގެ މަތިން، ސިފައިންގެ އަސްކަރީޤާބިލް އިތުރުކޮށް ރައްޔިތުންނާއި ގާތުން ފޯރުކޮށްދޭ ޚިދުމަތުގެ ފެންވަރު މަތިކުރުމުގެ މަގުޞަދުގައި ޤައިމްކުރެވުނު ޚިދުމަތެކެވެ.\nމިއަދު ބޭއްވި ރަސްމިއްޔާތުގައި ސަރވިސްކޯރގެ ކޮމަޑާންޓް ބްރިގޭޑިއަރ ޖެނެރަލް ޙާމިދު ޝަފީޤާއި ސަދަން އޭރިއާގެ ކޮމާންޑަރ ކާނަލް އިބްރާހީމް ރަޝީދުގެ އިތުރުން ސަރވިސްކޯރގެ ގިނައަދަދެއްގެ ސިފައިން ބައިވެރިވެލެއްވިއެވ.


Kuda Kudhinnah Aniyaakohgen Miaharu 200 Ah Vure Gina Mahssala! - Vaguthu\n6 މަސް ކުރިން ( ނޮވެމްބަރު 10, 2021 )\nކުޑަކުދިންނަށް ޖިންސާ އަނިޔާ ކުރުން ހުއްޓުވުމަށް ގޮވާލާ މާލޭގައި ދާދިފަހުން ބޭއްވި އެއްވުމެއްގެ ތެރެއިން / ވަގުތު އިމޭޖަސް: މުހައްމަދު އަފްޒަލް\n18 އަހަރު ނުފުރޭ ކުޑަކުދިންނަށް ގެވެށި އަނިޔާކޮށްގެން، މި އަހަރުގެ ސެޕްޓެމްބަރު މަހުގެ ނިޔަލަށް 200 އަށް ވުރެ ގިނަ މައްސަލަ ހުށަހަޅާފައިވާ ކަމަށް ފެމެލީ ޕްރޮޓެކްޝަން އޮތޯރިޓީ (އެފްޕީއޭ) ގެ ތާފަސްހިސާބުތަކުން ދައްކައިފިއެވެ.\nމި އަހަރުގެ ފުރަތަމަ ތިން ކުއާޓާގައި އެފްޕީއޭ އަށް ހުށަހެޅި ގެވެށި އަނިޔާގެ މައްސަލަތަކުގެ ރިޕޯޓުގައި ބުނެފައިވަނީ 18 އަހަރުން ދަށުގެ ކުދިންނަށް އަނިޔާކޮށްގެން 223 މައްސަލައެއް ހުށަހަޅާފައިވާ ކަމަށެވެ. އެންމެ ގިނައިން މައްސަލަ ހުށަހަޅާފައި ވަނީ ފުރަތަމަ ކުއާޓާގައެވެ.\nއަހަރުގެ ފުރަތަމަ ކުއާޓާގައި 111 މައްސަލަ ހުށަހަޅާފައިވެއެވެ. އަދި ދެވަނަ ކުއާޓާގައި 18 އަހަރުން ދަށުގެ 53 ކުއްޖަކަށް އަނިޔާ ލިބިގެން ރިޕޯޓު ކޮށްފައިވާއިރު، ތިންވަނަ ކުއާޓާގައި 59 ކުއްޖަކަށް އަނިޔާލިބިފައިވާ ކަމަށް އެފްޕީއޭގެ ތަފާސް ހިސާބުތަކުން ދައްކައެވެ.\nމި އަހަރުގެ މިހާތަނަށް އެ އިދާރާ އަށް ހުށަހަޅާފައި ވަނީ ގެވެށި އަނިޔާގެ 475 މައްސަލައެކެވެ. މިދިޔަ އަހަރު އެ އިދާރާ އަށް މުޅި ޖުމްލަ 615 މައްސަލައެއް ހުށަހަޅާފައިވެއެވެ.\nގެވެށިގެ އަނިޔާގެ ގޮތުގައި އެންމެ ގިނައިން ހުށަހަޅާފައި ވަނީ ޖިސްމާނީ އަނިޔާ އާއި ޖިންސީ އަނިޔާ އާއި ބިރުދެއްކުމާއި މާލީ ގޮތުން ދަތިކުރުމާއި އަދި އެކި ގޮތްގޮތުން ގޯނާކުރުމުގެ މައްސަލަތައް ކަމަށް، ގެވެށި އަނިޔާ ހުއްޓުވުމުގެ ގާނޫނުގެ ދަށުން އުފައްދާފައިވާ އެ އޮތޯރިޓީގެ ތަފާސްހިސާބުތަކުގެ ރިޕޯޓުގައިވެއެވެ.\nމިއަދު އެފްޕީއޭއިން އާންމު ކޮށްފައިވާ މި ތަފާސްހިސާބުތައް ދައްކާ ގޮތުގައި ދެން އެންމެ ގިނައީ މައިންބަފައިން، ބެލެނިވެރިން ނުވަތަ ބަލަދުވެރިންގެ ގޮތުގައި ކުއްޖަކު ބަލާބޮޑުކުރުމުގެ ޒިންމާއާ ހަވާލުވެފައިވާ މީހުންގެ ފަރާތުން ގެވެށި އަނިޔާ ލިބިފައިވާ މައްސަލަތަކެވެ. އެފަދަ މައްސަލަތަކުގައި 457 ފަހަރު ކުދިންނަށް އަނިޔާކޮށްގެން ރިޕޯޓްކޮށްފައިވެއެވެ.\nމި އަހަރުގެ ސެޕްޓެމްބަރ މަހުގެ ނިޔަލަށް ހުށަހަޅާފައިވާ މައްސަލަތަކަށް ބަލާއިރު، އެންމެ ގިނައިން ގެވެށި އަނިޔާގެ ޝިކާރައަކަށް ވެފައި ވަނީ އަންހެނުންނެވެ. އެއީ 454 މީހުންނެވެ. ފިރިހެނުންނަށް ގެވެށި އަނިޔާކޮށްގެން 142 މީހެއްގެ މައްސަލަ ހުށަހަޅާފައިވެއެވެ.\nފިޔަވަތީގައި ތިބި ނުވަ ކުއްޖަކު މަނަދޫއަށް\nގެވެށި އަނިޔާއިން ރައްކާތެރިވުމަށް މަޑުއްވަރީގައި މައުލޫމާތު ދީފި\nކުދިންނަށް ލިބޭ އަނިޔާ ހުއްޓުވަން ހުތުބާތަކުން މުހިންމު ދައުރެއް އަދާކުރެވޭނެ: ޝަހީމް\nނޮވެމްބަރު 11, 2021 08:50\nގިނަ މައިން ބަފައިން އޮފީހުގަ އެވެ.


ޓިކްޓޮކްގައި އެންމެންގެ ހިތްތައް ކަތިލަމުން އަންނަ ރޫމީ، ނިއުމާ...\nޓިކްޓޮކްގައި މަޝްހޫރު ތަރި ޕްރިޓީ ރޫމީ\nމާމަ ކިޔާ ތިން ދަރިން ތިބި އިރު އޭނާއަށް އެންމެ ފުރަތަމަ މާމަ ކިޔާފައިވަނީ އުމުރުން 35 އަހަރުގައި\nއުމުރުން 40 އަހަރުގެ ރޫމީ ދިރިއުޅުމުގެ މިހާތަނަށް ދެ ކައިވެންޏެއްކޮށް ތިން ދަރިން ވެސް ލިބިފައިވޭ\nރޫމީގެ ފުރަތަމަ ފެނިލުން: މަސްލަހަތު ނެތް އަނބިން\n2 މެއި 2021 | އާދީއްތަ 09:25\nޓިކްޓޮކްގައި މަޝްހޫރުކަން ހޯދައި، އާންމުންގެ މެދުގައި މަގުބޫލުވެ، ލޯބި ލިބިފައިވާ ދިވެހިން ވެސް މިއަދު މަދެއް ނޫނެވެ. އޭގެ ތެރެއިން އެއް ބަޔަކު ފިލްމީ ދާއިރާއަށް ނިކުމެ ދާއިރާގައި ފިޔަޖަހަމުން އަންނައިރު، އާންމުންގެ ލޯތްބާއެކު ޓިކްޓޮކްގެ ދުނިޔޭގައި ފިޔަޖަހަމުންދާ ތަރިން ވެސް މަދެއް ނޫނެވެ. އޭގެ ތެރޭގައި ޓިކްޓޮކްގައި ދެވަނައެއް ނެތް، އަދި ނަން ބުނުމުން އިތުރު ސުވާލެއް ވެސް ނުއުފެދޭނެ ފާތިމަތު ރޫމާ ނުވަތަ މަޝްހޫރު ނަމުން ނަމަ "ޕްރިޓީ ރޫމީ" އަކީ ފާހަގަކޮށްލެވޭ ތަރިއެކެވެ.\nރާއްޖެ ޓީވީގެ ދަންބައި ޕްރޮގްރާމުގައި ރޫމީ އޭނަގެ ދިރިއުޅުމުގެ ގިނަ ކަންތައްތަކެއް ބެލުންތެރިންނާ ހިއްސާކޮށްފައިވާއިރު އޭނާގެ ޒާތީ ދިރިއުޅުމުން ފެށިގެން ފިލްމީ ދާއިރާއާއި ޓިކްޓޮކް ދުނިޔެއާ ގުޅުން ހުރި ގިނަ ކަންތައްތަކެއް ވެސް ކިޔައިދިނެވެ. ޒާތީ ދިރިއުޅުމުގެ ވާހަކައިގެ ތެރެއިން ބެލުންތެރިންގެ އެންމެ ބޮޑު ޝައުގެއް އޮތް އެއް ކަމަކަށްވީ ރޫމީގެ އުމުރު އެނގުމެވެ. އާންމު ގޮތެއްގައި ޒުވާނުން ފެންނަ ޕްލެޓްފޯމެއްގައި ޒުވާނުންނަށް ވުރެ ވަކި އެންމެ ތަންކޮޅެއް ވެސް ދެރަނުވެ ރޫމީ ކުރިއަރަމުން އަންނާތީ ކަމަށް ވެސް ވެދާނެއެވެ. ސޯޝަލް މީޑިއާގައި ބައެއް މީހުން ކުރާ ސުވާލުތަކުގެ ތެރެއިން ރާއްޖޭގެ މަޝްހޫރު ފިލްމީ ތަރި ނިއުމާ މުހައްމަދާއި ރޫމީގެ އުމުރުގެ ތަފާތު އަހާލުމުން ޖަވާބު ވަރަށް ވެސް ސާފެވެ. ޅަ އީ ރޫމީއެވެ. މާ ބޮޑު ފަރަގެއް ނެތަސް ވެސް ދެ ފަންނާނުންގެ ތެރެއިން އުމުރުން ހަގީ ރޫމީއެވެ.\nއުމުރުން 40 އަހަރުގެ ރޫމީ މިހާތަނަށް ދެ ކައިވެންޏެއްކޮށް ތިން ދަރިން ވަނީ ލިބިފައެވެ. މި ހުރިހާ ކުދިން ވެސް މިހާރު ތިބީ ބޮޑެތިވެފައެވެ. ދެ އަންހެން ދަރިންނާއި ފިރިހެން ކުއްޖަކު ހުރި ރޫމީ އަކީ މިހާރު މާމައެކެވެ. މާމަ ކިޔާ ތިން ދަރިން ތިބި އިރު، އޭނާއަށް އެންމެ ފުރަތަމަ މާމަ ކިޔާފައިވަނީ އޭނާގެ އުމުރުން 35 އަހަރުގައެވެ.\nރޫމީ ޓިކްޓޮކް ދުނިޔެއަށް ނިކުތްތާ މާ ގިނަ ދުވަސްތަކެއް ނުވި ނަމަވެސް އޭނާ އަކީ މީގެ 35 އަހަރު ކުރިން ވެސް ފިލްމީ ދާއިރާގައި މަސައްކަތްކޮށްފައިވާ މީހެކެވެ. ދޮހޮއްކޮބޭގެ މަޝްހޫރު ލަވަ މަސްލަހަތު ނެތް އަނބިންގެ ވީޑިއޯ ލަވަ މީގެ 35 އަހަރު ކުދިން ހެދި އިރު އެ ލަވައިގައި ދައްކާ މަސްލަހަތު ނެތް އަތްބަކީ ރޫމީއެވެ. އުމުރުން އެންމެ 15 އަހަރުގައި ފިލްމީ ދާއިރާގައި ފުންނާބު އުސް ޑައިރެކްޓަރ އަމްޖޭގެ އެދުމަކަށް ކުޅުނު އެ ލަވަ ވެގެންދިޔައީ ރޫމީގެ ފެށުމަށެވެ. ކުޑަ އިރުން ސުރެ ވެސް އެކަމަށް ޝައުގުހުރި ރޫމީ އޭގެ ފަހުން ވެސް ދެތިން ލަވައަކުން ފެނިފައިވެއެވެ. އޭނާގެ އެ ހުވަފެނުގައި ކުލަ ޖައްސައިދިން ކަމަށްޓަކާ އަމްޖޭއަށް އޭނާގެ ހިތް އޮތީ ޝުކުރުން ފުރިފައެވެ.\nގޭގަ އެއްދުވަހު ހުއްޓާ އަމްޖަދު އައިސްފަ ބުނީ ލަވައެއް ކުޅެދެވިދާނެ ހެއްޔޭ. ދެން އަހަރެން ވަރަށް ކޫޅޭ ހިތްވާ އެއްޗެއްވީމަ ބުނީ އާނ އެކޭ. އެކަމަކު އަސްލު އެހާ އުންމީދެއް ވެސް ނުކުރަން އެކަން ވާނެ ކަމަކަށް. އެކަމަކު އާނއެކޭ ބުނެވުނީމަ ހަމަ އޭނަ ބުނިގޮތަށް ކުޅެފަ ހުންނާނީ.\nދެން އޮތީ ޓިކްޓޮކް ދުނިޔޭގެ ވާހަކައެވެ. ދެތިން ލަވައަކުން ފެނިލުމަށް ފަހު ދެން ރޫމީ ފެނުނީ ޓިކްޓޮކްގެ ދުނިޔެއިންނެވެ. ޓިކްޓޮކްގައި އާންމުކޮށް މީހުން ނަށާ ލަވަތަކާއި ވީޑިއޯތައް ދެއްކި ނަމަވެސް ރޫމީގެ އެކައުންޓް އެއްކޮޅުން އަނެއްކޮޅަށް ބަލާއިރު ވެސް ނަށާ ލަވަތަކެއް މާގިނައެއްކޮށް ނުފެނެއެވެ. ނެށުމާ މާ ދޯޅުނުވިޔަސް ބޮޑުބެރު ލަވައެއް އަޑު އިވިއްޖެއްނަމަ ހަމަ ނަށައި ނުލައި ނީދެވޭ ކަމަށް ރޫމީ ބުނެއެވެ. ފިލްމީ ދާއިރާގައި ކުރި މަސައްކަތަކުން މާބޮޑު ކުރިއެރުމެއް ނުލިބުނަސް ވެސް މިއަދު ރޫމީ އަކީ ފިލްމީ ތަރިއަކަށް ވުރެ ހަމަ ތަންކޮޅެއް ވެސް ދެރަ ތަރިއެއް ނޫނެވެ. ހުނަރުގެ ގޮތުން ބެލިޔަސް، މަޝްހޫރުކަމާއި، އާންމުންގެ ލޯބި ލިބޭ ވަރަށް ބެލިޔަސް ރޫމީއާ އަޅާކިޔޭނެ ވަކި އިތުރު ފަންނާނެއް ނުއުޅޭނެޔޭ ވެސް ދެންނެވިދާނެއެވެ. ޓިކްޓޮކްގެ ދުނިޔެއަކީ މިހާރު ރޫމީގެ ހާއްސަ ކަމެވެ. އެންމެނަށް ވެސް އެއީ މަޝްހޫރު ޓިކްޓޮކް ތަރި ޕްރިޓީ ރޫމީއެވެ.\nމިކަމުގެ ތެރެއަށް ވެސް އޭނާ ނުކުތީ ޝައުގު ހުރެއްޖެ ނަމަ މިއީ ވަކި އުމުރެއް އޮތް ކަމެއް ކަމަށް ގަބޫލުނުކުރާތީއެވެ. ޒުވާނުން ނިކުމެ އުޅޭ ޕްލެޓްފޯމެއްގައި ހަމަ އެ ޒުވާނުންނާ އެކު ނިކުމެ ހުނަރުވެރިކަން ދައްކަމުންދާއިރު، ޓިކްޓޮކްގައި މިހާރު އެންމެ ކާމިޔާބު އެކަކީ ރޫމީއޭ ބުނުން ވެސް ދޮގަކަށް ނުވާނެއެވެ.\n3 މެއި 2021 | ހޯމަ 15:02\nއަސްލު މަ ހީކުރީ ނިއުމާ ކަމަށް މިއީ. ރޫމީއަކީ މުޅިން އެހެން މީހެއް ދޯ.\n2 މެއި 2021 | އާދީއްތަ 19:41\nލިޔުމުގައި ވާގޮތުން ރޫމީގެ އުމުރަކީ 50 ކަމަށް ބެލެވެނީ ދޮހޮއްކޮބޭގެ ވީޑިއޯގަ މީގެ 35 އަހަރު ކުރިން ހަރަކާތްތެރިވި ކަމަށް ލިޔުމުގަ ވަނީ އެއިރު ރޫމީގެ އުމުރުން 15 އަހަރުކަމުގަ އެހެންވީމަ މިހާރު އޭނަގެ އުމުރުން 40 ވީމަ ދިމާނުވޭނު\n2 މެއި 2021 | އާދީއްތަ 16:04\n2 މެއި 2021 | އާދީއްތަ 14:59\nތި ހިސާބު ކުރުން ހާދަ ނުބާ ހެން ހީވެޔޭ


Council inthihaabugai gina anhenun vaadha kurumah MRM in Govaalaifi\nކައުންސިލް އިންތިހާބުގައި ގިނަ އަންހެނުން ވާދަކުރުމަށް ގޮވާލައިފި\nއެމްއާރުއެމްގެ ބައެއް އިސް ބޭފުޅުން: އަވަސް ފޮޓޯ\nކުރިއަށް އޮތް ލޯކަލް ކައުންސިލް އިންތިހާބުގައި ވީހާވެސް ގިނަ އަންހެނުން ވާދަކުރުމަށް މޯލްޑިވްސް ރިފޯމް މޫވްމަންޓް (އެމްއާރްއެމް) އިން ގޮވާލައިފި އެވެ.\nއެ ޕާޓީން މިކަމަށް ގޮވާލާފައިވަނީ ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ގާނޫނަށް އިސްލާހު ގެނައުމުގެ ބިލް އިއްޔެ އޮތް ރައްޔިތުންގެ މަޖިލީހުން ފާސްކުރެއްވުމާ ގުޅިގެން، ކައުންސިލްތަކުގައި އަންހެނުންނަށް ޚާއްސަ ކުރެވިފައިވާ ވަކި ނިސްބަތެއް ކަނޑައެޅިގެން ދިއުމާއި ގުޅިގެން ނެރެފައިވާ ބަޔާނެއްގައެވެ.\nއެމްއާރްއެމުން ބުނީ ފުރިހަމަ ލާމަރުކަޒީ ނިޒާމެއް ގެނައުމަކީ ކޯލިޝަނުން ވެފައިވާ ވައުދެއް ކަމަށާ އިއްޔެ ފާސްކުރެވުނު ބިލުގައި އަންހެނުންނަށް ޚާއްސަކޮށް 33 އިންސައްތަ ކަނޑައެޅިވާ ކަމަށެވެ.\n"މި މަސައްކަތް ކޮށްދެއްވިކަމަށްޓަކައި ރައްޔިތުންގެ މަޖިލީހުގެ އިއްޒަތްތެރި މެންބަރުންނަށް މި ޕާޓީގެ ފަރާތުން ޝުކުރު ދަންނަވަން."\nއެޕާޓީން ބުނީ ކައުންސިލުތަކަށް އިންތިޚާބުކުރެވޭ މެންބަރުންގެ ތެރެއިން 33 އިންސައްތަ ޚާއްސަކުރަންވާނީ އަންހެނުންނަށް ކަމަށް ގާނޫނުގައި ކަނޑައެޅި ފާސްވެގެން ދިއުމަކީ، ދިވެހި އަންހެނުން ސިޔާސި މައިދާނުގައި ހަރަކާތްތެރިވެ ބަސްބުނުމަށް އިތުރު ފުރުސަތު ހޯދައި ދިނުމަށް އެޅިގެން ދިޔަ ބިންގަލެއް ކަމަށެވެ.\n"މި ބިލު ފާސްވެގެން ދިއުމުގެ މި އުފާވެރި ދުވަހު، އެމްއާރްއެމް އިން އުންމީދުކުރަނީ، ދިވެހި ރާއްޖޭގެ ސިޔާސީ މައިދާނުގައި ގިނަ އަންހެނުންގެ ބައިވެރިވުމާއި އަދި މުހިންމު ކަންކަން ނިންމުމުގައި، އަންހެނުން ކުރީ ސަފުގައި ފެނިގެން ދާނެކަމަށް. އެހެންކަމުން، ކުރިޔަށް އޮތް ލޯކަލް ކައުންސިލް އިންތިޚާބުގައި ގިނަ އަންހެން ބޭފުޅުން ވާދަ ކުރެއްވުމަށް މިޕާޓީން ގޮވާލަން. މިޕާޓީން އަބަދުވެސް ސިޔާސީ މައިދާނުގައި އަންހެނުން ހަރަކާތްތެރި ވުމަށް ފުރުސަތު ހޯދައި ދިނުމަށް މަސައްކަތް ކުރާނެ. އެގޮތުން އެމްއާރްއެމް ގެ އަސާސީ ގަވާއިދުގައި، ޕާޓީގެ ހުރިހާ ކޮމެޓީތަކުގައި 50 އިންސައްތަ އަންހެނުން ތިބެން ޖެހޭނެ ކަމަށް ކަނޑައެޅިފައިވާ ކަން މިފުރުސަތުގައި ފާހަގަކުރަން." އެމްއާރުއެމްގެ ބަޔާނުގައިވެއެވެ.\nކައުންސިލުތަކަށް އިންތިޚާބުކުރެވޭ މެންބަރުންގެ ތެރެއިން 33 އިންސައްތަ ޚާއްސަކުރަންވާނީ އަންހެނުންނަށް ކަނޑައެޅުމަށް، ސަރުކާރު ކޯލިޝަންގައި ހިމެނޭ ޖުމްހޫރީ ޕާޓީގެ ލީޑަރު ގާސިމް އިބްރާހިމް ވަނީ ދެކޮޅު ހައްދަވާފައެވެ. އަދި އަންހެނުން ވަކި އަދަދެއްގެ ކަނޑައެޅުމާ ދެކޮޅަށް ބައެއް އާންމުންވެސް ވަނީ ޝުއޫރުފާޅުކޮށްފައެވެ.\nރައީސް މައުމޫން އަބްދުލްގައްޔޫމް ލޯކަލް ކައުންސިލްތަކުގެ އިންތިހާބު އެމްއާރުއެމް\nއެމްއާރްއެމްގެ ޓިކެޓަށް އެދެން ހުޅުވާލައިފި


Saudi Rasgefaanu raajje vadaigannavaa kamuge ishaaraatheh Raees dhevvaifi | Mihaaru\nވަލީއަހުދަކަށް ހުންނެވިއިރު ސައުދީގެ މިހާރުގެ ރަސްގެފާނު ސަލްމާން ރާއްޖެ އަށް ކުރެއްވި ދަތުރުފުޅުގައި ރައީސް ޔާމީނާ ސަލާމްކުރައްވަނީ.-- ފޮޓޯ: ރައީސް އޮފީސް\nސައުދީ ރަސްގެފާނު ރާއްޖެ ވަޑައިގަންނަވާނެ ކަމުގެ އިޝާރާތެއް ރައީސް ދެއްވައިފި\n24 ޖެނުއަރީ 2017 - 11:49 21 comments\nސައުދީ ރަސްގެފާނު ސަލްމާން ބިން އަބްދުލް އަޒީޒް ވަރަށް އަވަހަށް ރާއްޖެ ވަޑައިގަންނަވާނެ ކަމުގެ އިޝާރާތެއް ރައީސް އަބްދުﷲ ޔާމީން މިއަދު ދެއްވައިފި އެވެ.\nޒަމާނީ ފެންވަރަށް، ފ. މަގޫދޫގައި އިމާރާތް ކުރި މަސްޖިދުއްތަގުވާ މިސްކިތް ހުޅުއްވައި ދެއްވައި ވާހަކަފުޅު ދައްކަވަމުން ރައީސް ޔާމީން ވިދާޅުވީ ރާއްޖެ އާއި ސައުދީ އަރަބިއްޔާއާ ދެމެދު އުފެދިފައިވާ ގާތް ގުޅުމުގެ ސަބަބުން ސައުދީ ރަސްގެފާނު ގެންދަވަނީ ރާއްޖޭގެ އެކި ސަރަހައްދުތަކުގައި މިސްކިތް ބިނާކުރައްވަމުން ކަމަށެވެ. ދިވެހި ގައުމާއި ރައްޔިތުންނަށްޓަކައި ސައުދީ ރަސްގެފާނުގެ ހިތްޕުޅުގައި އޮތް ލޯތްބެއްގެ ސަބަބުން ބަހައްޓަވާ ގާތް ކަމާއި ކޮށްދެއްވަމުން ގެންދަވާ މަސައްކަތްޕުޅުތަކަށްޓަކައި ރައީސް ޔާމީން ޝުކުރު އަދާކުރެއްވި އެވެ.\n"އަޅުގަނޑުމެން އިންތިޒާރުކުރަމުން މިގެންދަނީ އަޅުގަނޑުމެންނާ އަނެއްކާވެސް ރަސްގެފާނު ބައްދަލުވެ، އަޅުގަނޑުމެންނަށް އެމަނިކުފާނަށް އެދެވޭ ގޮތެއްގައި މަރުހަބާ ދެންނެވޭނެ ދުވަހަކަށް. އިރާދަކުރެއްވިއްޔާ މާ ލަސްތަކެއް ނުވެ މި އިންތިޒާރު ވެސް އަޅުގަނޑުމެންނަށް ފުރިހަމަވެގެން ދިއުމަކީ އަޅުގަނޑުމެން އެދޭ ގޮތް،" ރައީސް ވިދާޅުވި އެވެ.\nރަސްގެފާނު ރާއްޖެ ވަޑައިގަންނަވަން ނިންމަވާފައިވާ ނަމަ، މިއީ ރަސްކަމަށް ވަޑައިގެންނެވި ފަހުން ރަސްމީ ދަތުރުފުޅެއްގައި ރަސްގެފާނު ރާއްޖެ ވަޑައިގަންނަވާ ފުރަތަމަ ފަހަރެވެ. އެމަނިކުފާނު ރަސްކަމާ ހަވާލުވެވަޑައިގަތުމުގެ ކުރިން ޗުއްޓީ ހޭދަކުރައްވަން ރާއްޖެ ވަޑައިގެންނެވި އެވެ.\nރަސްގެފާނުގެ ދައުވަތަކަށް މިދިޔަ އަހަރު ރައީސް ޔާމީން ރަސްމީ ދަތުރުފުޅެއްގައި ސައުދީ އަރަބިއްޔާ އަށް ވަޑައިގެންނެވ އެވެ. އެ ދަތުރުފުޅުގައި، ރާއްޖެ އަށް ގިނަ އެހީތަކެއް ދެއްވަން ސައުދީ ރަސްގެފާނު ނިންމެވި އެވެ.\nރައީސް ޔާމީން ވިދާޅުވީ ސައުދީ ސަރުކާރުން ރާއްޖޭގައި ކުރިއަށް ގެންދަން ބޭނުންވި މަޝްރޫއުތައް ކުޑަކޮށް މަޑުޖައްސާލާފައި އޮތީ ރާއްޖޭގައި އޮތް ހަލަބޮލި ސިޔާސީ މަސްރަހާ ހެދި ކަމަށެވެ. އެއީ، ހަގީގަތް ކަމަށާއި އެ ހަގީގަތް ރައްޔިތުންނާ ހިއްސާކުރަން އެމަނިކުފާނު ޖެހިލުންވެވަޑައިނުގަންނަވާ ކަމަށް ރައީސް ވިދާޅުވި އެވެ.\nއެމަނިކުފާނު ވިދާޅުވި ގޮތުގައި ފ. އަތޮޅުގައި ވަރަށް ބޮޑު މަޝްރޫއެއް ކުރިއަށް ގެންދަން ސައުދީން ވަނީ ނިންމައިފަ އެވެ. އެ މަޝްރޫއާއެކު އެ އަތޮޅު މުޅި ދުނިޔެއަށް ހުޅުވާލެވި، ވަރަށް ގިނަ އަދަދަކަށް ވަޒީފާގެ ފުރުސަތުތައް ތަނަވަސްވެގެންދާނެ ކަމަށް ވިދާޅުވި އެވެ.\nޓޫރިޒަމާ ގުޅިފައިވާ އެ މަޝްރޫއުގެ ތަފްސީލެއް ރައީސް ނުދެއްވަ އެވެ.\nރައީސް ވިދާޅުވީ މުޅި ދުނިޔޭގައި ވެސް އިންޓަގްރޭޓަޑް ޓޫރިޒަމްގެ ގޮތުގައި އޮތީ ވަރަށް މަދު ތަނެއް ކަމަށާއި ފ. އަތޮޅަށް އެފަދަ ތަރައްގީ ގެނައުމުގެ ވިސްނުން ސަރުކާރުން ގެންގުޅޭ ކަމަށެވެ.\nރާއްޖޭގެ ތަރައްގީއާ ގުޅިފައި ވަނީ، ރައީސް ވިދާޅުވި ގޮތުގައި، ގައުމުގެ ސުލްހަމަސަލަސްކަމާއި އަމާންކަމެވެ. ރައްޔިތުން އެދޭ މަޝްރޫއުތައް ކުރިއަށް ގެންދަން ބޭނުންވާ ނަމަ، ގައުމުގައި އަމާންކަން ގާއިމްވެފައި އޮންނަން ޖެހޭ ކަމަށް އެމަނިކުފާނު ވިދާޅުވި އެވެ.\nރައްޔިތުން ބޭނުންވާ ކަންކަން އެމަނިކުފާނު ފުރިހަމަކޮށްދެއްވާނެ ކަމަށް ވިދާޅުވާ ވިދާޅުވުން މިއަދު ވެސް ތަކުރާރުކުރައްވައި އެ މަސައްކަތްޕުޅުގައި ހުރިހާ ރައްޔިތުންގެ އެއްބާރުލުން ދޭން ރައީސް އެދިވަޑައިގެންނެވި އެވެ.\nއިތުރު ލިޔުންތައް ސައޫދީ އަރަބިއްޔާ ދިވެހި ސަރުކާރު ފ. މަގޫދޫ ރާއްޖެ-ސައުދީ ޑިޕްލޮމެޓިކް ގުޅުން ސަލްމާން ރަސްގެފާނު


vnews - Joint Parliamentary Group ge qavaaidheh hadhaafa eh nei: MDP\nޖޮއިންޓް ޕާލިމެންޓަރީ ގްރޫޕްގެ ގަވާއިދެއް ހަދާފައެއް ނެތް: އެމްޑީޕީ\nސަރުކާރު ހިންގާ ކޯލިޝަންގައި ރައްޔިތުންގެ މަޖިލީހުގައި މަސައްކަތް ކުރާ ޖޮއިންޓް ޕާލިމެންޓްރީ ގުރޫޕުގެ ގަވައިދެއް މިހާތަނަށް ހެދިފައި ނުވާ ކަމަށް ސަރުކާރު ހިންގާ ކޯލިޝަންގެ މައި ޕާޓީ އެމްޑީޕީން ބުނެފިއެވެ.\nރައްޔިތުން މަޖިލީހުގެ މިއަދުގެ ޖަލްސާއަށް ފަހު އެމްޑީޕީ މަޖިލިސް މެންބަރުން ނޫސްވެރިންނާ ބައްދަލު ކުރައްވައި، އެމްޑީޕީ ޕާލިމަންޓް ގުރޫޕްގެ ލީޑަރު އަދި ހިތަދޫ އުތުރު ދާއިރާގެ މަޖިލިސް މެންބަރު މުހައްމަދު އަސްލަމް ވިދާޅުވީ ސަރުކާރު ކޯލިޝަންގެ ޕާލިމެންޓްރީ ގުރޫޕްގެ ގަވައިދެއް ހެދިފައި ނެތުމުން މަޖިލިސް ތެރެއިން ނިންމާ ނިންމުންތައް ނިންމުމަށް ހުރަސްތަކެއް އެޅިގެންދާ ކަމަށެވެ. އެގޮތުން ސަރުކާރާއި ގުޅުންހުރި މައްސަލަތަކަތް ގޮތް ނިންމުމުގައި ދަތިތަކެއް ކުރިމަތިވާ ކަމަށެވެ.\nއަސްލަމް ވިދާޅުވީ މަޖިލީހުގެ ތެރެއިން ސަރުކާރު ހިންގުމަށް ހުރަސްއެޅުމަށް އިދިކޮޅު ޕާޓީތަކުން މަސައްކަތްތަކެއް ކުރަމުންގެންދާ ކަމަށެވެ. އެގޮތުން މިހާރުވެސް ވަޒީރުންގެ އިތުބާރު ނެތްކަމުގެ މަައްސަލަތައް މަޖިލީހުގެ ތަޅުމަށް ހުށައަޅަމުންދާ ކަމަށާ، ގަވައިދެއް ހެދިފައި ނެތުމުން އެފަދަ މައްސަލަތަކުގައި ޖޮއިންޓް ޕާލިމެންޓް ގުރޫޕުން ގޮތް ނިންމުމަށް ހުރަސްތަކެއް ކުރިމަތިވަނީ ކަމަށެވެ،\n"އަޅުގަނޑުމެން މިއަދު ޖޮއިން ޕާލިމެންޓް ގުރޫޕުން ބޭއްވިން ބައްދަލުވުމެއް. ޖޮއިން ޕާލިމެންޓް ގުރޫޕުގައި ގަވާއިދެއްވެސް ނެތް. އަދި ކޯރަމްގެ އަދަދެއް ކަނޑައެޅިފައެއް ނެތް. ދެން ޖޮއިންޓް ޕާލިމެންޓްރީ ގުރޫޕަށް އަޅުގަނޑުމެން އެމްޑީޕީގެ ފަރާތުން ބައިވެރިވި މެންބަރުން ހުށައެޅިން އަޅުގަނޑުމެންނަށް މިއަދުގެ ވޯޓުގައި ރައިޓް ޖަހަން ނުފެންނަކަމަށް. މި އިސްލާޙް ގެންނަން ނުފެންނަކަމަށް ނިންމަން ހުށައެޅިން. އެކަމަކު ވަޑައިނެވި އެހެން ޕާޓީތަކުގެ މެންބަރުން ވިދާޅުވީ ކޯރަމެއްވެސް ނެތިފަ ހާޒިރުވި މެންބަރުންވެސް މަދުވީމަ، ޖޮއިންޕާލިމެންޓްރީ ގުރޫޕުން ވަކިގޮތެއް މިކަމުގަ ނުނިންމާނީ ކަމަށް" އަސްލަމް ވިދާޅުވިއެވެ.\nއަސްލަމް ވިދާޅުވީ އެމްޑީޕީ ޕާލިމެންޓްރީ ގުރޫޕުން މިއަދު ބައްދަލުވުމެއް ބޭއްވި ކަމަށާ، އެމްޑީޕީން އަމަލުކުރީ އެޕާޓީން ނިންމި ގޮތައް ކަމަށެވެ.\nއަަސްލަމް އިތުރަށް ވިދާޅުވީ، ފަހަކަށްއައިސް މިފަދަ މައްސަލަތަކުގައި ޖޮއިންޓް ޕާލިމެންޓްރީ ގުރޫޕުން ގޮތް ނިންމުމުގައި އެއްބާރުލުން އެކަށީގެންވާ ގޮތަށް ނުލިބޭ ކަމަށެވެ. އެހެންކަމުން ޖޮއިންޓް ޕާލިމެންޓްރީ ގުރޫޕު މިހާރަށް ވުރެން ހަރުދަނާ ކުރަންޖެހޭ ކަމަށެވެ.


ހއ.ބާރަށުގައި ވާރޭފެންނަގާ ރައްކާކުރާނެ ނިޒާމެއް ޤާއިމުކުރުން – Uthuru Oivaru\nފުރަތަމަ ސަފުހާ / އަތޮޅު ތަކުން / ހއ. އަތޮޅު / ހއ.ބާރަށުގައި ވާރޭފެންނަގާ ރައްކާކުރާނެ ނިޒާމެއް ޤާއިމުކުރުން\nUO Webmaster 17/06/2017\tހއ. އަތޮޅު, އަތޮޅު ތަކުން, މަސައަކަތް ކޮމެންޓު ކުރައްވާ 73 ވިޔު\nތިލަދުންމަތީ އުތުރުބުރީ ބާރަށު ކައުންސިލްގެ އިދާރާ / ދިވެހިރާއްޖެ\nހއ.ބާރަށުގައި ވާރޭފެންނަގާ ރައްކާކުރާނެ ނިޒާމެއް ޤާއިމުކުރުމުގެ މަސައްކަތް ކޮށްދޭނެ ފަރާތެއް ހޯދުމަށް\nހއ.ބާރަށު ކައުންސިލްގެ އިދާރާގެ ސަރަޙައްދުގައިއާއި މިހާރު ހަންތައް ބެހެއްޓިފައިވާ މަސްޖިދުލްޢަމަލު އަދި މަސްޖިދުއްސަލާޙް މިސްކިތުގައިވާރޭފެން ނަގާ ރައްކާކުރާނެ ނިޒާމު ޤާއިމުކުރުމަށް ބޭނުންވެއެވެ. ވީމާ މިމަސައްކަތް އަމިއްލަ ތަކެތީގައި ކޮށްދިނުމަށް ޝައުގުވެރިވާ ފަރާތްތަކަށް ބީލަން ހުށަހެޅުމުގެ ދައުވަތު ހުޅުވާލަމެވެ.\nވީމާ މި މަސައްކަތް ކޮށްދިނުމަށް ޝައުޤުވެރިވާ ފަރާތްތަކުން 13 ޖޫން 2017 އިން 20 ޖޫން 2017 ވަނަ ދުވަހުގެ ނިޔަލަށް ރަސްމީދުވަސްތަކުގެ ހެދުނު 10:00 އާއި 11:00 އާއި ދެމެދު ބާރަށު ކައުންސިލްގެ އިދާރާއަށް އައިޑީކާޑު ހިއްޕަވައިގެން ދުރުވެ ނުވަތަ މި އިދާރާގެ ނަމްބަރު 6500172 ފޯނާ ގުޅުއްވާ ނަންނޯޓް ކުރެއްވުމުން ހިލޭ އެފަރާތްތަކަށް ބީލަންފޮތް ދޫކުރެވޭނެއެވެ.\nމިމަޝްރޫއުގެ ޕްރީ ބިޑް ބައްދަލުވުން އޮންނާނީ 22 ޖޫން 2017 ވާ ބުރާސްފަތި ދުވަހުގެ 13:00 ގައި ބާރަށު ކައުންސިލްގެ އިދާރާގައެވެ.\nބިޑް ހުޅުވުން އޮންނާނީ 02 ޖުލައި 2017 ވާ އާދީއްތަ ދުވަހުގެ 13:00 ގައި ބާރަށު ކައުންސިލްގެ އިދާރާގައެވެ. ބީލަންތައް ހުށަހަޅަންވާނީ ބަންދުކުރެވިފައިވާ ސިޓީ އުރައެއްގައެވެ. ސިޓީ އުރައިގެ ބޭރުގައި ތިރީގައިވާ މައުލޫމާތު ލިޔެފައި ހުންނަން ވާނެއެވެ.\nހ. “ހއ.ބާރަށުގައި ވާރޭފެން ނަގާ ރައްކާކުރާނެ ނިޒާމެއް ގާއިމުކުރުމުގެ މަސައްކަތް”\nބީލަން ފޮތުގައި ފުރިހަމަ ކުރަން ކަނޑައަޅާފައިވާ ހުރިހާ ފޯމްތައް ފުރިހަމަ ނުވާނަމަ ބިޑް ކެންސަލް ކުރެވޭނެ ވާހަކަ ދަންނަވަމެވެ. އަދި ޕްރީ ބިޑް ބައްދަލުވުމުގައި ބައިވެރިނުވާާ ފަރާތްތަކުގެ ބިޑް ބަލައިނުގަނެވޭނެ ވާހަކަވެސް މަޢުލޫމާތަށްޓަކާއި ދެންނެވީމެވެ.ބީލަންފޮތާއި ހަވާލުވުމަށާއި،ޕްރީ ބިޑް ބައްދަލުވުމަށާއި، ބިޑްު ހުށަހެޅުއްވުމަށް ބަދަލުގައި މީހަކު ފޮނުވާނަމަ، ބަދަލުގައި ފޮނުވި މީހެއްކަން އެނގޭނެ ލިޔުމެއް ހިފައިގެން ހާޟިރުވުން އެދެމެވެ. އަދި ޕްރީ ބިޑް ބައްދަލުވުމުގައި ބައިވެރިނުވާާ ފަރާތްތަކުގެ ބިޑް ބަލައިނުގަނެވޭނެ ވާހަކަވެސް މަޢުލޫމާތަށްޓަކާއި ދެންނެވީމެވެ.\nއަދި މި އިދާރާއިން ކުރި ނަމްބަރު (IUL)257/257/2017/29 (15 މެއި 2017) އިޢުލާންއާއި ގުޅިގެން އެއްވެސް ފަރާތަކުން ބިޑް ހުށަހަޅާފައިނުވާތީ އެ އިޢުލާންވަނީ ބާތިލްކުރެވިފައެވެ.


Libey Ehchakun Fuhdhaigen Kharadhu Kurumakee Islaamee Igthisaadhu Ge Asaas- Khuthubaa ލިބޭ އެއްޗަކުން ފުއްދައިގެން ޚަރަދު ކުރުމަކީ އިސްލާމީ އިޤްތިޞާދުގެ އަސާސު- ޚުޠުބާ – Huvadhoo News Libey Ehchakun Fuhdhaigen Kharadhu Kurumakee Islaamee Igthisaadhu Ge Asaas- Khuthubaa Huvadhoo News\nލިބޭ އެއްޗަކުން ފުއްދައިގެން ޚަރަދު ކުރުމަކީ އިސްލާމީ އިޤްތިޞާދުގެ އަސާސު- ޚުޠުބާ\nމިއަދު ހުކުރު ނަމާދަށްފަހު ނަޑެއްލާގެ ހުކުރު މިސްކިތުން މީހުން ފައިބަނީ— ފޮޓޯ: ހުވަދޫ ނިއުސް\nމާތް ﷲ އަޅުގަނޑުމެންނަށް ގުނާ އަދަދު ނުކުރެވޭހާ ގިނަ ނިޢުމަތްތައް ދެއްވާފައިވެއެވެ. މުދަލާއި ފައިސާ އަކީ، އެކަލާނގެ އިންސާނުންނަށް ދެއްވި ނއުމަތްތަކުގެ ތެރެއިން ވަރަށް މަތިވެރި ނިޢުމަތެއްކަމުގައި ހުޠުބާގައި ބުނެއެވެ. އެކަލާނގެ އަންގަވާފައިވާ ގޮތަށް މުދަލާއި، ފައިސާ ހޭދަކުރުމަކީ، ސުވަރުގެއަށް ވާޞިލްވުމުގެ މަގެއް ކަމުގައި ޚުޠުބާގައި ބުނެފައިވެއެވެ.\nމުދާ ހޭދަކުރުމުގައި އިސްރާފް ކުރުމަކީ ﷲ ނަހީކުރައްވާފައިވާ ކަމެއް ކަމުގައި ވެއެވެ. އިސްރާފުކުރުމަކީ ޙަރަމްކަންތައްތަކަށާއި، ވިޔާނުދާ ކަންތައްތަކަށް ބޭކާރުގޮތްގޮތަށް މުދާ ހޭދަކުރުންކަމުގައި ޚުޠުބާގައި ބުނެއެވެ. ހުއްދަވެގެންވާ ރަނގަޅު ކަންކަމުގައިވެސް ތިމާގެ އާމްދަނީ އާއި ލިބޭ މިންވަރާ އެކަށީގެންނުވާ ވަރަށް ޚަރަދުކުރުމަކީ ވެސް އިސްރާފް ކުރުމެވެ. އިސްރާފް ކުރާ މީހުންދެކެ ﷲ ލޯބިވެ ވޮޑިގެންނުވާކަން ޚުޠުބާގައި ބަޔާންކުރެއެވެ.\nއިސްރާފު ކުރުމަކީ، މުއުމިނުންގެ ސިފައެއް ނޫންކަމަށާއި، މުއުމިނުންގެ ސިފައަކީ ތިމާގެ އަތުގައިވާ އެއްޗަކުން ފުއްދައިގެން، އިޤްތިޞާދުކޮށްގެން ދިރިއުޅުމެވެ. ﷲ ތިމާއަށް ދެއްވި އެއްޗަކަށް ޝުކުރުވެރިވެ ދިރިއުޅޭ ފަރާތްތަކަށް ﷲ ތަޢާލާ ތަޢުރީފް ކުރައްވާކަން ޚުޠުބާގައި ބުނެފައިވެއެވެ.\nނަމެސް ހިތާމަޔާއެކު ފާހަގަކުރަންޖެހެނީ އަޅުގަނޑުމެންގެ ތެރެއިން ބައެއް ފަރާތްތަށް އަމަލުކުރަމުން އަންނަނީ އިޤްތިޞޯދު ކުރުމާއި ދެކޮޅު، އިސްރާފްކުރުމަށް ބާރު ލިބޭގޮތަށްކަން ފާހަގަކުރެވެއެވެ. ޔިމާގެ އާމްދަނީއަށް ނުވަތަ ތިމާއަށް ލިބޭ އެއްޗަކަސް ބެލުމެއް ނެތި ޚަރަދު ކުރަމުން ދެއެވެ، ޒަމާނީ ތަރައްޤީ އާއި ޓެކްނޮލޮޖީގެ މިޒަމާނުގައި، ބައެއް މީހުން ބާޒާރަށް އަލަށް ނުކުންނަހާ އެއްޗެއް ހޯދައެވެ. ދަރިންގެ ކުޅޭ ސާމާނު ފަދަ ތަކެތިވެސް، ހަލާކުވުމުގެ ކުރިން ގަނެދެއެވެ. އަނެއް ބަޔަކު ތިމާމެންގެ ފުދުންތެރިކަމާއި ތަނަވަސްކަން ނެތަސް، މީހުންގެ އަތުން ދަރަންޏަށް ފައިސާ ހޯދައިގެން ނުވަތަ ބޭންކުން ލޯނު ނަގައިގެން ނަމަވެސް، އެއްވެސް ޟަރޫރަތެއް ނެތް ބޮޑެތީ ޚަރަދުތައް އަންނަނީ ކުރަމުންނެވެ. މިއީ ވަރަށް ހިތާމަ ހުރި ކަމެއްގެ ގޮތުގައި ޚުޠުބާގައި ބުނެއެވެ.\nތިމާއަށް ލިބޭ އެއްޗަކުން ދިރިއުޅުމުގެ ޚަރަދުތައް ފޫނުބެއްދޭނަމަ، ކޮންމެހެން ބޭނުންވެއްޖެ ޙާލަތެއްގައި، ތިމާގެ ބޭނުންތައް ފުއްދުމަށްޓަކައި ދަރަންނަށް ފައިސާ ނެގުމަކީ ހުއްދަކަމެއް ކަމުގައި ޚުޠުބާގައި ބުނެއެވެ. އެހެން ނަމަވެސް ދަރަނި އަދާކުރުމަށް އަވަސްވެގަންނަން ޖެހޭކަމަށް ޚުޠުބާގއި ބުނެއެވެ.\nއިޤްތިޞާދުކޮށް، ތިމާއަށް ލިބޭ އެއްޗަކުން ފުއްދައިގެން ޚަރަދު ކުރުމަކީ އިސްލާމީ އިޤްތިޞާދުގެ އަސާސުކަން ޚުޠުބާގައި ބަޔާންވެފައި ވެއެވެ. އިޤްތިޞާދުކުރުމަކީ، ޚަަރަދުކުރުމުގައި މެދުމިންވަރަކަށް ޢަމަލުކުރުންކަން ޚުޠުބާގައި ބުނެއެވެ. މިއަދު އަޅުގަނޑުމެންގެ ތެރޭގައި، އިޤްތިޞާދުކުރުމާމެދު ހޭލުންތެރިކުރުވައި، ޒުވާނުންނަށް އެކަމުގެ ތަރުބިއްތުދޭން ޖެހެއެވެ. އެއޯ މައިންބަފައިންނާއި، ކަމާބެހޭ މަސްއޫލުވެރިންގެ ބޮލުގައި އެޅިފައިވާ ޒިންމާއެކެވެ، މުޖުތަމަޢު އިން ނަމޫނާދައްކައި، ފަހަށް ރައްކާކުރުމަކީ މުހިއްމު ކަމެއްކަން ޒުވާނުންނަށް އަންގައިދީ، އެގޮތަށް މަގުދައްކައި އިޤްތިޞާދުކުރުމަށް އާދަކުރުވުމަކީ މުހިންމުކަމެްގެ ގޮތުގައި ޚުޠުބާގައި ބުނެވިފައިވެއެވެ.\nދުނިޔެއަށް ކުރިމަތިވެފައިވާ ކޮވިޑް19 ގެ އާލަމި ވަބާގައި ޖެހި، ދުނިޔެއަށް ކުރިމަތިވެފައި ވަނީ އިޤްތިޞާދީގޮތުން ދަތި ހާލަތެކެވެ. މިފަދަ ދަތި ދަނޑިވަޅުގައިވެސް އަޅުގަނޑުމެން މުސްލިމުންގެ އީމާންކަމާއި، ޢަޤީޑާ ވަރަށް މުހިންމު ދައުރެއް އަދާކުރާކަން ޚުޠުބާގައި ބުނެވިފައިވެއެވެ. މިފަދަ ދަތި ހާލަތްތަކުގައިވެސް އަޅުގަނޑުމެން ހަނދާންކުރަންވީ އެންމެ މުހިންމު ކަމަކީ، ދުނިޔޭގައި ހިނގާ ކޮންމެ ކަމެއްވެސް ހިނގަނީ މާތްﷲގެ މަތިވެރިކަމާއި، ޙިކްމަތްވަންތަކަމުން ކަމެވެ. މިދުނިޔޭގައި ކުރިމަތިވާ ކޮންމެ ކަމަކީވެސް އެކަނލާގެ މިންވަރުފުޅުގެ ތެރެއިން ކުރިމަތިވާ ކަމެއްކަން ޚުޠުބާގައި ބުނެވިފައި ވެއެވެ.\nހުރިހާ ޚަލްޤުތަކުންނަށް ރިޒްޤު ދެއްވުން ﷲ ތަޢާލާވަނީ، އެކަލާނގެ ޒާތުފުޅަށް ކަނޑައަޅުއްވާފައެވެ. އެކަލާނގެ އެއްވެސް އަޅަކު ނިކަމެތި ނުކުރައްވާނެކަން ޚުޠުބާގައި ބުނެއެވެ، ދުނިޔެއަށް އުފަންވާ ކޮންމެ އިންސާނަކުވެސް އޭނާގެ މައިމީހާގެ ބަނޑުގައި އޮއްވާ، ހަތަރު ކަމެއް ލިޔުއްވާކަން ހަދިޘްތަކުން އެނގޭކަމަށް ޚުޠުބާގައި ބަޔާންކުރެއެވެ. އެ ހަތަރުކަމަކީ، އެމީހާގެ އުމުރާއި، ރިޒްޤާއި، އޭނާއަކީ ބާއްޖަވެރިއެއްކަން ނުވަތަ އާބާއްޖަވެރިއެއްކަމެވެ. ދުނިޔޭގައި އިންސާނާއަށް އޮތީ އެ ރިޒްޤް ހޯދުމުގައި ވަޞިލކަތްތަކުގެ ހިފައިގެން މަސައްކަތް ކުރުން ކަން މިއަދުގެ ޚުޠުބާގައި ބަޔާންކޮށްފައި ވެއެވެ.\nހުކުރު ޚުޠުބާ ދީން


Apple ge Team ah 300 Engineers ithurukurany - One Online\nއެޕަލް އައިފޯން ފެކްޓްރީ --- ފޮޓޯ: މެކް ރޫމާސް\nއެޕަލްގެ ޓީމަށް 300 އިންޖިނިއަރުން އިތުރުކުރަނީ\nއެޕަލް ކުންފުނިން އެކުންފުންނީގެ ޓެކްނިކަލް ޓީމަށް 300 އިންޖިނިއަރުން އިތުރުކުރަން ނިންމައިފިއެވެ.\nއެޕަލްއިން ވަނީ އިނގިރޭސިވިލާތުގެ ކޮމްޕިއުޓަރު ސާމާނު ވިއްކާ މަޝްހޫރު ކުންފުނި "ޑައިލޮގް ސެމީކޮންޑަކްޓަރ" އަށް 300 މިލިޔަން ޑޮލަރު ދޭން ނިންމައި އެކުންފުނީގެ ތަޖުރިބާކާރު 300 މުވައްޒަފުން އެޕަލް އަށް ގެންނަން ނިންމައިފައެވެ.\nޑައިލޮގްގެ ތަޖުރިބާކާރު އިންޖިނިއަރުންނަކީ ކޮންޕިއުޓަރު ޗިޕް ހެދުމުގެ ހުނަރުހުރި އިންޖިނިއަރުން ތަކެކެވެ. ޑައިލޮގްގެ ޓީމުން މިހާރުވެސް ބާރުގަދަ ސީ ޕީ ޔޫ ތައް ހަދަމުން ހަދަމުން އަންނައިރު އެކުންފުނިން ވަނީ އެކުންފުނީގެ އެކްސްކްލޫސިވް ސީ ޕީ ޔޫ ތަކެއް ހެދުމުގެ މަސައްކަތް ވެސް ފަށައިފައެވެ.\nއެޕަލް އިން މިހާރުވެސް ދަނީ ޑައިލޮގް ގެ އުފެއްދުންތައް އައިފޯން އަދި އައިޕެޑްގައި ބޭނުން ކުރަމުންނެވެ. އަދި ޑައިލޮގްގެ އިންޖިނިއަރުންނަކީ އެޕަލް ގެ އުފެއްދުންތައް އުފެއްދުމުގައި އަމަލީގޮތުންވެސް އެހީތެރިވާ ޓީމެކެވެ.


Townsville gai fen boduve,2meehun maru vejje – adduLIVE\nLast Updated: July 21, 17:45\nޓައުންސްވިލްގައި ފެންބޮޑުވެ ދެ މީހުން މަރުވެއްޖެ\nFeb 05, 2019, 15:45 އައިޝަތު ފަތުހީ\nޓައުންސްވިލްގައި ފެންބޮޑުވެފައި - ފޮޓޯ: އީޕީއޭ\nއޮސްޓްރޭލިއާގެ ކުއިންސްލެންޑް އަށް ކުރަމުންދާ ވިއްސާރައިގައި ޓައުންސްވިލް ސިޓީގައި ފެންބޮޑުވުމުގެ ސަބަބުން ދެ މީހުން މަރުވެފައިވާ ކަމަށް ރިޕޯޓްތައް ބުނެފި އެވެ.\nމަރުވެފައިވާ މީހުންގެ ހަށިގަނޑުތައް މިއަދު ފެނިފައި ވަނީ ޕާކެއް ކައިރިން ކަމަށް މަޢުލޫމާތު ލިބެއެވެ. އެމީހުންނާއި ބެހޭ އެއްވެސް މަޢުލޫމާތެއް ފުލުހުން މިހާތަނަށް ހާމަކޮށްފައި ނުވާއިރު، ލަފާކުރެވޭ ގޮތުގައި އެއީ ހޯމަ ދުވަހު ވީނުވީއެއް ނޭނގި ގެއްލިގެން ހޯދަމުން އައި އުމުރުން 21 އަހަރާއ 23 އަހަރުގެ ދެ ފިރިހެނުން ކަމަށެވެ.\nއޮފިޝަލުން ބުނާގޮތުގައި މިހާތަނަށް އެތައް ހާސް ގެތަކަށް ފެން ވަދެފައިވާ ކަމަށެވެ. ފާއިތުވި 10 ދުވަހުގެ ތެރޭގައި ޓައުންސްވިލް އަށް ވަނީ 3.3 ފޫޓަށް ވާރޭ ވެހިފައެވެ. އެއީ އަހަރު އެ ސަރަޙައްދައް ވެހޭ ވާރޭގެ މިންވަރެވެ.\nއާދިއްތަ ދުވަހުން ފެށިގެން މިހާތަނަށް ފެންބޮޑުވުމުގެ ސަބަބުން ތަންތަނުގައި ތާށިވެފައި ތިބި 19 މީހަކު ވަނީ ސަލާމަތްކޮށްފަ އެވެ.\nފެންބޮޑުވުމުގެ ސަބަބުން މިހާތަނަށް 1،100 އަށްވުރެ ގިނަ މީހުން އެހެން ސަރަޙައްދުތަކަށް ބަދަލުކޮށްފައިވާއިރު، ހާލުގައި ޖެހިފައިވާ މީހުން އުސް ސަރަޙައްދުތަކަށް ބަދަލުކުރުމުގައި ބޯޓުތަކާއި ހެލިކޮޕްޓަރުތަކުގެ ބޭނުން ދަނީ ކުރަމުންނެވެ.\nމީގެ އިތުރުން މަގުތަކުގައި ފެންބޮޑުވުމުގެ ސަބަބުން ހަރުފައާއި ކިނބޫ ވެސް ފެންނަމުންދާތީ އެކަމަށް ސަމާލުވުމަށް ވެސް ކަމާއިބެހޭ ފަރާތްތަކުން ވަނީ އަންގާފައެވެ.\nކުއީންސްލެންޑްގެ އެންވަޔަރަމެންޓް މިނިސްޓަރ ވިދާޅުވި ގޮތުގައި މަގުތަކުގައި ކިނބޫ އުޅޭތަން ފެންނަމުންދާ ކަމަށާއި، ފެން ހިކޭއިރު، އާދަޔާ ޚިލާފު ތަންތަނުގައި ކިނބޫ ތިބުމަކީ އެކަށީގެންވާ ކަމެއް ކަމަށެވެ. އަދި ހަރުފަތަކަކީ ވެސް ވަރަށް މޮޅަށް ފަތަން ދަންނަ އެއްޗެހި ކަމަށާއި، ކުއްލިއަކަށް ހަރުފަ ފެނުމުގެ ފުރުސަތު ވެސް މިދުވަސްވަރު ބޮޑު ކަމަށެވެ.\nކުރިއަށް އޮތް ދުވަސްތަކުގައި ވެސް ވާރޭވެހޭނެ ކަމަށް ލަފާކުރާއިރު، ޓައުންސްވިލްގެ ފުލުހުން ވަނީ ފެންބޮޑުވުމުގެ ސަބަބުން ކުރިމަތިވެދާނެ ނުރައްކަލަކަށް ސަމާލުވުމަށް ރައްޔިތުންނަށް އަންގާފައެވެ.


Parking slot ge massala ACC ah\nޕާކިން ސްލޮޓްގެ މައްސަލަ އޭސީސީއަށް\nސަލްމާން މިސްކިތް ސަރަހައްދުގައި މާލެ ސިޓީ ކައުންސިލުން ހަދާފައިވާ ޕާކިން ޒޯންތައް: ޕާކިން ޒޯންތައް ކުއްޔަށް ދޫކުރި ގޮތުގެ މައްސަލައެއް އޭސީސީއަށް --- ފޮޓޯ: އަވަސް\nމާލޭގެ އެކި ސަރަހައްދުތަކުގެ ޕާކިން ޒޯންތަކުގައި ކުއްޔަށް ދޫކުރަން ކަނޑައަޅާފައިވާ ޖާގަތައް ލިބުނު މީހުން ކަނޑައެޅުމުގައި އަމަލުކޮށްފައިވަނީ ރަނގަޅަށް ނޫން ކަމަށް ބުނެ އެ މައްސަލަ އޭސީސީއަށް ހުށަހަޅައިފި އެވެ.\nމާލޭގެ ޕާކިންގެ މައްސަލަ އަށް ހައްލު ހޯދުމަށް މާލޭ ސިޓީ ކައުންސިލުން ސްލޮޓް ކުއްޔަށް ދޫކުރަން ނިންމައި ހުޅުވާލި ފުރުސަތުގައި ކުރިމަތިލި ފަރާތްތަކުގެ ތެރެއިން ސްލޮޓު ލިބޭ މީހުން ހޮވުމަށް ގުރުއަތުލުން ބޭއްވީ މިދިޔަ އާދިއްތަ ދުވަހު އެވެ. ނަމަވެސް ކައުންސިލުން މީހުން ހޮވަން އަމަލުކުރި ގޮތާއި މެދު ބައެއް އާންމުން ވަނީ ހިތްހަމަނުޖެހުން ފާޅުކޮށްފަ އެވެ.\nޖާގަތައް ލިބުނު މީހުން ކަނޑައަޅާފައިވަނީ ރަނގަޅަށް ނޫން ކަމަށް ބުނެ އެ މައްސަލަ ބަލައިދިނުމަށް އިއްޔެ އޭސީސީއަށް ހުށަހަޅާފައިވާ ކަމަށް އެކޮމިޝަންގެ މީޑިއާ އޮފިޝަލު އަވަސް އަށް ޔަގީންކޮށްދިނެވެ. އަދި އެ މައްސަލަ އޮތީ ޕްރިލިމިނަރީ މަރުހަލާގައި ކަމަށާއި ތަހުގީގު ކުރާނެ މައްސަލައެއްތޯ ބެލުމުގެ މަސައްކަތް ކުރަމުންދާ ކަމަށެވެ.\nމާލޭގެ 10 ސަރަހައްދެއްގައި ހަދާފައިވާ 211 ޕާކިން ޒޯން ކުއްޔަށް ދިނުމަށް ހުޅުވާލުމުން 969 މީހަކު ވަނީ ކުރިމަތިލާފައި ވެއެވެ.\nއެންމެ ގިނަ ޖާގަ ހުޅުވާލީ ސަލްމާން މިސްކިތް ކައިރީގައިވާ ޒޯނުންނެވެ. އެ ސަރަހައްދުން 58 ޖާގަ ކުއްޔަށް ދޭން ނިންމާފައިވެ އެވެ. ދެވަނަ އަަށް އެންމެ ގިނަ ޖާގަ ކުއްޔަށް ދޫކުރަން ނިންމީ ވައިދެރިހިނގުމުންނެވެ. އެ ސަރަހައްދުން 44 ޖާގަ ކުއްޔަށް ދޫކުރާނެ އެވެ. މީގެ އިތުރުން ރާދަފަތި ހިނގުމުން 21 ޖާގަ، ހިލާލީމަގު، އަމީނީމަގުން ފެށިގެން ދެކުނު އިރުމަތިފަޅިން 20 ޖާގަ، ކުރެދިގޯޅިން 10 ޖާގަ، ހިލާލީމަގު، އަމީނީމަގު އިރުމަތީ ފަޅި -- ސްޓޭޑިއަމް ފަޅީގައި 10 ޖާގަ، ސޮލާހުއްދީން ޕާކިން ޒޯނުން 10 ޖާގަ އަދި އަލިމަސް ކާނިވާ ސަރަހައްދުން ހަ ޖާގަ ކުއްޔަށް ދޫކުރުމަށްވެސް ނިންމާފައިވެ އެވެ. ޕްރައިވެޓް ކާރުތައް ޕާކުކުރުމަށް ޗައިނާ އެމްބަސީ ކުރިމަތިން އާޓިފިޝަލް ބީޗް ޕާކިން ޒޯނުން 24 ޖާގަ ކުއްޔަށް ދިނުމަށްވެސް ނިންމާފައިވެ އެވެ.\nޕާކިން ޖާގަ ލިބުނު ޕްރައިވެޓް ކާރުތަކުގެ ވެރިފަރާތްތަކުން މަހަކު 1،000 ރުފިޔާ ކައުންސިލަށް ދައްކަންޖެހެ އެވެ. އެކަމަކު ކޮވިޑް ހާލަތު އުވާލުމުން އެ އަދަދު 1،500 ރުފިޔާ އަށް ބޮޑުކުރުމަށް މާލެ ސިޓީ ކައުންސިލުން ވަނީ ނިންމާފަ އެވެ. ޓެކްސީ ބާއްވަން ޕާކިން ޖާގަ ލިބުނު މީހުން ދައްކަންޖެހޭނީ މަހަކު 750 ރުފިޔާ އެވެ.\nޝިފާގެ މައްސަލަ އަނބުރާ ފޮނުވާލައިފި\nމޭޔަރު ޝިފާގެ މައްޗަށް ދައުވާކުރަން ފޮނުވައިފި


އެމްޑީޕީގެ ވިސްނުމާއި ރޮޒައިނާ ޚިލާފު: “އެންމެން ގޯހެއް ނުވާނެ!” – Dhen.mv\nއެމްޑީޕީގެ ވިސްނުމާއި ރޮޒައިނާ ޚިލާފު: "އެންމެން ގޯހެއް ނުވާނެ!"\nJune 15, 2020 - 8:53 pm\nރައްޔިތުންގެ މަޖިލީހުގެ މިއަދުގެ ޖަލްސާގައި ފުލުހުންގެ ބިލަށް ބަހުސް ކުރައްވަމުން އެމްޑީޕީގެ ބައެއް މެމްބަރުން ވަނީ ފުލުހުންނަކީ "ކުއްތާ" ތަކެއްގޮތަށް ރައްޔިތުންގެ ގަޔަށް އަރައިގަންނަ ބައެއްގެ ގޮތުގައި ސިފަކުރައްވާފައެވެ.\nއެމްޑީޕީގެ ބައެއް މެންބަރުން ވިދާޅުވި އެބަސްތަކާއި ދެކޮޅު ހައްދަވަމުން މަޖިލިހުގެ އައްޑޫ މީދޫ ދާއިރާގެ މެންބަރު ރޮޒައިނާ އާދަމް ފުލުހުންގެ ދިފާއުގައި ވާހަކަ ދައްކަވަމުން ވިދާޅުވީ ކޮންމެ ތަނެއްގައި ވެސް ތިބޭ އެންމެން ގޯހެއް ނުވާނެ ކަމަށެވެ.\nމިކަމާއި ގުޅޭގޮތުން ރޮޒައިނާ ކުރެއްވި ޓްވީޓެއްގައި ވިދާޅުވީ ފުލުހުން ވިޔަސް، އެމްއެންޑީއެފް ވިޔަސް، ރައްޔިތުންގެ މަޖިލިސް ވިޔަސް އަދި އެހެން ތަނެއް ވިޔަސް އެތަނެއްގައި ތިބޭ އެންމެން ގޯހެއް ނުވާނެ ކަމަށެވެ.\n"ކުރަންވީ ކަމަކީ ނިޒާމް ވަރުގަދަކޮށް ފިޔަވަޅު އަޅަންޖެހޭ ބަޔަކާއިމެދު ފިޔަވަޅު އެޅުން. މުޅި މުއައްސަސާ ގޯސްކޮށްފަ ވާހަކަ ދެއްކުން ގޯސް" ރޮޒައިނާ ވިދާޅުވިއެވެ.


JSC ga huri massala thah olhun filuvumah majileehuge committee in ninmaifi | Mihaaru\nޖޭއެސްސީގެ ރައީސް އަދި ސުޕްރީމް ކޯޓުގެ ފަނޑިޔާރު އަބްދުﷲ އަރީފާއި ޖޭއެސްސީގެ މެމްބަރު އަދި ސުޕްރީމް ކޯޓުގެ ފަނޑިޔާރު ޑރ. އަހުމަދު އަބްދުﷲ ދީދީ. -- ފޮޓޯ: މިހާރު\n12 ޖޫން 2019 - 16:34 17 comments\nޖުޑިޝަލް ސާވިސް ކޮމިޝަން (ޖޭއެސްސީ) ގައި ނުހިނގާ ހުރި މައްސަލަތަކަކީ ކޮބައިތޯ ބެލުމަށްޓަކައި އެ ކޮމިޝަންގެ މެމްބަރުން ރައްޔިތުންގެ މަޖިލިހުގެ ޖުޑިޝަރީ ކޮމިޓީ އަށް ހާޒިރު ކުރަން ނިންމައިފި އެވެ.\nޖުޑީޝަރީ ކޮމިޓީގެ މުގައްރިރު މާފަންނު އުތުރު ދާއިރާގެ މެމްބަރު އަދި އެމްޑީޕީގެ ސްޕޯކްސްޕާސަން އިމްތިޔާޒް ފަހުމީ (އިންތި) "މިހާރު" އަށް ވިދާޅުވީ ޖޭއެސްސީގެ މަސައްކަތްތައް ގޮސްފައިވާ ހިސާބު ބަލައިލުމަށް ކޮމިޝަންގެ މެމްބަރުން މަޖިލިހަށް ހާޒިރު ކުރާނީ މާދަމާ ރޭ ކަމަށެވެ. އެކަމަކު، އެ ކޮމިޓީ އަށް ހާޒިރު ކުރަނީ ކޮމިޝަންގެ ކިތައް މެމްބަރުން ކަމެއް އޭނާ ވިދާޅެއް ނުވެ އެވެ.\nއިންތި ވިދާޅުވީ ފަނޑިޔާރުން ޗުއްޓީ ނެގުމާ ބެހޭ މައުލޫމާތު ޖޭއެސްސީއާ ހިއްސާ ކުރަމުންދޭތޯ އާއި އެކަމުގެ އުސޫލެއް އޮތްތޯ ބެލުމަށް ވެސް ކޮމިޓީގެ މެމްބަރުން ނިންމަވާފައިވާ ކަމަށެވެ. ޖޭއެސްސީގެ މެމްބަރުން އެމްޑީޕީގެ ކޮންޓްރޯލް އޮންނަ ކޮމިޓީ އަށް ހާޒިރު ކުރަން ނިންމީ މެމްބަރުންގެ އިއްތިފާގުންނެވެ.\nފަނޑިޔާރުންނާ ގުޅޭ ޝަކުވާތައް ބަލައި، ފިޔަވަޅު އެޅުމާއި ފަނޑިޔާރުން ރެގިއުލޭޓް ކުރުން ގާނޫނުއަސާސީން ހަވާލުކުރީ ޖޭއެސްސީއާ އެވެ. ޖޭއެސްސީގައި ފަނޑިޔާރުންނާއި ރައްޔިތުންގެ މަޖިލިހުންނާއި ވަކީލުންނާއި އާންމުންގެ ތެރެއިން އައްޔަން ކުރައްވާ ބޭފުޅުންގެ ގޮތުގައި 10 މެމްބަރުން ތިއްބަވަ އެވެ.\nފަނޑިޔާރުން ފިޔަވައި ޝަރުއީ ދާއިރާއާ ގުޅުން ހުރި ކަންކަން ބެލުމުގެ ބާރު ރައްޔިތުންގެ މަޖިލިހުން ހަވާލުކޮށްފައި ވަނީ ޖުޑިޝަރީ ކޮމިޓީއާ އެވެ.\nއެގޮތުން ޖުޑިޝަލް ސާވިސް ކޮމިޝަން (ޖޭއެސްސީ) އާއި ޑިޕާޓްމަންޓް އޮފް ޖުޑިޝަލް އެޑްމިނިސްޓްރޭޝަން (ޑީޖޭއޭ) އާއި ޕްރޮސެކިއުޓާ ޖެނެރަލް އޮފީހާއި އެޓާނީ ޖެނެރަލް އޮފީހާއި ވަޒީފާއާ ބެހޭ ޓްރައިބިއުނަލް އާއި މޯލްޑިވްސް އާބިޓްރޭޝަން ސެންޓަރުގެ ކަންކަން ބެލުން ކޮމިޓީގެ މަސްއޫލިއްޔަތުގެ ތެރޭގައި ހިމަނާފައިވެ އެވެ. އަދި މި ނޫން ވެސް ޝަރުއީ ދާއިރާއާ ގުޅޭ ކަންކަން ބަލަން ހިމެނި އެވެ.\nއިތުރު ލިޔުންތައް ރައްޔިތުންގެ މަޖިލިސް މަޖިލީހުގެ މެމްބަރުން ޖުޑީޝަލް ސާވިސް ކޮމިޝަން މެމްބަރު އިމްތިޔާޒް ފަހުމީ ޖުޑީޝަރީ ކޮމިޓީ (ރައްޔިތުންގެ މަޖިލިސް)


ސައުތު އޭޝިއަން އެތުލެޓިކްސް ކައުންސިލް މީޓިން\nސައުތު އޭޝިއާ އެތުލެޓިކްސް ފެޑެރޭޝަންގެ ކައުންސިލް މީޓިން ޑިސެމްބަރ 10ވަނަ ދުވަހު އައްޑޫ ސިޓީގައި ބާއްވާގޮތަށް ވަނީ ހަމަޖެހިފައެވެ. ކައުންސިލް މީޓިންގ ގައި ނޭޕާލް ފިޔަވައި ސައުތު އޭޝިއާގެ7ގައުމުން ބައިވެރިވާގޮތަށް ވަނީ ހަމަޖެހިފައެވެ.\nސައުތު އޭޝިއާ ކައުންސިލް މީޓީން ބާއްވާގޮތަށް ހަމަޖެހިފައިވަނީ ފަތުރުވެރިކަމުގެ ދާއިރާއިން ގިނަވަނަތަކެއް ހޯދަމުން އަންނަ އީކްއޭޓަރ ވިލެޖްގައެވެ.\nރާއްޖޭގައި ބާއްވާ ސައުތު އޭޝިއާ ކައުންސިލް މީޓިންގ ގައި 2018 ވަނަ އަހަރު މިސަރަޙައްދުގައި ބާއްވާ މުބާރާތްތަކާއި މުބާރާތްތަކުގެ ތާރީޚްތައް ކަނޑައަޅާގޮތަށްވަނީ ހަމަޖެހިފައެއެވެ. އަދި ސައުތު އޭޝިއާ އެތުލެޓިކްސް ފެޑެރޭޝަންގެ އަސާސީގަވާޢިދަށް ގެނެވޭ އިސްލާޙްތަކާއެކު އަސާސީ ގަވާޢިދު ފާސްކުރާނެއެވެ.\nސައުތު އޭޝިއާގެ ކައުންސިލް މީޓީން ރާއްޖޭގައި ބާއްވާއިރު، އެންމެ ފަހުން ބޭއްވުނު ސައުތު އޭޝިއާ އެތުލެޓިކްސް ފެޑެރޭޝަންގެ އިންތިޚާބްގައި އެ ފެޑެރޭޝަންގެ ނާއިބް ރައީސްގެ މަގާމަށް ރާއްޖޭގެ އެތުލެޓިކްސް އެސޯސިއޭޝަންގެ ރައީސް މުޙައްމަދު ޠަލާލް ވަނީ އިންތިޚާބް ކުރެވިފައެވެ.\nމި މީޓީން ރާއްޖޭގައި ބޭއްވިގެން މިދަނީ ކުޅިވަރާ ބެހޭ ވުޒާރާއާއި އީކްއޭޓަރ ވިލެޖްގެ އެހީތެރިކަމާއެކުގައެވެ.


ދުވާ ކޮންމެ ގަޑީއިރަކަށް އުމުރަށް ހަތް ގަޑީއިރު އިތުރުވޭ:...\nދުވާ ކޮންމެ ގަޑީއިރަކަށް އުމުރަށް ހަތް ގަޑީއިރު އިތުރުވޭ: ސައިންސްވެރިން\nހިނގުންވެސް ބައިސްކަލް ދުއްވުންވެސް ރަނގަޅު\nކޮންމެ ދުވަހަކު ދުވާކަށް ނުޖެހޭ\nދުވާ ސްޕީޑް މުހިންމެއް ނޫން\n20 އޭޕްރިލް 2017 | ބުރާސްފަތި 15:06\nޝެރަޓަން މޯޅްޑިވްސްގައި 2015 ވަނަ އަހަރު ބޭއްވި ދުވުމެއްގެ ތެރެއިން\nކިތަންމެ މަޑުން ދުވިޔަސް މައްސަލައެއް ނެތެވެ. އެމެރިކާގެ އެމެރިކާގެ އައޯވާ ސްޓޭޓް ޔުނިވަސިޓީގެ ސައިންސްވެރިން ބުނަނީ ދުވާ ކޮންމެ ގަޑީއިރަކަށް އުމުރަށް ހަތް ގަޑީއިރު އިތުރުވާނެ ކަމަށެވެ.\nމި ދިރާސާއަކީ 2014 ވަނަ އަހަރު އެމެރިކަން ކޮލެޖް އޮފް ކާޑިއޮލޮޖީ މަޖައްލާގައި ޝާއިއު ކުރި ދިރާސާގެ އަލީގައި އިތުރަށް ކުރެވުނު ދިރާސާއެކެވެ. ކުރިން ކުރި ދިރާސާގައި، 55،000 ބޮޑެތި މީހުން ބޭނުންކޮށްގެން އެއްކުރި މައުލޫމާތުން ހާމަވި ގޮތގައި އެންމެ7މިނެޓް ހާއިރު ކޮންމެ ދުވަހަކު ދުވެލި ކަމުގައި ވިޔަސް ހިތުގެ ބައްޔެއްގައި މަރުވުމުގެ ރިސްކު ކުޑަވެގެން ދެއެވެ.\nކުރީގެ ދިރާސާގެ މައްޗަށް އެއްޓީމަކުން ފަހުން މި ކުރި ދިރާސާ ޝާއިއު ކޮށްފައިވަނީ ޕްރޮގްރެސް އިން ކާޑިއޯވެސްކިއުލަރ ޑިޒީސްގައެވެ. މި ދިރާސާގައި ހާމަވެފައިވަނީ، ދުވުމުގެ ނަތީޖާއެއްގެ ގޮތުން ހިތުގެ ބަލީގައި އަވަހަށް މަރުވުމުގެ ފުރުސަތު 40 އިންސައްތަ ކުޑަވެގެންދާ ކަމަށެވެ.\nދިގު އުމުރެއްގެ އުއްމީދުގައި ދުވާ ނަމަ، އަދި މާ ރަނގަޅު އެހެން ވާހަކައެއްވެސް މި ދިރާސާއިން ފާހަގަ ކޮށްފައިވެއެވެ. ކޮންމެ ދުވަހަކު ދުވާކަށް ނުޖެހެއެވެ. މީގައި އެންމެ ފައިދާ ހުރި ގޮތް ކަމަށް ސައިންސްވެރިން ބުނަނީ ހަފްތާއަކަށް އެއް ގަޑީއިރުގެ ދުވުމެއް ފުރިހަމަ ކުރުމެވެ.\nހަފްތާއަކު އެއްގަޑީއިރު ދުވާ މީހަކަށް އޭނާ ދުވާ ކޮންމެ ގަޑީއިރަކަށް ހަތް ގަޑީއިރު އުމުރަށް އިތުރުވާނަމަ، ދުނިޔޭގައި އުޅެން އިތުރު ތިން އަހަރު އެމީހަކަށް ލިބޭނެއެވެ. އެއީ ލައްކަ އިތުރު ކަންކަން ދުނިޔޭގައި ކުރެވޭނެ ވަގުތެވެ.\nމި ދިރާސާގައި ބުނެފައިވަނީ، ހިނގުމާއި ބައިސްކަލު ދުއްވުންވެސް އެއީ ހިތުގެ ބަލީގައި އަވަހަށް މަރުވުމުގެ ފުރުސަތު ކުޑަކޮށްދޭ ރަނގަޅު ކަސްރަތުތައް ކަމުގައެވެ.\nދުވުމުގެ ސަބަބުން އުމުރު ދިގުވެގެންދާނެ ކަމަށް ދިރާސާއިން ހާމަވި ނަމަވެސް ދުވުމަކީ ތާއަބަދަށް މީހާ ދުނިޔޭގައި ދެމިހުންނާނެ ކަމެއް ނޫންކަމަށް ދިރާސާގައި އިސްކޮށް މަސައްކަތް ކުރި ސައިންސްވެރިޔާ ޑރ. ލީ ހާމަކުރެއްވިއެވެ. އަދި ދުވުމުގެ ސަބަބުން އުމުރަށް ގިނަވެގެން އިތުރުވާނީ ތިން އަހަރު ކަމަށްވެސް ޑރ. ލީ ވިދާޅުވިއެވެ.\n20 އޭޕްރިލް 2017 | ބުރާސްފަތި 20:13


Guest House thah alun hulhuvai hidhumai fashaifi - vNews.mv\nމާފުށްޓަށް އައި ފަތުރުވެރިންގެ ފުރަތަމަ ގްރޫޕަށް މަރްހަބާކިޔަނީ:\nއެތައްމަހަކަށްފަހު ގެސްޓްހައުސްތައް އަލުން ހުޅުވައި ޚިދުމަތް ފަށައިފި\nސައިފް އަޒްހަރު 15 October 2020, 14:30\nކޮވިޑް-19 ބަލިމަޑު ހާލަތާ ގުޅިގެން ގާތްގަނޑަކަށް ހަމަސްދުވަހުގެ މެދުކެނޑުމަކަށްފަހު ރާއްޖޭގެ ރަށްރަށުގެ ގެސްޓްހައުސްތައް ހުޅުވައި މިއަދު ޚިދުމަތްދޭން ފަށައިފިއެވެ.\nގެސްޓްހައުސްތައް މިއަދު އަލުން މި ހުޅުވީ، ސިއްހީ ގައިޑްލައިންތަކާ އެއްގޮތަށް ގެސްޓްހައުސްތަކުގައާއި، އަދި ގެސްޓްހައުސްތައް ހުންނަ ރަށްރަށުގައިވެސް ޚާއްސަ ފިޔަވަޅުތަކެއް އެޅުމަށް ފަހުގައެވެ.\nއަދި ގެސްޓްހައުސްތައް އަލުން ޚިދުމަތަށް މި ހުޅުވާލީ، ޕޮޒިޓިވް ކޭސްތައް މަދުކުރުމަށް ސަރުކާރާއި، އާންމު ފަރާތްތަކުންވެސް ކުރި ބުރަ މަސައްކަތްތަކަށް ފަހުގައެވެ.\nގެސްޓްހައުސްތަކުގެ ޚިދުމަތްތައް މިއަދު އަލުން ފެށިއިރު، ރާއްޖޭގައި ގިނަ އަދަދަކަށް ގެސްޓްހައުސްތައް ހުންނަ ކ. މާފުށްޓަށް ދިޔަ ފުރަތަމަ ފަތުރުވެރިންނަށް މަރްހަބާ ކިއުމަށް ޚާއްސަ ރަސްމިއްޔާތެއް މިއަދު ވަނީ ބާއްވާފައެވެ.\nމާފުށީ ކައުންސިލާއި، މާފުށީގައި ހުންނަ ގެސްޓްހައުސްތަކުން ދިން ދައުވަތަކަށް މިރަސްމިއްޔާތުގައި މިނިސްޓަރ އޮފް ޓޫރިޒަމް ޑރ. އަބްދުﷲ މައުސޫމްވެސް ބައިވެރިވެވަޑައި ގެންނެވިއެވެ.\nމާފުށީގައި ބޭއްވި ރަސްމިއްޔާތުގައި ޓޫރިޒަމް މިނިސްޓަރ ޑރ. އަބްދުﷲ މައުސޫމް ބައިވެރިވެވަޑައި ގަންނަވަނީ:\nރާއްޖޭގެ ރަށްރަށުގައި ހިންގާ ގެސްޓްހައުްތައް އަލުން ހުޅުވާލިއިރު، ޖުމައިމަހުގެ 15 ވަނަ ދުވަހު ރާއްޖޭގެ ބޯޑަރު ހުޅުވައި، ބޭރުގެ ފަތުރުވެރިންނަށް ރާއްޖެ އައުމުގެ ފުރުސަތުވަނީ ހުޅުވާލާފައެވެ. އެހެންނަމަވެސް، މީހުން ދިރިއުޅޭ ރަށްރަށުގައި ހުންނަ ގެސްޓްހައުސްތައް ހުޅުވާނުލައި މަޑުޖައްސާލީ ބަލީގެ ހާލަތު ހުރިގޮތުންނެވެ.\nއެގޮތުން، ރަށްރަށުގެ ރައްޔިތުންނާއި އަދި ފަތުރުވެރިންގެވެސް ސިއްހީ ރައްކާތެރިކަމަށް ގެސްޓްހައުސްތަކުގައާއި، ގެސްޓްހައުސްތައް ހުންނަ ރަށްރަށުގައިވެސް ޚާއްސް ފިޔަވަޅުތަކެއް އަޅާފައިވާއިރު ޑިރެކްޓަރ ޖެނެރަލް އޮފް ޕަބްލިކް ހެލްތު މައިމޫނާ އަބޫބަކުރު އިއްޔެވަނީ، ލޯކަލް ޓޫރިޒަމްގެ ޚިދުމަތްދޭ ރަށްރަށުގައި އާންމުން ގެއިން ބޭރުގައްޔާއި އާންމު ތަންތަނުގައި އުޅޭއިރު އަނގަޔާއި ނޭފަތާއި ދަތްދޮޅި ނިވައިވާގޮތަށް މާސްކް އެޅުމަށްވެސް އަންގަވާފައެވެ.\nގެސްޓްހައުސް ރާއްޖެ ޓޫރިޒަމް މިނިސްޓަރު އަބްދުﷲ މައުސޫމް


Heki Nathaalaa Meehunah Libey Adhabu Bodu Kuran Jehey - Mariya - Vaguthu\nހެކި ނައްތާލާ މީހުންނަށް ލިބޭ އަދަބު ބޮޑުކުރަން ޖެހޭ - މާރިޔާ\nއެމްޑީޕީގެ ގައުމީ މަޖިލީހުގެ ޖަލްސާއެއްގައި މާރިޔާ ބައިވެރިވެ ވަޑައިގަންނަވަނީ – ވަގުތު އިމޭޖްސް: އަމީން ފަހްމީ\nހެކި ނައްތާލާ މީހުންނަށް ލިބޭ އަދަބު ބޮޑުކުރަން ޖެހޭ ކަމަށް އިންތިހާބީ ރައީސް އިބްރާހިމް މުހައްމަދު ސޯލިހްގެ ތަރުޖަމާނު މާރިޔާ އަހްމަދު ދީދީ ވިދާޅުވެއްޖެއެވެ.\nމާރިޔާ ކުރެއްވި ޓްވީޓެއްގައި ވިދާޅުވީ ރާއްޖޭގައި ކަރޮޕްޝަން އަށަގެންފައިވާ ވަރަށް ބަލާއިރު ކޮރޮޕްޝަނަށްވުރެ، ކަރޮޕްޝަން ސާބިތުކުރުމަށް ބޭނުންވާ ހެކި ނައްތާލާ މީހާއަށް ދޭ އަދަބު ބޮޑު ކުރަން ޖެހޭ ކަމަށެވެ.\nMi Raajjeyga corruption ashaganfaavaa minvarah balaairu corruption sabithu kurumah beynun hifidhaane heki natthaalaifinama ekushah libey adhab bodu kuranjehey. UK gai vakkamah libey adhabahvure vagu mudha gane vikkan ulhun kushakah hadhaa adhab bodu kureema vakkan madhuvi.\n— Mariya Didi ? (@MariyaDidi) October 18, 2018\n"އިނގިރޭސި ވިލާތުގައި ވައްކަން ގިނަވެގެންގޮސް ވައްކަން ކުރާ މީހުންނަށް ލިބޭ އަދަބަށްވުރެ ވަގު މުދާ ގަނެ ވިއްކާ މީހުންގެ އަދަބު ބޮޑު ކުރުމުން ވައްކަން މަދުވެގެންދިޔަ" މާރިއާ ވިދާޅުވިއެވެ.\nމާރިޔާ މިހެން ވިދާޅުވީ ރައީސް ޔާމީން ހިންގަވާފައިވާ ބައެއް ކަރޮޕްޝޗަން ތަކާއި ގުޅޭ ލިޔެކިއުންތަކާއި ނައްތާލަން އުޅޭ ކަމަށް އިދިކޮޅު ފަރާތްތަކުން ބުނެ ދައުލަތުގެ މުއައްސަސާތަކަށް އެކަން ހުއްޓުވައި ދިނުމަށްވެސް އެދިފައި ވަނިކޮށެވެ.\nއިދިކޮޅު ފަރާތްތަކުން ދަނީ ރައީސް ޔާމީން އާއި މިސަރުކާރުގެ އިސްވެރިންގެ މައްޗަށް ހިޔާނާތުގެ ބޮޑެތި މައްސަލަތަކެއްގައި ތުހުމަތު ކުރަމުންނެވެ.\nއެމްއެމްޕީއާރުސީގެ ކޮރަޕްޝަނަކީ ފަހުގެ ތާރީޚެއްގައި ފެންމަތިވި ކޮރަޕްޝަންގެ އެންމެ ބޮޑު މައްސަލަ އެވެ. އެތަނުގެ އޮޑިޓް ރިޕޯޓް ބުނާގޮތުން ދައުލަތަށް ލިބެންޖެހޭ 1.22 ބިލިއަން ރުފިޔާ ވަނީ އަމިއްލަ ފަރާތްތަކުގެ އެކައުންޓަތަކަށް ޖަމާކޮށްފަ އެވެ.\nއަދި ދާދި ފަހުން ރައީސް ޔާމީންގެ އަމިއްލަ އެކައުންޓަކަށް 22 މިލިއަން ރުފިޔާ ރިޔާސީ އިންތިހާބުގެ ތެރޭގައި ޖަމާކުރި މައްސަލައެއް އެމްއެމްއޭއިން ވަނީ ފުލުހުންނަށް ހުށަހަޅާފައެވެ. އެ މައްސަލަ އަނބުރާ ނަގާފައިވާ ކަމަށް ރައީސްގެ ތަރުޖަމާނު ވިދާޅުވި ނަމަވެސް އެމްއެމްއޭއިން އެކަން ވަނީ ދޮގުކޮށްފައެވެ.\nއިދިކޮޅު ފަރާތްތަކުން މިސަރުކާރަށް ކޮރަޕްޝަން އާއި ހިޔާނާތުގެ ބޮޑެތި ތުހުމަތު ތަކެއް ކުރަމުން ދާއިރު ރައީސް ޔާމިންގެ ސަރުކާރުން ކޮށްފަހުރި ވައްކަމާ ކޮރަޕްޝަންގެ މައްސަލަތަށް އިދުކޮޅު އިއްތިހާދުގެ ވެރިކަމުގެ ފުރަތަމަ ދެއަހަރު ތެރޭ ބަލާނެކަމަށް އިތިހާބީ ރައީސް އިބްރާހިމު މުހައްމަދު ސޯލިހު ވަނީ މީގެ ކުރިން ވިދާޅުވެފައެވެ.\nތިޔައީ ޗެއަރ ހަސަންލަތީފު ރައީސް ޔާމީނު ފިއްލަވަން އުޅޭކަމަށް ބުނެ ހެދި ދޮގުކަހަލަ ބޮޑު ދޮގެއް! /ނަމަވެސް ގާނޫނު އަސާސީގެ ހުރުމަތް ކަޑައި އެ ފޮތުގެ މައްޗަށް ފައިން އަރާ މީހުންގެ އަދަބުވެސް ބޮޑުކުރަން ގާނޫނު އަސާސީގެ މައްޗަށް ފައިންއެރި މަންޒަރަކީ ރާއްޖޭގެ އެންމެންނަށް ފެންނަގޮތައް ޓިޥީއިން ލައިވްކުރި މަންޒަރެއް! ތިޔަބުނާކަހަލަ ބުހުތާން ދޮގުވާހަކައެއްނޫން މިކަމާ މާރިޔާ ބުނަނީ ކީކޭތޯ!\nއޮކްޓޯބަރ 18, 2018 11:04\nތިޔައަދަބު އެންމެފުރަތަމަ ދޭންޖެހޭނީ އެމް.ޑީ.ޕީ މީހުންނަށް.\nއޮކްޓޯބަރ 18, 2018 11:15\nވީއިރު އިލެކްޝަނުގައިހުރި ހެކިތައް ނަތާލި މީހުންނައް އެންމެފުރަތަމަ އަދަބުދޭނީ ދެއްތޯ؟\nއޮކްޓޯބަރ 18, 2018 11:16\nޙަގީގަތަށް ބުނަންޏާ ހެކިނަތްތާލާތޯ ބަލަންޖެހޭކަމާއި އެކަމާބެހޭގޮތުމް ތިހާހުށިޔާރުވެ ވާހަކަ ދައްކަން އިގޭނީވެސް ހެކިނަތްތާލުމުގެ މަސައްކަތް ކޮށްފައިވާ ބަޔަކަށްކަން\nއޮކްޓޯބަރ 18, 2018 11:32\nމާރިޔައްތަ ހަދާންކޮށްލަބަަލަ މާރިއްޔައްތަ އެކަމުގެ ހެކި ނައްތާލަން ކުރި މަސައްކަތް އެންމެފަހުން ރާއްޖެއައީއެއްނުދޯ\nއޮކްޓޯބަރ 18, 2018 11:45\nއިގެރޭސިވިލާތުގެ ކޮރަޕްޝަންގެ ކަންކަން މާރީއަށް އެނގެލެއް ބޮޑުވާނެތާ އެތާނގައި އުޅުނީ އަމިއްލަ ޖެޓުގަވިއްޔަ؟ ރިހާކުރުފުޅިވެސް ގެއަށް ބަލާދަނީ ޖެތުގަަިވއްޔަ؟ ދެން ކިހާވަރަކަށް އެނގޭނެ؟ އިތުރަށް ވާހަކަދައްކާނެކަމެއްނެތެއްނު\nއޮކްޓޯބަރ 18, 2018 11:48\nއަދަބު ބޮޑުކުރޭ އިރާދަކުރެއްވިއްޔާ ދޮޅުއަހަރުގެ މަންޖެމެންގެ ސަރުކާރު ނޮމުނީމާ ފެންނާނެ ހެކި ނައްތާވަރު. ޙަނދާން ކުރާތި\nއޮކްޓޯބަރ 18, 2018 11:49\nތި މާރިޔާ ހީވަނީ ބޮޑު ފުރޭތައެއްހެން\nއޮކްޓޯބަރ 18, 2018 11:53\nހާދަ ވަރަކަށް ރަމޫލާ ދައްތަ ދަވާދު ކާއްތައިގެން ތިހިރީ. ވަރަށް ރީއްޗޭ. ޒުވާނޭ. އަނގަގަނޑު ދިމަދިމާއަށް ދަމާ ވަރުން ބޮލަށް ތުރާ ވަނީ. އޭއޭ މީމީ އޫއޫ ކިޔަމުން ވާހަކަ ދައްކާތީވެސް ބޮލާ ނުކުޅަދާނަވާވަރުވޭ\nއޮކްޓޯބަރ 18, 2018 11:59\nއެފްޑީއައި ލާރިތައް ކައިގެން ތިބި މުުުުުުުުުުުުުުޖުރިމުންނައް މަރުގެ އަދަބު ދޭންޖެހޭ\nއޮކްޓޯބަރ 18, 2018 13:37\nމާރިޔާ ދައިތަ ﷲގެ އިސްމު ފުޅަށް ފައިންއެރި އިރު ައަދަބް ދޭކަށް ނުޖެހޭތަ؟އެއް ހުކުމެއް ހިނގާނީ\nއޮކްޓޯބަރ 18, 2018 18:01\nމާރިޔާ މޮޔަފުޅުވީތޯ. ހެކި ފޮރުވަން މަސައްކަތްކޮއްގެން ޖަލުހުކުމް އިއްވި މައުމޫން އަބުދުﷲ ސައީދު ހަސަން ސައީދު ރިޔާޒް މެންފަދަ ބޭފުޅުން ޖަލުން މިނިވަން ކުރަން ގޮވާލާ އަދި ބައެއް ބޭފުޅުން މިނިވަން ވުމުން އެކަމާ އުފާފާޅުކުރީ މާރިޔާމެން. މިބޭބޭފުޅުންގެ ފޯނު ކުއްލިއަކުން ގެއްލޭގޮތް ވަނީ މީ ހަމަ އިއްތިފާގެއްތޯ؟ ފޯނު ތަހްގީގައް ނުދިނުމަކީ ހެކި ފޮރުވުން ނޫން ދެން ކޮންކަމެއްތޯ؟\nއޮކްޓޯބަރ 18, 2018 18:15\nފޯނު ތަހްގީގައްނުދީ ހިފެހެއްޓުމަކީ ނުވަތަ ގެއްލިއްޖެއޭ ބުނެ ނުދޭން ބޮޑާހޭކުމަކީ ހެކިނައްތާލުން ނޫން ދެން އިތުރު ކޮން ކަމެއް. މިހާރަކަށްއައިސް ބޮޑެތި މުޖްރިމުން ޓެރަރިސްޓުންގެ ކިބައިން ވަރަށް ފެންނަ މަންޒަރެއްމީ. މާރިޔާމެން މިމީހުން ދޫކޮއްލަން ގޮވާލާ، ދޫކޮއްލުމުން އުފާފާޅުކުރިއިރު ތިކަމެއް ނޭންގުނުތަ؟